Fares-Maathodaa Airport Ge Masakkai Baaru Speed Gai Kuriah - Vaguthu\nފަރެސްމާތޮޑާ އެެއާޕޯޓުގެ މަސައްކަތް ބާރުސްޕީޑްގައި ކުރިއަށް\nފަަރެސްމާތޮޑާ އެއާޕޯޓްގެ މަސައްކަތް ކުރިއަށް - ފޮޓޯ:އެމްޓީސީސީ\nގދ. ފަރެސްމާތޮޑާ އެެއާޕޯޓުގެ ރަންވޭގެ މަސައްކަތް ބާރުސްޕީޑްގައި ކުރިއަށްދާކަން އެމްޓީސީސީން ހާމަކޮށްފިއެވ.\nއެމްޓީސީސީން ވިދާޅުވީ، އެއަރޕޯޓް ތަރައްގީ ކުރުމުގެ މަޝްރޫއުގެ ދަށުން، ރަންވޭއާއި ޓާރނިންގ ޕެޑްގެ ސަބްގްރޭޑް މަސައްކަތްތައް މިހާރު ނިމިފައިވާ ކަމަށެެވެ.\nމި މަޝްރޫއުގެ ދަށުން 1200 މީޓަރުގެ ރަންވޭއަކާއި ޓެކްސީވޭއަކާއި އޭޕްރަންއަކާއި ސާވިސް ރޯޑް އިމާރާތް ކުރުން ހިމެނޭ ކަމަށް އެމްޓީސީސީން ވިދާޅުވިއެވެ.\nމިއީ 144.8 މިލިއަން ރުފިޔާގެ މަޝްރޫއެކެވެ.\nފަރެސްމާތޮޑާ އެއާޕޯޓުގެ މަސައްކަތް އެމްޓީސީސީއާ ހަވާލުކޮށް ކޮންޓްރެކްޓުގައި ސޮއިކުރީ މިދިޔަ ނޮވެމްބަރު މަހުގެ 10 ވަނަ ދުވަހުއެވެ.\nފަރެސްމާތޮޑާގައި އެއާޕޯޓެއް އަޅާ އިރު، އެ އަތޮޅު ގދ. ކާޑެއްދޫ އާއި ގއ. ކޫއްޑޫ އަދި މާވާރުލުގައި ވެސް އެއާޕޯޓެއް ހިންގައެވެ.\nފުޅަދޫ ބަނދަރު ތަރައްގީ ކުރުމުގެ %86 މަސައްކަތް ނިމިއްޖެ\nމެޑަވޭލީ ދާއިރާ އާއި ތިނަދޫ ދެ މެންބަރުން\nމެއި 23, 2021 00:52\nކާޑެއްދޫ އިންޓަނޭޝަނަލް ކުރަން ލިބިފަ އިން ބަޖެޓުން ފަރެސް މާތޮޑާ އެއާޕޯޓު ހަދާ ނިންމަނީއެވެ. ގާސިމަށް ކާޑެއްދޫ އެއާޕޯޓު ދިނުމުން ސަރުކާރުން ކާޑެެއްދޫ އިންޓަނޭޝަނަލް ކުރަން ނުޖެހޭނެކމަށް އަސްލަމް އަންގަނީ. އަދި އޭނާ އަންގަނީ ހުވަދު އަތޮޅުގައި އިންޓަނޭޝަނަލަ އެއާޕޯޓު އޮނަނާނީ ފަރެސްނާތޮޑާގަކަމަށް


Male' ge aa mayor aa eku Councilorun huvaa koffi | Mihaaru\nމާލޭގެ އާ މޭޔަރާއެކު ކައުންސިލަރުން ހުވާކޮށްފި\nކައުންސިލް އިންތިހާބުގެ ހުވާކުރުމުގެ ރަސްމިއްޔާތުގެ ތެރެއިން--\n17 މެއި 2021 - 10:07\nމާލޭ ސިޓީ ކައުންސިލްގެ ހަތަރު ވަނަ ދައުރަށް އިންތިހާބު ކޮށްފައިވާ މޭޔަރު ޑރ. މުހައްމަދު މުއިއްޒާއި ކައުންސިލަރުން އަދި އަންހެނުންގެ ތަރައްގީ އަށް މަސައްކަތްކުރާ ކޮމިޓީގެ މެމްބަރުން މަގާމުގެ ހުވާ މިއަދު ހުވާކުރައްވައިފި އެވެ.\nއޮންލައިންކޮށް ބޭއްވި އެ ރަސްމިއްޔާތުގައި، މޭޔަރުކަމަށް އަަލަށް އިންތިހާބުކުރި ޑރ. މުއިއްޒާއި އިންތިހާބީ ކައުންސިލަރުންނަށް ހުވާލައި ދެއްވީ ހައި ކޯޓުގެ އިސް ފަނޑިޔާރު ހާތިފް ހިލްމީ އެވެ.\nއެ ރަސްމިއްޔާތުގައި، މޭޔަރުންނާއި ކައުންސިލަރުން ހުވާގައި ސޮއިކުރެއްވިއިރު މާލޭ ސިޓީ ކައުންސިލްގެ އަންހެނުންގެ ތަރައްގީ އަށް މަސައްކަތްކުރާ ކޮމިޓީގެ މެމްބަރުން ވެސް އިގްރާރުގައި ސޮއިކުރައްވައި، ސްކްރީނުން ދައްކާލައިފައިވެ އެވެ.\nހުވާގެ ރަސްމިއްޔާތުގެ ތެރެއިން، ނިމިދިޔަ ދައުރުގައި ސިޓީ ކައުންސިލަށް ކުރިމަތިވި ގޮންޖެހުންތަކާއި އެތަނުން ކުރި މަސައްކަތްތަކުގެ ވީޑިއޯ ރިޕޯޓެއް ވެސް ދައްކައިލި އެވެ.\nހުވާގެ ރަސްމިއްޔާތަށް ފަހު، ކައުންސިލްގެ ހަތަރު ވަނަ ދައުރުގެ ފުރަތަމަ ޖަލްސާ ވަނީ ބާއްވައިފަ އެވެ.\nމަގާމުގެ ހުވާކުރެއްވުމަށް ފަހު، މާލޭގެ އާ މޭޔަރު ޑރ. މުއިއްޒު އިގްރާރުގެ ލިޔުން ދައްކާލައްވަނީ.\nޕީޕީއެމްގެ ޓިކެޓުގައި ކުރީގެ ހައުސިން މިނިސްޓަރު ޑރ. މުއިއްޒު މޭޔަރު ކަމަށް އިންތިހާބުވެވަޑައިގަތީ ވޯޓުލީ މީހުންގެ 61 ޕަސެންޓުގެ ތާއީދާ އެކުގަ އެވެ. މިއީ މާލޭގެ މޭޔަރު ކަމަށް އެމްޑީޕީ ފިޔަވައި އެހެން ޕާޓީއެއްގެ ކެންޑިޑޭޓަކު އިންތިހާބުވި ފުރަތަމަ ފަހަރެވެ. އަދި މާލެ ސިޓީ ކައުންސިލުގެ މެޖޯރިޓީ ވެސް މި ފަހަރު ލިބުނީ ޕީޕީއެމަށެވެ. އެ ޕާޓީން ޖުމުލަ 11 ގޮނޑިއެއް ކާމިޔާބުކޮށްފައިވެ އެވެ.\nމާލެ ސިޓީ ކައުންސިލްގެ މެޖޯރިޓީ އޮތް އެމްޑީޕީ އަށް މި ފަހަރުގެ އިންތިހާބުގައި ކާމިޔާބުކުރެވުނީ އެންމެ ފަސް ގޮނޑި އެވެ. އަދި ޖުމްހޫރީ ޕާޓީން ވެސް ވަނީ އެއް ގޮނޑި ހޯދައިފަ އެވެ.\nމާލޭ ސިޓީ ކައުންސިލުގެ އިތުރުން އެހެން ސިޓީ ކައުންސިލްތަކާއި އަދި ރަށު ކައުންސިލުތަކަށް އަލަށް އިންތިހާބުވި މެމްބަރުންގެ ހުވާކުރުން ވެސް މިއަދު އޮންނާނެ އެވެ. ކޮވިޑާ ގުޅިގެން މޮނިޓަރިންގައި އޮތް ރަށްރަށުގައި ހުވާކުރުމުގެ ރަސްމިއްޔާތު އޮންލައިންކޮށް ކުރިއަށް ގެންދަން ލޯކަލް ގަވާމަންޓް އޮތޯރިޓީން ލަފާދީފައިވާއިރު އެކި ރަށްރަށުގަައި އެ ރަސްމިއްތު ކުރިއަށް ގެންދަން ނިންމީ އެކި ގަޑިގަޑީގަ އެވެ.\nހައި ކޯޓުން ނެރެފައިވާ އަމުރާ ގުޅިގެން ގއ. ކޮނޑޭ ކައުންސިލްގެ ރައީސް، ހއ. ފިއްލަދޫ ކައުންސިލްގެ ރައީސް، ލ. މާބައިދޫ ކައުންސިލްގެ ރައީސް އަދި ތ. ކަނޑޫދޫ ކައުންސިލް މެންބަރުން ހުވާކުރުމުގެ ރަސްމިއްޔާތު ވަނީ ފަސްކޮށްފަ އެވެ.\nމާލެ ސިޓީ ކައުންސިލް ޑރ. މުހައްމަދު މުއިއްޒު، މާލޭގެ މޭޔަރު އެލްޖީއޭ މާލެ\nމުއިޒު އޮޅިގެން ކުރެއްވީ ރައީސުލްޖުމްހޫރިއްޔާގެ ހުވާތޯ؟\nމީނަ މާލޭސިޓި މޭޔަރަކަށް ހޮވުން އަހަރެމެނަށް ހަޖަމެއްނުވޭ.. މާޔަގީންކޮށް އެތައްހާސް އެމްޑީޕީ މެމްބަރުން ވޯޓުލާން ނުދިއުމިގެ ހިތި ކިތަންމެހާވެސް ބޮޑު.\nމިފަހަރު މާލޭގެ ރައްޔިތުންނަށް ހަދާނީ ކިހިނެއްބާ... މި މަނިކުފާނުވަނީ މާލޭގެ މުހިންމު ގިނަ މަގުތަކެއް ބަންދުކޮށް މަގުހިގާ މީހުނަށް އުދަގުކޮއްފަ. މާލޭގެ ރައްޔިތުން ގެދޮރުން މަހުރޫމްކޮށް އަތޮޅުތަކުގަ ދިރިއުޅޭ ގިނަ ބަޔަކަށް ފުލެޓު ދީފަ. އަދި އެމީހުން ދިރި އުޅެނީ ރަށުގަ\nދެން އަހަރެމެން މާލޭ މީހުންނަށް ރައީސެއް ބޭނުމެއްނޫން. ބާރުތަކާއެކު ބަޖެޓް ސިޓީކައުންސިލަށް ހަވާލުކުރައްވާ. މޭޔަރ ޑރ. މުއިއްޒުއަށް މިކަންވާނެ. އެއީ ނަތީޖާ ރައްޔިތުންނަށް ދައްކަވާފައިވާ ތަޢުލީމީ ހީވާގި މުރާލި ބޭފުޅެއް.\nމުއިޡު ހުރީވިއްޔާ މާލޭ އޭރިޔާއިން ފުލެޓު ލިބޭނީ ރާއްޖެތެރޭގައި ދިރިއުޅުއްވާ ރައްޔިތންނަށްކަން ޔަގީން. މިފަހުންވެސް ފުލެޓު އެމަނިކުފާނުގެ ވުޒާރާއިން ދެއްވީ އެގޮތަށް. ދެން އަޅުގަޑު މި އެދެނީ އަތޮޅު ތަކުގެ ހުރިހާ މީހުންވެސް މާލޭގެ ދަފުތަރުގައި ޖައްސާ ދިނުން... އެކަމު ރަށުގަ އޮތް އަޅުގަޑުގެ ގޯތި އަތުނުލާތި.. ސުކުރިއްޔާ މުއިޒު\nމާލޭ ސިޓީގެ މޭޔަރު މުއިއްޒުއަށް މަރުހަބާ. ޝިފާ އަވަހަށް ގެއަށް ވަޑައިގަންނަވާ. ކަމަނާ މަތިން އަޅުގަނޑުމެން މިސްވާނެހެން ހިޔެއްނުވޭ.\nއާދައިގެ ރޯގާ ކޮމަން ކޮލްޑަށް މެޑިކަލް ސައިންޓިސްޓުންނަށް ފަރުވާ ނުހޯދިގެން އުޅެނީ ދުނިޔެ ހިންގާ މެޑަމްގެ މޮޅުކަމުން ހެއްޔެވެ ނުވަތަ މެޑިކަލް ސައިންޓިސްޓުންގެ ދޯހަޅިކަމުން ހެއްޔެވެ\nދުނިޔޭގައިވެސް އޮތް އެންމެ މުޑުދާރު ކެޕިޓަލްސިޓީ އަދި ބޮޑު ސްލަމްއެއްގެ ގޮތުގައި މަޝްހޫރުވެފައިވާ ކ.އަތޮޅު މާލެއަކީ އެޑްމިނިސްޓްރޭޓިވް ކެޕިޓަލްގެ ގޮތުގައި އޮންނާން ބޭނުން ނަމަ ރާއްޖޭގެ ދެކުނަށް ބައިނަލްއަޤުވާމީ ސީޕޯޓް މަޝްރޫއު ބަދަލު ކުރާންޖެހޭ. # މިގޮތުން މާލޭމީހުން ނުރުހުނުކަމުގައިވިޔަސް މުއިއްޒުފަދައިން އައްޑޫ އަދި ހުވަދޫ މީހުންވެސް އެދެނީ އިތުރު ޙަރަދު ނުކޮށް ޤުދުރަތީ ބިންއޮތް ލ.އަތޮޅުގައި އިންޑިޔާގެ 800މ ޑޮލަރު ނަގައިގެން އަޅާ ބަދަރު ހެދުން.\nދެން އުޅޭ ސިފައިންގެ ބިލްބޯޑަށް ފަލަސްޠީނުގެ ދިދަ އަރުވަން. އިންސާނީ ހައްގޭ ކިޔައިގެން އަނގަތަޅާ ޔޫއެން ގެ އަޑެއްވެސް ނީވޭ. އަންހެނުން ބާރުވެރިކުރާ ނަމުގައި 30 ސާހިދުކޮށްލައިފި. 50 ކުޑަކުދިން. އަހަރެމެންނަށް ވެވޭކުޑަ އެހީޔެއްކަމުގައި ދިދަ ދައްކައިލުން ވާނެ.\nމަރުޙަބާ ޑރ.މުޢިއްޒު. ކައުންސިލަރުން


Inthihaabuge massala belumah Shareef hayyaru kurumah govaalaifi\nއިންތިހާބުގެ މައްސަލަ ބެލުމަށް ޝަރީފް ހައްޔަރުކުރަން ގޮވާލައިފި\nއިދިކޮޅުން މިއަދު ބޭއްވި ނޫސްވެރިންގެ ބައްދަލުވުމުގައި އަދުރޭ ވާހަކަ ދައްކަވަނީ: ޝަރީފް ހައްޔަރުކުރަން އޭނާ ގޮވާލެއްވި -- ފޮޓޯ: ޕީޕީއެމް\nއިލެކްޝަންސް ކޮމިޝަންގެ ކުރީގެ ރައީސް އަހްމަދު ޝަރީފް އާދަމް ހައްޔަރުކޮށް އޭނާގެ މައްސަލަ ބަަލަން އިދިކޮޅު ޕީއެންސީގެ ރައީސް އަބްދުއްރަހީމް އަބްދުﷲ ގޮވާލައްވައިފި އެވެ.\nއަދުރޭ މިކަމަށް ގޮވާލެއްވީ ނިމިގެން ދިޔަ ރިޔާސީ އިންތިހާބުގެ ވޯޓުގައި މައްސަލަތަކެއް ހުރި ކަމަށް ބުނެ ފުލުހުން އެކުލަވާލި ކަމަށް ބުނާ ރިޕޯޓަކާ ގުޅިގެން މިއަދު އިދިކޮޅުން ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުންނެވެ.\nރިޔާސީ އިންތިހާބުގެ ވޯޓު ލުމާއި ވޯޓު ގުނުން ފަދަ މަރުހަލާތަކުގައި 54 މައްސަލައެއް ފާހަގަކޮށް ފުލުހުން އެކުލަވާލި ކަމަށް ބުނާ ރިޕޯޓް މިހާރު ވަނީ ލީކުވެފަ އެެވެ.\nއަދުރޭ ވިދާޅުވީ ނިމިގެން ދިޔަ ރިޔާސީ އިންތިހާބް ވަގަށް ނަގައިފައިވާ ކަމަށާއި އެކަން ކުރީ އިންޑިއާއިން ކަމަށެވެ. މަޖިލީހުގެ ރައީސް މުހައްމަދު ނަޝީދު އިންޑިއާއަށް ކުރެއްވި ދަތުރުފުޅެއްގައި ވެސް އިންތިހާބް ކާމިޔާބު ކުރެވުނީ އިންޑިއާއިން ހުޅުވައިދިން ކުޑަކުޑަ ދޮރަކުން ކަމަށް ވިދާޅުވި ވިދާޅުވުމުން ވެސް އެކަން ސާފުވާ ކަމަށެވެ.\nއަދުރޭ ތުުހުމަތުކުރެއްވި ގޮތުގައި އިންޑިއާއިން އިންތިހާބު ވަގަށް ނަގައިދިނުމުގައި އެންމެ ބޮޑު އެހީތެރިކަމެއް ވެދެއްވީ ޝަރީފް އެެވެ. އަދި ލީކުވެފައިވާ ރިޕޯޓުން ވެސް އެކަން އެނގޭ ކަމަށް ވިދާޅުވި އެވެ. އެހެންކަމުން ޝަރީފް ވަގުތުން ވަގުތަށް ހައްޔަރުކޮށް އޭނާގެ މައްޗަށް ތަހުގީގުކުރަން އަދުރޭ ގޮވާލެއްވި އެވެ.\nއަދުރޭ ވިދާޅުވީ ޝަރީފްގެ މައްސަލަ މީގެ ކުރިންވެސް ފުލުހަށް ހުށަހެޅި ކަމަށާއި އަދި އިލެކްޝަންސް އިން ވޯޓު ކަރުދާސްތައް ނައްތާލީ ވެސް ފުލުހުންނަށް މައްސަލަ ހުށަހަޅާފައި އޮއްވާ ކަމަށެވެ.\n"[މި ކަރުދާސްތައް] ނައްތާލި ނައްތާލުމުން ދޭހަވެގެން ދަނީ މި އިންތިހާބުގެ ކަންތައްތަކުގައި އޮޅުވާލުންތަކެއް ގެންގުޅެފަ ހުރިކަން. އެހެން ނޫންނަމަ އެ ވޯޓު ކަރުދާސްތައް އޮޅުވާލަން ޖެހޭނެ ކަމަކަށް އަޅުގަނޑުމެންނަކަށް ނުކުރެވޭ. އެ ވޯޓު ކުރަދާސްތައް ބަހައްޓަން ޖެހޭނެ. ތަހުގީގު ނިމެންދެކަށް." އަދުރޭ ވިދާަޅުވި އެވެ.\nމިދިޔަ ހުކުރު ދުވަހުގެ ރޭ ޕީޕީއެމްއިން ބޭއްވި ޖަލްސާގައި ކުރީގެ ރައީސް އަބްދުﷲ ޔާމީން އަބްދުލް ގައްޔޫމް ވެސް ވަނީ ޝަރީފަށް ބަހުގެ ހަމަލާތަކެއް ދެއްވާފަ އެވެ. ރައީސް ޔާމީން، ޝަރީފް ސިފަކުރެއްވީ އެންމެ ބޮޑު ޚާއިނުގެ ގޮތުގަ އެވެ. ނަަމަވެސް ޝަރީފް އެ ތުހުމަތުތައް ދޮގުކުރެއްވަ އެވެ.\nވޯޓާ ގުޅޭ ރިޕޯޓް ލިކުވިތާ 24 ގަޑިއިރުވެގެން ދިޔައިރުވެސް ފުލުހުން އެއްޗެއް ބުނެފައި ނުވާތީ އަދުރޭ އެ މުއައްސަސާއަށް ވެސް ވަރަށް ބޮޑަށް ފާޑުވިދާޅުވި އެވެ. އެކަމުން އިންތިހާބު ވަގަށް ނެގުމުގައި ފުލުހުންގެ ދައުރެއް އޮތްކަން އެނގޭ ކަމަށްވެސް ތުހުމަތުކުރެއްވި އެވެ.\n"މި ރިޕޯޓް ސައްހަ ކަމަށް އަޅުގަނޑުމެން ގަބޫލުކުރާ މައިގަނޑު ސަބަބަކީ މި ރިޕޯޓް ލީކުވިތާ 24 ގަޑިއިރަށް ވުރެ ގިނައިރު ވެގެން ހިނގައްޖެ. މިއީ ޕޮލިހުންގެ ރިޕޯޓެއް ނޫން ކަމަށް އެ ބޭފުޅުން ވިދާޅެއް ނުވޭ. ވިދާޅުނުވެ އޮތުން މިއީ ސައްހަ ރިޕޯޓެއްކަން އަޅުގަނޑުމެން ގަބޫލުކުރަން ޖެހޭ އެއް ސަބަބު." އަދުރޭ ވިދާޅުވި އެވެ.\nއޭނާ އިތުރަށް ވިދާޅުވީ މިސަރުކާރުގެ ގާނޫނީ ހައިސިއްޔަތު ގެއްލިފައިވާ ކަމަށާއި އަދި މިފަދަ ރިޕޯޓެއް ލީކުވުމުން ސުޕްރީމް ކޯޓުން އިސްނަގައިގެން ވެސް މައްސަލަ ބަލަން ޖެހޭނޭ ކަމަށެވެ. އާންމުވެގެން އުޅޭ ރިޕޯޓް ދިރާސާކުރުމަށް ފަހު ހުށަހަޅަން ޖެހޭ ހުރިހާ ތަަނަކަށް ފަހުން މައްސަލަ ހުށަހަޅާނެ ކަމުގައިވެސް ވިދާޅުވި އެވެ.\nރައީސް އަބްދުﷲ ޔާމީން ޕީޕީއެމް މޯލްޑިވްސް ޕޮލިސް ސާވިސް + އަބްދުއްރަހީމް އަބްދުﷲ އިލެކްޝަންސް ކޮމިޝަން ރިޔާސީ އިންތިހާބު 2018 އަހުމަދު ޝަރީފް އާދަމް ޕީޕަލްސް ނޭޝަނަލް ކޮންގްރެސް - ޕީއެންސީ


SunOnline: Ithuru kuri hajju Quota group thakuge medhugai adhi nubahan: islamic Ministry\ndate_range އަންގާރަ 19 މާޗް 2019\nއިތުރުކުރި ހައްޖު ކޯޓާ އަދި ގްރޫޕްތަކުގެ މެދުގައި ނުބަހަން: އިސްލާމިކް މިނިސްޓްރީ\nމުހައްމަދު އައުޒަމް 09 Aug 2018, 13:44\n8 އޯގަސްޓް، 2017: ބަރަކާތްތެރި ހައްޖުގެ އަޅުކަން ފުރިހަމަ ކުރުމަށް ރާއްޖޭން ހައްޖަށްދާ ހައްޖުވެރިން ފުރަންފެށުން -- ސަން ފޮޓޯ/ ފަޔާޒު މޫސާ\nސައުދީން ސަރުކާރުން މި އަހަރު ރާއްޖެ އަށް އިތުރު ކޮށްދިން 1000 ހައްޖުކޯޓާ އަދި ރާއްޖެ އިން ހައްޖަށް މީހުން ގެންދާ ގްރޫޕްތަކުގެ މެދުގައި ނުބަހާ ކަމަށް އިސްލާމިކް މިނިސްޓްރީން ބުނެފި އެވެ.\nއިސްލާމިކް މިނިސްޓްރީގެ މީޑިއާ އޮފިޝަލް މިއަދު ސަން އަށް ވިދާޅުވީ ކޯޓާތައް އަދި ނުބެހިޔަސް، 1000 ކޯޓާއަށް ވާވަރަށް ހައްޖާޖީން ހައްޖަށް ފުރުމަށް ހަމަޖެހިފައިވާ ކަަމަށެވެ.\nކޯޓާތައް ގްރޫޕްތަކަށް އަދި ނުބެހި ނަމަވެސް، ހައްޖު ކޯޕަރޭޝަންގެ ހަވާލުގައި ކުރިއަށް އޮތް ދެ އަހަރު ހައްޖަށް ދިއުމަށް ޖާގަ ކަށަވަރު ވެފައިވާ ފަރާތްތަކުގެ ތެރެއިން މިއަހަރު ހައްޖަށް ދާން ބޭނުންވާ ފަރާތްތަކުން ނަން ނޯޓްކުރުމަށް މިހާރު ވަނީ ހުޅުވާލައިފަ އެވެ. ނަމަވެސް ހައްޖު ކޯޕަރޭޝަން މެދުވެރިކޮށް މި އަހަރު ހައްޖަށް ގެންދާނީ ކިތަން މީހުން ކަަމެއް އެ ކޯޕަރޭޝަނުން ނުބުނެ އެވެެ.\nހައްޖު ކޯޕަރޭޝަނުން ބުނީ ނަން ނޯޓް ކުރާ ފަރާތްތަކުގެ ތެރެއިން މި އަހަރު ހައްޖަށް ދިއުމުގެ ފުރުސަތު ދޭނީ ނަންނޯޓް ކުރާ ތަރުތީބުން ކަމަށެވެ. އަދި ބުނީ އެޖާގަތައް ހަމަޖެހޭ ހައްޖާޖީން ހައްޖަށް ދިއުމަށް ފުރާނީ އަންނަ ބުރާސްފަތި ދުވަހު ކަމަށެވެ.\nމި އަހަރު ރާއްޖެ އިން ހައްޖަށް މީހުން ގެންދިއުމަށް ހައްޖު ކޯޕަރޭޝަން ފިޔަވައި ހުއްދަ އިސްލާމިކް މިނިސްޓްރީ އިން ހުއްދަ ދީފައި ވަނީ ހަތަރު ގްރޫޕަކަށެވެ. އެއީ އަލް ހަރަމައިން ހައްޖު އަދި އުމްރާ ގްރޫޕް އާއި ޒައީ ގްރޫޕްގެ އިތުރުން ސިސިލްފަރު އެންޑް ހައްޖު އުމްރާ ގްރޫޕް އަދި ތަޒްކިޔާ ގްރޫޕަށެވެ.\nއިސްލާމިކް މިނިސްޓްރީން ބުނީ ރާއްޖެ އިން ހައްޖަށް ދާ ހާޖީންގެ ކަންތައްތައް ހިނގައިދާ ގޮތް ބެލުމަށާއި، ސައުދީ އަރަބިއްޔާގައި ހައްޖުވެރިންނަށް ދިމާވާ މައްސަލަތައް ހައްލުކުރުމަށް މަސައްކަތްކުރުމަށް މައްކާގައި މިދިޔަ ޖުލައި 28 ވަނަ ދުވަހު "ދިވެހި ހައްޖު މިޝަންގެ އޮފީސް"ގެ ނަމުގައި އޮފީހެއް ވެސް ގާއިމްކޮށްފައިވާ ކަަމަށެވެ.\nއިސްލާމިކް މިނިސްޓްރީން ބުނީ މިދިޔަ ޖުލައި 28 އާ ހަމައަށް 100 ހައްޖާޖީން ހައްޖަށް ފުރައިފައިވާ ކަަމަށެވެ. އަދި މިމަހުގެ 15 އާ ހަމައަށް ހުރިހާ ހައްޖާޖީން ހައްޖަށް ފުރުވާލެވޭނެ ކަމަށް ވެސް އިސްލާމިކް މިނިސްޓްރީން ބުންޏެވެ.\nމިސްކިތްތައް ބެލެހެއްޓުން ރަށު ކައުންސިލުތަކަށް ބަދަލުކޮށްފި\nޒާހިރުގެ ހަށިކޮޅު ރަސްމީ އިއްޒަތުގައި މިރޭ ފަސްދާނުލަނީ\nސައުދީ ވަފްދުން ކިންގް ސަލްމާން މިސްކިތް ބައްލަވާލައްވައިފި


Konme Hukuru Dhuvahaku Kahf Surah Kiyevuma Konme Reyaku Mulk Surah Kiyevun | Dhiislam\nޑރ. މުޙައްމަދު ޢިޔާޟު ޢަބްދުއްލަތީފް ޖޫން 29, 2018\nސުވާލު: ކޮންމެ ހުކުރު ދުވަހަކު ކަހްފް ސޫރަތް ކިޔެވުމާއި ކޮންމެ ރެޔަކު މުލްކު ސޫރަތާއި ޔާސީން ސޫރަތް ކިޔެވުމަކީ ކޮންކަހަލަ ކަމެއްތޯ؟\nހުކުރު ދުވަހު ކަހްފު ސޫރަތް ކިޔެވުމާއި ބެހޭ ގޮތުން ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. "ހުކުރު ދުވަހު ކަހްފު ސޫރަތް ކިޔަވައިފިނަމަ ދެހުކުރު ދެމެދުގައި އަލިކަމެއް ލައްވައެވެ".\nކޮންމެ ރެއަކު މުލްކު ސޫރަތް ކިޔެވުން:\nއަބޫހުރައިރާ ރަޟިޔަ ﷲ ޢަންހު ގެ ކިބައިން ރިވާވެގެންވެއެވެ. ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. (إِنَّ سُوْرَةً مِّنَ القُرْآنِ ثَلَاثُوْنَ آيَةً شَفَعَتْ لِرَجُلٍ حَتَّى غُفِرَ لَهُ وَهِيَ سُوْرَةُ تَبَارَكَ الَّذِيْ بِيَدِهِ الْمُلْكُ ) މާނައަކީ: "ހަމަކަށަވަރުން ގުރްއާނުގެ ސޫރަތެކެވެ. އެސޫރަތުގައިވަނީ ތިރީސް އާޔަތެވެ. އެއާޔަތްތައް މީހާގެ ފާފަ ފުއްސެވުމަށް ދާންދެން އެމީހަކަށް ޝަފާޢަތްތެރިވެދެއެވެ. އެއީ ތަބާރަކަ ސޫރަތެވެ".\nމަގްޞަދަކީ: ކޮންމެ ރެއަކު މިސޫރަތް ކިޔެވުމެވެ. އަދި އެސޫރަތުގައިވާ ޙުކުމް ތަކަށް ފުރިހަމަ އަށް ކިޔަމަންތެރި ވުމެވެ. އަދި އެސޫރަތުގައި އައިސްފައިވާ ވާހަކަ ތަކަށް ފުރިހަމަ އަށް އީމާންވެ ތެދުކުރުމެވެ".\nعَنْ عَبْدُ اللهِ بِنْ مَسْعُوْدٍ قَالَ : مَنْ قَرَأَ تَبَارَكَ الَّذِيْ بِيَدِهِ الْمُلْكُ كُلَّ لَيْلَةٍ مَنَعَهُ اللهُ بِهَا مِنْ عَذَابِ الْقَبْرِ ، وَكُنَّا فِيْ عَهْدِ رَسُوْلِ اللهِ صَلَّى اللهُ عَلَيْهِ وَسَلَّمَ نُسَمِّيْهَا اَلْمَانِعَةِ ، وَإِنَّهَا فِيْ كِتَابِ اللهِ سُوْرَةٌ مَنْ قَرَأَ بِهَا فِيْ كُلِّ لَيْلَةٍ فَقَدْ أَكْثَرَ وَأَطَابَ، މާނައަކީ: މާތް ﷲ ރުއްސުންލެއްވި ޢަބްދުﷲ ބިން މަސްޢޫދު ވިދާޅުވިއެވެ. "ކޮންމެ ރެއަކު ތަބާރަކަ ސޫރަތް ކިޔަވައިފިމީހަކު ކަށްވަޅުގެ ޢަޛާބުން ސަލާމަތް ކުރައްވާނެއެވެ. ރަސޫލުﷲ -ޞައްލަﷲ ޢަލައިހި ވަސައްލަމަ- ގެ ޒަމާނުގައި އަހަރުމެން އެސޫރަތަށް ކިޔާ އުޅުނީ "އަލްމާނިޢާ" (މަނާކުރާ) އެވެ. އެއީ ﷲ ގެ ފޮތުގައިވާ ސޫރަތެކެވެ. ކޮންމެ ރެއަކު އެސޫރަތް ކިޔަވައިފި މީހަކު ވަރަށް ގިނަ ހެޔޮކަންތައް ކޮށްފިއެވެ. އަދި އޭނާ ކާމިޔާބު ހޯދައިފިއެވެ".\nއެހެންކަމުން ކޮންމެ ރެއަކު އެއްފަހަރު މިސޫރަތް ކިޔެވުމަށް ޢާދަ ކުރައްވާށެވެ. އަދި މިސޫރަތުގެ މާނަ ދަސްކުރައްވާ އޭގައިވާ ޙުކުމްތައް ރަގަޅަށް ދަސްކުރައްވާ ހައްދަވާށެވެ. ﷲ ގެ ރަޙްމަތުން ކަށްވަޅުގެ ޢަޛާބުން ސަލާމަތްވާނެއެވެ. އާމީން.\nކޮންމެ ރެއަކު ޔާސީން ސޫރަތް ކިޔެވުމާއި ބެހޭ ގޮތުން ދަލީލެއް ލިބިފައި ނެތެވެ. والله تعالى أعلم.\nޑރ. މޫސާ އަންވަރު ހަސަން 22 ގަޑިއިރު ކުރިން\n20 ފެބްރުއަރީ, 2013 | 12:58\nހުކުރުވިލޭރޭ ނޫނީ ހުކުރުދުވަހުގެރޭ ކިޔެވުން ރަނގަޅުވާނެތަ ނޫނީ ހަމައެކަނި ހުކުރު ދުވަހު ކިޔުންތަ ރަނގަޅީ\n12 މާރޗް, 2013 | 3:22\nއިސްތިޚާރާ ކުރުމަކީ ކޮބާކަން ބުނެދީފާނަންތޯ؟\n18 މާރޗް, 2013 | 12:50\nފިހާ ނުވަތަ ހޮޓަލެއް ފަދަތަނެތް އަލަށް ހުޅުވަން ހުކުރު ހަތްދުވަހުން އެއްމެ ރަގަޅު ދުވަސް ތަކެއް ވާނަމަ އެދުވަސް ތަކަކީ ކޮބާ؟ ނުވަތަ މިގޮތަށް ބަލައިގެން ހުޅުވުމަކީ ރަގަޅު ކަމެއްތޯ؟\n4 އޭޕްރިލް, 2013 | 11:02\nހުކުރު ދުވަހަކީ ބުރާސްފަތި ދުވަހުގެ އިރުއޮއްސިގެން ގޮސް ހުކުރު ދުވަހުގެ އިރު އޮއްސުމާ ހަމައަށް.\n8 އޭޕްރިލް, 2013 | 3:34\nރާއްޖެއިސްލާމްގެ ސުވާލާއި ޖަވާބު ޕޭޖަށްވެސް ސުވާލުތައް ހުށައެލޭނެ. މިއޮތީ ލިންކް: http://www.raajjeislam.com/qa/02/index.php


September 2019 – Haftha\nރާއްޖޭގެ އެކްސްޕޯޓާއި އިމްޕޯޓް އަދި އާމްދަނީ ވެސް ދަށަށް\nމިދިޔަ އަހަރުގެ އޮގަސްޓް މަހާ އަޅާ ބަލާއިރު މި އަހަރުގެ އޮގަސްޓް މަހު ރާއްޖެއަށް މުދާ އިމްޕޯޓްކުރި އަދަދާއި ރާއްޖެއިން މުދާ އެކްސްޕޯޓް ކުރި އަދަދު އަދި ލިބުނު އާމްދަނީ ވެސް ދަށަށް ހިނގައްޖެއެވެ.\nއޮގަަސްޓް މަހު ރާއްޖޭގެ އެކްސްޕޯޓާއި އިމްޕޯޓް ދަށަށް ދިޔައިރު، މިއީ އިމްޕޯޓާއި އެކްސްޕޯޓް ދަށްވި، ޖެހިޖެހިގެން ތިން ވަނަ މަހެވެ. މިދިޔަ ޖޫން އަދި ޖުލައި މަހު ވެސް ރާއްޖޭގެ އެކްސްޕޯޓާއި އިމްޕޯޓް ވަނީ ދަށްވެފައެވެ.\nކަސްޓަމްސް އިން މިއަދު އާންމުކުރި އޮގަސްޓް މަހުގެ ތަފާސްހިސާބުތައް ދައްކާ ގޮތުން، 2018 ވަނަ އަހަރުގެ އޮގަސްޓް މަހާ އަޅާބަލާއިރު މިއަހަރުގެ އޮގަސްޓް މަހު އިމްޕޯޓްކުރި އަދަދު ވަނީ 22 ޕަސެންޓް ދަށްވެފައެވެ.\nމިދިޔަ އަހަރުގެ އޮގަސްޓް މަހު ރާއްޖެއިން 4.2 ބިލިއަން ރުފިޔާގެ މުދާ އިމްޕޯޓް ކުރިއިރު، މިއަހަރުގެ އޮގަސްޓް މަހު މި އަދަދު ވަނީ 3.3 ބިލިއަން ރުފިޔާ ދަށްވެފައެވެ.\nފާއިތުވި މަހު ރާއްޖެއަށް އެންމެ ގިނައިން މުދާ އިމްޕޯޓް ކޮށްފައިވަނީ ސިންގަޕޫރާއި ޗައިނާ އަދި ޔޫއޭއީއެވެ.\nއެގޮތުން ސިންގަޕޫރުން 465 މިލިއަން ރުފިޔާގެ މުދާ އިމްޕޯޓް ކުރިއިރު، ޔޫއޭއީން 460 މިލިއަން އަދި ޗައިނާއިން 453 މިލިއަން ރުފިޔާގެ މުދާ މިދިޔަ މަހު ރާއްޖެއަށް ވަނީ އިމްޕޯޓް ކޮށްފައެވެ.\nރާއްޖެއަށް މުދާ އެކްސްޕޯޓް ކުރި އަދަދު ވެސް ވަނީ މިދިޔަ އަހަރުގެ އޮގަސްޓް މަހާއި އަޅާބަލާއިރު މިއަހަރުގެ އޮގަސްޓް މަހުވަނީ 22 ޕަސެންޓް ދަށްވެފައެވެ. އެގޮތުން މިދިޔަ އަހަރުގެ އޮގަސްޓް މަހު 258 މިލިއަން ރުފިޔާގެ މުދާ އެކްސްޕޯޓް ކުރިއިރު، މިއަހަރު އެ އަދަދު ވަނީ 255 މިލިއަން ރުފިޔާއަށް ދަށްވެފައެވެ.\nއަގުގެ ގޮތުން ބަލާއިރު މިދިޔަ މަހު ރާއްޖެއިން އެންމެ ގިނަ މުދާ އެކްސްޕޯޓްކުރީ އެމެރިކާއަށެވެ. އެއީ ޖުމްލަ 23 ޕަސެންޓެވެ. މިދިޔަ ޖުލައި މަހު ރާއްޖެއިން އެންމެ ގިނަ މުދާ އެކްސްޕޯޓްކުރި ތައިލެންޑް މިދިޔަ މަހު އޮތީ ފަސް ވަނައަށް އެންމެ ގިނަ މުދާ އެކްސްޕޯޓްކުރި ގައުމުގެ ގޮތުގައެވެ.\nދެވަނަ އަށް އެންމެ ގިނަ މުދާ އެކްސްޕޯޓްކުރީ އިނގިރޭސިވިލާތަށެވެ. އެގައުމަށް ޖުމްލަ 14 ޕަސެންޓްގެ މުދާ އެކްސްޕޯޓްކުރިއިރު، ތިން ވަނަ އެންމެ ގިނަ މުދާ އެކްސްޕޯޓްކުރި ފަރަންސޭސިލާތަށް އެކްސްޕޯޓްކުރީ 13 ޕަސެންޓް މުދަލެވެ.\nއެކްސްޕޯޓާއި އިމްޕޯޓާ ދަށަށް ދިޔައިރު، މިދިޔަ އަހަރާއި އަޅާބަލާއިރު މިއަހަރުގެ އޮގަސްޓް މަހު ރާއްޖެއަށް ލިބުނު އާމްދަނީ ވެސް ވަނީ ބޮޑުތަން ދަށްވެފައެވެ.\nމިދިޔަ އަހަރުގެ އޮގަސްޓް މަހު އާމްދަނީގެ ގޮތުގައި 301 މިލިއަން ރުފިޔާ ލިބުނުއިރު މިއަހަރުގެ އޮގަސްޓް މަހު އެ އަދަދު ވަނީ 262 ދަށަށް ގޮސްފައެވެ. މިއީ 13 ޕަސެންޓްގެ ދަށްވުމެކެވެ.\nAuthor މުޙައްމަދު އިބްރާހިމްPosted on September 30, 2019 Categories ޚަބަރު, ވިޔަފާރިLeaveacomment on ރާއްޖޭގެ އެކްސްޕޯޓާއި އިމްޕޯޓް އަދި އާމްދަނީ ވެސް ދަށަށް\nޅ. އަތޮޅުން ވ. އަތޮޅަށް މޫސުން ގޯސްވެ، ރީނދޫ ސަމާލު ނެރެފި\nރާއްޖޭގެ މެދުތެރެއަށާއި އުތުރުގެ ބަޔަކަށް މޫސުން ގޯސްވެ، ރީނދޫ ސަމާލު ނެރެފިއެވެ.\nމޫސުމާ ބެހޭ ގައުމީ އިދާރާ، މެޓް އޮފީހުން އެ ސަމާލު ނެރެފައިވަނީ ޅ. އަތޮޅުން ވ. އަތޮޅާ ހަމައަށެވެ.\nމިރޭގެ 11:15 އިން ދަންވަރު 2:15 އާ ހަމައަށް ނެރެފައިވާ އެ ސަމާލުގައި ބުނެފައިވަނީ އެ އަތޮޅުތަކަށް ބޯކޮށް ވާރޭ ވެހުން އެކަށީގެންވާ ކަމަށެވެ.\nމެޓް އޮފީހުން ރީނދޫ ސަމާލު ނެރެނީ ވައިގެ ބާރުމިން ގަޑިއަކު 30 މޭލާ 40 މޭލާ ދެމެދު އުޅޭ ނަމައެވެ.\nމޫސުމާ ބެހޭ އިދާރާއިން ކުރިއަށް އޮތް 21 ގަޑިއިރު މޫސުން ލަފާކުރާ ގޮތަށް ބަލާއިރު، ރާއްޖޭގެ އެކިހިސާބަށް ވިއްސާރަކޮށް، ގުގުރުން އެކަށީގެންވެއެވެ. އަދި ބައެއް ރަށްތަކަށް ބޯކޮށް ވާރޭ ވެހުން ވެސް އެކަށީގެންވާ ކަމަށް މެޓް އޮފީހުން ބުނެއެވެ.\nވައި ޖެހޭނެ ކަމަށް ބެލެވެނީ އިރާއި އިރުދެކުނުން، ހުރިހާ ހިސާބަކަށް ވެސް ގަޑިއަކު އަށް މޭލާއި 18 މޭލާ ދެމެދުގެ ބާރު މިނުގައެވެ. ވިލާގަނޑުގައި ގަޑިއަކު ގާތްގަނޑަކަށް 40 މޭލަށް ވައި ގަދަވުން އެކަށީގެންވާ ކަމަށް ވެސް މެޓް އޮފީހުން ލަފާ ކުރެއެވެ.\nއެހެންކަމުން ރާއްޖޭގެ ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެ ކަމަށާއި ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދައިގެ އަސަރު ކުރުމަކީ ވެސް އެކަށީގެންވާ ކަމެއް ކަމަށް ވެސް މެޓް އޮފީހުން ބުނެއެވެ.\nAuthor މުޙައްމަދު އިބްރާހިމްPosted on September 30, 2019 Categories ޚަބަރުLeaveacomment on ޅ. އަތޮޅުން ވ. އަތޮޅަށް މޫސުން ގޯސްވެ، ރީނދޫ ސަމާލު ނެރެފި\nސިފައިންގެ ގާބިލްކަން އިތުރުކުރަން އިންޑިއާ ސިފައިންގެ ވެރިޔާއާއެކު މަޝްވަރާކޮށްފި\nދިވެހި ސިފައިންގެ އޮޕަރެޝަނަލް ގާބިލްކަން އިތުރު ކުރުމާ ގުޅެގޮތުން އިންޑިއާ ސިފައިންގެ ވެރިޔާ، ޗީފް އޮފް އާމީ، ސްޓާފް ޖެނެރަލް ބިޕިން ރާވަތުއާއެކު ދިފާއީ ވުޒާރާއިން މަޝްވަރާ ކުރައްވައިފިއެވެ.\nއެމްއެންޑީއެފުން ބުނީ، ބަންޑާރަކޮށީގައި މިއަދު ބޭއްވި ބައްދަލުުވުމުގައި ސިފައިންގެ ޓްރޭނިން އާއި އޮޕަރޭޝަނަލް ގާބިލްކަން އިތުރު ކުރުމަށް އިންޑިއާ އަސްކަރިއްޔާއިން ދެވޭނެ އެހީތެރިކަމާ ގުޅޭގޮތުން މަޝްވަރާ ކުރިކަމަށެވެ.\nއަދި އިންޑިއާ ކަނޑުގެ ސަލާމަތާއި ރައްކާތެރި ކަމަށް ދެ ގައުމު ގުޅިގެން ކުރެވިދާނެ މަސައްކަތްތަކާއި ދެ ގައުމުގެ އަސްކަރިއްޔާ ގުޅިގެން ޖޮއިންޓް އެކްސަސައިޒްތައް ބޭއްވުމާއި ޖޮއިންޓް ޓްރޭނިން ޕްރޮގްރާމްތައް ހިންގުމާ ގުޅޭގޮތުން ފުޅާ ދާއިރާއެއްގައި މަޝްވަރާ ކުރި ކަމަށް އެމްއެންޑީއެފުން ބުނެއެވެ.\nމި ބައްދަލުވުމުގައި ޑިފެންސް މިނިސްޓަރު މާރިޔާ އަހުމަދު ދީދީ އާއި ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލާއި ވައިސް ޗީފް އޮފް ޑިފެންސް ފޯސް ބްރިގޭޑިއާ ޖެނެރަލް އަބްދުއްރަހީމް އަބްދުއްލަތީފް ބައިވެރިވެވަޑައިގަތެވެ.\nއަދި އިންޑިއާއިން ރާއްޖެއަށް ކަނޑައަޅުއްވާފައި ހުންނަވާ ސަފީރު ސަންޖޭ ސުދީރު އާއި އެމްއެންޑީއެފްގެ ޖެނެރަލް އޮފިސަރުންނާއި އިންޑިއާ އަސްކަރީ ވަފުދުގެ އިސްބޭފުޅުން ބައިވެރިވެ ވަޑައިގެންނެވިއެވެ.\nރަސްމީ ދަތުރުފުޅެއްގައި އިއްޔެ ރާއްޖެ ވަޑައިގެން އިންޑިއާ ސިފައިންގެ ވެރިޔާ މިއަދު ވަނީ ޑިފެންސް މިނިސްޓަރު މާރިޔާގެ އިތުރުން ޗީފް އޮފް ޑިފެންސް ފޯސްއާ ބައްދަލު ކުރައްވައިފައެވެ. އަދި އެމްއެންޑީއެފް ސެނަހިޔަ މިލިޓަރީ ހޮސްޕިޓަލަށް ޒިޔާރަތްކުރައްވާ އެ ހޮސްޕިޓަލުގެ މަސައްކަތްތައް ވަނީ ބައްލަވާލައްވައިފައެވެ.\nAuthor މުޙައްމަދު އިބްރާހިމްPosted on September 30, 2019 September 30, 2019 Categories featured 4, ޚަބަރުLeaveacomment on ސިފައިންގެ ގާބިލްކަން އިތުރުކުރަން އިންޑިއާ ސިފައިންގެ ވެރިޔާއާއެކު މަޝްވަރާކޮށްފި\nހާދިސާތައް ހިނގިޔަ ނުދިނުމަށް ގާނޫނުތަކަށް ހުރުމަތްތެރިކޮށް ހިތަންޖެހޭ: އިމްރާން\nނުރައްކާތެރި ހާދިސާތައް ހިނގިޔަ ނުދިނުމަށް ގާނޫނުތަކަށް ހުރުމަތްތެރިކޮށް ހިތުމަށް ހޯމް މިނިސްޓަރު އިމްރާން އަބްދުﷲ އިލްތިމާސް ކުރައްވައިފިއެވެ.\nމިއަދު މާލޭގެ ޓީޖެޓީ ސަރަހައްދުގައި ހިނގައިދިޔަ އަލިފާނުގެ ބޮޑު ހާދިސާއާ ގުޅިގެން މިނިސްޓަރު ކުރެއްވި ޓުވީޓެއްގައި ވިދާޅުވީ، މިފަދަ ނުރައްކާތެރި ހާދިސާތަކުން ރައްކާތެރިވުމަށް ސަލާމަތީ ކަންކަމަށް ވެސް ސަމާލުކަން ދޭންޖެހޭ ކަމަށެވެ.\nއަދި މިއަދުގެ އަލިފާނުގެ ހާދިސާގައި ހަރަކާތްތެރިވި ފުލުހުންނާއި ސިފައިންގެ އޮފިސަރުންނާއި އާންމުންނަށް މިނިސްޓަރުގެ ޓުވީޓްގައި ވަނީ ޝުކުރު އަދާކުރައްވައިފައެވެ.\nމިއަދު ހަވީރު ހިނގި އަލިފާނުގެ ހާދިސާގައި އަލިފާންގަނޑު އެންމެ ފުރަތަމަ ރޯވީ ބައުޒަރަކުން ތެޔޮ އަޅަމުންދިޔަ ލޯންޗެއްގައެވެ. އަދި ލޯންޗުގައި ރޯވި އަލިފާންގަނޑު ހޮޅީގައި ހިފައި ބައުޒަރާ ހަމައަށް ފެތުތުމާއެކު ބައުޒަރު ގޮވައި، އިތުރު ތިން ބައުޒަރެއްގައި ރޯވިއެވެ.\nމި ހާދިސާގައި ލޯންޗު އެއްކޮށް އަނދާ ހުލިވެ ފަޅުތެރެއަށް އަޑިއަށް ގޮސްފައިވާއިރު، ތެޔޮ ބައުޒަރުތައް ވެސް ވަނީ ބޭނުން ނުކުރެވޭ ވަރަށް އަނދައިފައެވެ.\nމިއަދުގެ ހާދިސާގައި ފިހިގެން ހަތް މީހަކަށް އައިޖީއެމްއެޗްގައި މިހާރު ވެސް ދަނީ ފަރުވާ ދެމުންނެވެ. އެއީ ފަސް ދިވެހިންނާއި ދެ ބިދޭސީން ކަމަށެވެ. އޭގެ ތެރެއިން އެކަކަށް އައިސީޔޫގައި ދަނީ ފަރުވާ ދެމުންނެވެ.\nއަލިފާނުގެ ހާދިސާ ހިނގި ސަރަހައްދަށް ރައީސް އިބްރާހިމް މުހައްމަދު ސޯލިހު ވެސް މިއަދު ޒިޔާރަތް ކުރެއްވިއެވެ. އެމަނިކުފާނުގެ އަރިހުގައި ޑިފެންސް މިނިސްޓަރު މާރިޔާ އަހުމަދު ދީދީ އާއި ހޯމް މިނިސްޓަރު އިމްރާން އަބްދުﷲގެ އިތުރުން ފުލުހުންނާއި ސިފައިންގެ އިސްވެރިން ވެސް ބައިވެރިވެވަޑައިގަތެވެ.\nMiadhu ge alifaanuge haadhisaagai harakaitherivi @PoliceMv, @MNDF_Official ge officers & aanmunnah shukuru dhannavan. Mifadha nurakkaatheri haadhisaathah hingiya nudhinumah qanoonthakah hurumayitherikoh hithumaaeku salaamathee kankamah hurihaa faraathakun samaalukan dhevvunedhen. pic.twitter.com/CZmlYFluN5\n— Imran Abdulla (@ShimranAb) September 30, 2019\nAuthor މުޙައްމަދު އިބްރާހިމްPosted on September 30, 2019 September 30, 2019 Categories featured 3, ޚަބަރުLeaveacomment on ހާދިސާތައް ހިނގިޔަ ނުދިނުމަށް ގާނޫނުތަކަށް ހުރުމަތްތެރިކޮށް ހިތަންޖެހޭ: އިމްރާން\nފިހިގެން ފަރުވާދެމުން އަންނަ މީހުންގެ ހާލު ރައީސް ބައްލަވައިފި\nމިއަދު މާލޭގެ ޓީޖެޓީ ސަރަހައްދުގައި ހިނގައިދިޔަ އަލިފާނުގެ ބޮޑު ހާދިސާގައި ފިހިގެން ފަރުވާދެމުން އަންނަ މީހުންގެ ހާލު ރައީސް އިބްރާހިމް މުހައްމަދު ސޯލިހު ބައްލަވާލައްވައިފިއެވެ.\nޓީޖެޓީ އަލިފާނުގެ ހާދިސާގައި ފިހިގެން ހަތް މީހަކަށް އައިޖީއެމްއެޗްގައި މިހާރު ވެސް ދަނީ ފަރުވާ ދެމުންނެވެ. އެއީ ފަސް ދިވެހިންނާއި ދެ ބިދޭސީން ކަމަށެވެ. އޭގެ ތެރެއިން އެކަކަށް އައިސީޔޫގައި ދަނީ ފަރުވާ ދެމުންނެވެ.\nއެމީހުންގެ ހާލު ބައްލަވާލެއްވުމަށް އައިޖީއެމްއެޗަށް ޒިޔާރަތް ކުރުމުގެ ގޮތުން ރައީސް ވަނީ، އަލިފާނުގެ ހާދިސާ ހިނގި ސަރަހައްދަށް ވަޑައިގެންފައެވެ.\nއަދި އެތަނަށް ވަޑައިގެން އަލިފާން ނިއްވުމުގެ މަސައްކަތް ކުރަމުން ގެންދެވި ފަރާތްތަކާ ބައްދަލުކުރައްވާ އެފަރާތްތަކަށް ރައީސް ވަނީ ޝުކުރުއަދާ ކުރައްވާ ހިތްވަރު ދެއްވައިފައެވެ.\nއަދި މިފަދަ ހާދިސާތައް ކުރިމަތިވިޔަ ނުދިނުމަށްޓަކާ މިހާރުން މިހާރަށް އަޅަންޖެހޭ ފިޔަވަޅުތައް ސަރުކާރުން އަޅުއްވަމުން ގެންދަވާކަމަށާ ނަމަވެސް މިފަދަ ހާދިސާތައް ކުރިމަތިވިޔަ ނުދިނުމަށްޓަކައި ހުރިހާ ފަރާތްތަކެއްގެ އެއްބާރުލުން ބޭނުންވާކަން ރައީސްގެ ވާހަކަފުޅުގައި ފާހަގަކުރެއްވިއެވެ.\nމިއަދު ހަވީރު ހިނގި އަލިފާނުގެ ހާދިސާގައި އަލިފާންގަނޑު އެންމެ ފުރަތަމަ ރޯވީ ބައުޒަރަކުން ތެޔޮ އަޅަމުންދިޔަ ލޯންޗެއްގައެވެ.\nއެގޮތުން ލޯންޗުގައި ރޯވި އަލިފާންގަނޑު ހޮޅީގައި ހިފައި ބައުޒަރާ ހަމައަށް ފެތުތުމާއެކު ބައުޒަރު ގޮވައި، އިތުރު ތިން ބައުޒަރެއްގައި ރޯވިއެވެ. އެ ހާދިސާގައި ލޯންޗު އެއްކޮށް އަނދާ ހުލިވެ، ފަޅުތެރެއަށް އަޑިއަށް ގޮސްފައިވާއިރު، ތެޔޮ ބައުޒަރުތައް ވެސް ބޭނުން ނުކުރެވޭ ވަރަށް އަނދައިފައެވެ.\nAuthor މުޙައްމަދު އިބްރާހިމްPosted on September 30, 2019 September 30, 2019 Categories featured 2, ޚަބަރުLeaveacomment on ފިހިގެން ފަރުވާދެމުން އަންނަ މީހުންގެ ހާލު ރައީސް ބައްލަވައިފި\nޓީ-ޖެޓީ އަލިފާނުގެ ހާދިސާ: އެކަކު އައިސީޔޫގައި، ހާލު ސީރިއަސްއެއް ނޫން\nމިއަދު މާލޭގެ ޓީޖެޓީ ސަރަހައްދުގައި އޮތް ތެޔޮ ބައުޒަރެއްގައި ރޯވެ ހިނގައިދިޔަ އަލިފާނުގެ ބޮޑު ހާދިސާގައި ފިހިގެން ގެނައި އެކަކު އައިސީޔޫ އަށް ބަދަލުކޮށްފައިވާ ކަމަށާއި ނަމަވެސް އޭނާގެ ހާލު ސީރިއަސް ނޫން ކަމަށް އައިޖީއެމްއެޗުން ބުނެފިއެވެ.\nއައިޖީއެމްއެޗްގެ މީޑިއާ އޮފިޝަލު ވިދާޅުވީ، ޓީޖެޓީ އަލިފާނުގެ ހާދިސާގައި ފިހިގެން ހަތް މީހަކު އެ ހޮސްޕިޓަލުން ފަރުވާ ދެމުންދާ ކަމަށެވެ. އެއީ ފަސް ދިވެހިންނާއި ދެ ބިދޭސީން ކަމަށެވެ.\nއޭގެ ތެރެއިން ހަ މީހުންނަށް މެޑިކަލް ވޯޑުގައި ފަރުވާ ދެމުންދާއިރު އެކަކު އައިސީޔޫއަށް ބަދަލު ކޮށްފައިވާ ކަމަށް އޮފިޝަލު ވިދާޅުވިއެވެ.\nނަމަވެސް އޭނާ އައިސީޔޫއަށް ބަދަލުކުރީ ހާލު ސީރިއަސް ވެގެން ނޫން ކަމަށާއި އިތުރަށް ހާލު ސީރިއަސް ވެދާނެ ކަމަށް ޑޮކްޓަރުންނަށް ލަފާ ކުރެވޭތީ ކަމަށް މީޑިއާ އޮފިޝަލު ވިދާޅުވިއެވެ.\nAuthor މުޙައްމަދު އިބްރާހިމްPosted on September 30, 2019 September 30, 2019 Categories featured main, ޚަބަރުLeaveacomment on ޓީ-ޖެޓީ އަލިފާނުގެ ހާދިސާ: އެކަކު އައިސީޔޫގައި، ހާލު ސީރިއަސްއެއް ނޫން\nއިންޑިއާ ސިފައިންގެ ވެރިޔާ، ޑިފެންސް މިނިސްޓަރު މާރިޔާއާ ބައްދަލުކުރައްވައިފި\nމިހާރު ރާއްޖެ ވަޑައިގެން އުޅުއްވާ އިންޑިއާގެ ޗީފް އޮފް އާމީ ސްޓާފް ޖެނެރަލް ބިޕިން ރާވަތު، މިނިސްޓަރ އޮފް ޑިފެންސް މާރިޔާ އަހްމަދު ދީދީއާ ބައްދަލުކުރައްވައިފިއެވެ.\nމިއަދު ހެނދުނު އެ ދެ ބޭފުޅުން ބައްދަލުކުރައްވައި، ދިފާއީ ރޮނގުން ދެގައުމުގެ ދެމެދުގައި އޮތް ޒަމާންވީ ގުޅުމާ ބެހޭގޮތުންނާއި އެ ގުޅުން އިތުރަށް ބަދަހިކުރުމާ ބެހޭގޮތުން މަޝްވަރާކުރެއްވިކަމަށް ކަމަށް ޑިފެންސް މިނިސްޓްރީން ބުނެއެވެ.\nބިޕިން ރާވަތުއާ މާރިޔާ މިއަދު ބޭއްވި ބައްދަލުވުމުގައި ރާއްޖޭގައި ހުންނަވާ އިންޑިއާ ސަފީރު ސަންޖޭ ސުދީރުއާއި، ޗައިފް ޗީފް އޮފް ޑިފެންސް ފޯސްގެ އިތުރުން ދެގައުމުގެ ޑިފެންސް އެޓާޝޭއިން ބައިވެރިވެވަޑައިގެންނެވިއެވެ.\nއިންޑިއާ ސިފައިންގެ ވެރިޔާ އިއްޔެ ރާއްޖެ ވަޑައިގެންނެވި އިރު، އޭނާ އިއްޔެ ވަނީ ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލްއާވެސް ބައްދަލުކުރައްވައިފައެވެ.\nAuthor މުޙައްމަދު އިބްރާހިމްPosted on September 30, 2019 September 30, 2019 Categories featured 4, ޚަބަރުLeaveacomment on އިންޑިއާ ސިފައިންގެ ވެރިޔާ، ޑިފެންސް މިނިސްޓަރު މާރިޔާއާ ބައްދަލުކުރައްވައިފި\nޓީޖެޓީ ސަރަހައްދުގައި އޮތް ލޯންޗެއްގައި ރޯވެއްޖެ\nމާލޭގެ ޓީ-ޖެޓީގައި އޮތް ލޯންޗެއްގައި ރޯވެއްޖެއެވެ.\nފުލުުހުން ބުނީ، މާލޭ ޓީޖެޓީ ސަރަހައްދުގައި އޮތް ލޯންޗެއްގައި ރޯވި ކަމުގެ މައުލޫމާތު ލިބިފައިވާ ކަމަށާއި އެސަރަހައްދުގައި ފުލުހުން ހަރަކާތްތެރިވަމުން އަންނަ ކަމަށެވެ.\nއެމްއެންޑީއެފުން ބުނީ، ރޯވި ލޯންޗު ދުރަށް ޖައްސައި، އަލިފާން ނިއްވުމަށް ފޯމް އާއި ފަޅު ތެރޭގައި ފަޔާ ލޯންޗު ހަރަކާތްތެރި ވަމުންދާ ކަމަށެވެ. އަދި މިހާރު އަލިފާން ފެތުރުން ކޮންޓްރޯލް ކުރެވިއްޖެ ކަމަށް މައުލޫމާތުދެ އެވެ.\nމި ހާދިސާގައި އަލިފާން ރޯވި ލޯންޗު އަޅާފައި އޮތް ސަރަހައްދުގައި ބާއްވާފައި އޮތް ދެ ތެޔޮ ބައުޒަރެއްގައި ވެސް ވަނީ އަލިފާން ރޯވެފައެވެ.\nފުލުހުން ބުނީ، އަލިފާނުގެ ހާދިސާގައި ފަސް މީހަކު އައިޖީއެމްއެޗަށް ގެންގޮސްފައިވާ ކަމަށާއި އޭގެ ތެރެއިން އެކަކުގެ ހަށިގަނޑު ވަރަށް ބޮޑަށް ފިހިފައިވާ ކަމަށެވެ.\nAuthor މުޙައްމަދު އިބްރާހިމްPosted on September 30, 2019 September 30, 2019 Categories featured 1, ޚަބަރުLeaveacomment on ޓީޖެޓީ ސަރަހައްދުގައި އޮތް ލޯންޗެއްގައި ރޯވެއްޖެ\nއެސިސްޓެންޓް ޕީޖީގެ މަޤާމަށް ބޭފުޅަކު އައްޔަންކޮށްފި\nއެސިސްޓެންޓް ޕްރޮސިކިއުޓާ ޖެނަރަލްގެ މަގާމަށް ޝަމްރާ ޝަމީމް ހަމަޖައްސައިފި އެވެ.\nއެ މަގާމަށް ޝަމްރާ ހަމަޖައްސާފައިވަނީ އެސިސްޓެންޓްގެ މަގާމު އުފައްދައި މީގެކުރިން އެ މަގާމުގައި ކުރިން ހުންނެވި އައިޝަތު ފަޒްނާ މިދިޔަ އަހަރު އެމަޤާމުން އިސްތިޢުފާ ދެއްވުމާއި ގުޅިގެންނެވެ.\nޝަމްރާއަކީ މީގެކުރިން ބޮޑެތި ގިނަ މައްސަލަތަކެއްގައި ޕްރޮސިކިއުޓާ ޖެނަރަލްގެ އޮފީސް ތަމްސީލް ކުރުމަށް ކޯޓުތަކަށް ވަޑައިގެންނެވި ބޭފުޅެކެވެ.\nޑެޕިއުޓީ ޕްރޮސިކިއުޓާ ޖެނަރަލްގެ މަގާމުގައި ހުންނެވި މަރްޔަމް ނިހާޔަތު ވެސް މީގެ ދުވަސްތަކެއް ކުރިން ވަނީ އިސްތިއުފާ ދެއްވާފަ އެވެ.\nAuthor މުޙައްމަދު އިބްރާހިމްPosted on September 30, 2019 Categories ޚަބަރުLeaveacomment on އެސިސްޓެންޓް ޕީޖީގެ މަޤާމަށް ބޭފުޅަކު އައްޔަންކޮށްފި\nޓެރެރިޒަމް ޤާނޫންގެ ނާޖާއިޒް ބޭނުން ސަރުކާރުން ނުކުރާނެ: އިމްރާން\nޓެރަރިޒަމްގެ ގާނޫނަށް އިސްލާހު ގެނައުމުގެ ބިލުން ތަންފީޒީ އިދާރާތަކަށް ބޮޑެތި ބާރުތަކެއް ލިބިގެން ދިޔަ ނަމަވެސް އެ ގާނޫނު ނާޖާއިޒު ގޮތުގައި މި ސަރުކާރުން ބޭނުން ނުކުރާނެ ކަމަށް ހޯމް މިނިސްޓަރު އިމްރާން އަބްދުﷲ މިއަދު ވިދާޅުވެއްޖެ އެވެ.\nޝެއިޚް އިމްރާން މިހެން ވިދާޅުވެފައިވަނީ މިއަދު ކުރެއްވި ޓްވީޓެއްގައެވެ.\nއެޓްވީޓްގައި ޓެރަރިޒަމްގެ ގާނޫނަށް ސަރުކާރުން ގެންނަން ބޭނުންވި ބަދަލުތައް މަޖިލީހުން ފާސްވުމަކީ ޓެރަރިޒަމާ ދެކޮޅަށް ސަރުކާރުންނާއި ކަމާބެހޭ މުއައްސަސާތަކުން ކުރާ މަސައްކަތުގައި ލިބުނު ކުރިއެރުމެއް ކަމަށެވެ. އަދި މިކަމުގެ ނާޖާއިޒް ފައިދާ ނުނަންގަވާނެ ކަމަށްވެސް އިމްރާން ވިދާޅުވިއެވެ.\nTerrorism qaanoon ah gennan sarukaarun beynunvi badhaluthah majlis in faasvumakee Terrorism aa dhekolhah kuraa masahkathu ga libunu kurierumeh. Mi qaanoon ge naajaaiz beynun mi sarukaarun nukuraane kamuge furihama yageenkan aruvan.IA https://t.co/pVM3EQOz4c\nޓެރަރިޒަމްގެ ބިލުގައި ފުލުހުންނަށާއި ތަންފީޒީ އިދާރާތަކަށް ބޮޑެތި ބާރުތަކެއް ދޭތީ، ބައެއް ގާނޫނީ ވަކީލުންނާއި އިދިކޮޅު ފަރާތްތަކުގެ އިތުރުން މަޖިލީހުގައި ތިއްބެވި އެމްޑީޕީގެ މެންބަރުން ވެސް ކަންބޮޑުވުންވަނީ ފާޅު ކުރައްވާފައެވެ.\nAuthor މުޙައްމަދު އިބްރާހިމްPosted on September 30, 2019 Categories featured 1Leaveacomment on ޓެރެރިޒަމް ޤާނޫންގެ ނާޖާއިޒް ބޭނުން ސަރުކާރުން ނުކުރާނެ: އިމްރާން\nދިވެހި އިމާމުންނަށް މޮރޮކޯގެ މައުހަދުތަކުން ތަމްރީނުގެ ފުރުސަތު ހޯދުމަށް މަޝްވަރާކޮށްފި\nޑިންގީއަކުން ކަނޑަށް ފުންމާލި މީހަކު މަރުވެފައި އޮށްވާ ފެނިއްޖެ\nއުމުރުގެ ދުވަސްތައް ބޭކާރުވުމުން ދެރަވާންޖެހޭނެ، ވަގުތު ބޭކާރުވާ ގޭމްތަކާ ދުރުވޭ: ހުތުބާ\nފޯކައިދޫ، ފިނޭ އަދި މިލަދޫގައި އާ އިންޖީނުގެ އަޅަން ހަވާލުކޮށްފި\nއިންޑޮނޭޝިއާ ކައިރިއަށް ބާރުގަދަ ބިންހެލުމެއް، ސުނާމީގެ އިންޒާރު ނެރެފި\nސަސްޕެންޑު ކުރަން ނިންމި ނިންމުން ބަލައެއް ނުގަންނަން: އުއްތަމަ ފަނޑިޔާރު\nފިލިޕީންސް އަތުން ބަލިވެ، ކޮލިފައިވުމަށް ރާއްޖެއަށް ހުރަސްތަކެއް\nފަލަސްތީނަށް އިޒްރޭލުން ދިން ހަމަލާތައް ދިވެހި ސަރުކާރުން ހަރުކަށިކޮށް ކުށްވެރިކޮށްފި


Biruveri message eh: Enme 8 aharuge kudhinves masthuvaa thakethi beynun kuranee, hurihaa atholhakah fethurihjje - One Online\nހެލްތު މިނިސްޓްރީގެ ޑެޕިއުޓީ މިނިސްޓަރު ސަފިއްޔާ މުހައްމަދު ސައީދު ---ފޮޓޯ\nބިރުވެރި މެސެޖެއް: އެންމެ 8 އަހަރުގެ ކުދީން މަސްތުވާތަކެތި ބޭނުންކުރަން ފަށައިފި، ހުރިހާ އަތޮޅަކަށް ފެތުރިއްޖެ\nމަސްތުވާތަކެތީގެ މައްސަލަތައް ރާއްޖޭގައި އިތުރަށް ނުރައްކާ ވަމުން ދާ ކަމަށާއި، މިހާރު އަށް އަހަރުން ފެށިންގެން މަސްތުވާ ތަކެތި ބޭނުންކުރަން ފަށައިފި ކަމަށް ހެލްތު މިނިސްޓްރީން ބުނެފިއެވެ.\nރާއްޖޭގެ މަސްތުވާތަކީގެ ހާލަތާ ބެހޭ ގޮތުން ރައްޔިތުންގެ މަޖިލިހުގެ މިއަދުގެ ޖަލްސާއަށް މައުލޫމާތު ދެއްވަމުން، ހެލްތު މިނިސްޓްރީގެ ޑެޕިއުޓީ މިނިސްޓަރު ސަފިއްޔާ މުހައްމަދު ސައީދު ވިދާޅުވީ ކުޑަކުދިން މަސްތުވާތަކެތީގެ ވަބާގައި ޖެހޭ މިންވަރު ވަރަށް ބޮޑުތަނުން އިތުރުވެފައިވާ ކަމަށެވެ.\nއެގޮތުން އެންމެ ގިނައިން މަސްތުވާތަކެތި ބޭނުން ކުރަނީ 15 އަހަރާއި 17 އަހަރާ ދެމެދުގެ ކުދިން ކަމަށްވެސް ވިދާޅުވިއެވެ.\nމަސްތުވާތަކެތި ވިއްކުމުގައި ކުޑަކުދީން ބޭނުންކުރުން އިތުރުވެފައިވާއިރު، އެކަމުގައި ބޭނުންކުރަނީ ކުޑަކުދީންނާއި ބިދޭސީން ކަމަށްވެސް ވިދާޅުވިއެވެ.\nރާއްޖޭގައި މަސްތުވާތަކެތީގެ ވަބާ ފެތުރެމުންދާ ނުރައްކާތެރި މިންވަރު ފާހަގަ ކުރައްވައި ސަފިއްޔާ ވިދާޅުވީ، މަސްތުވާތަކެތި ބޭނުން ނުކުރާ އަތޮޅެއް މިހާރު ރާއްޖޭގައި ނެތް ކަމަށެވެ. އެކަމަކީ ވަރަށް އަވަހަށް އެޓެންޑް ވާން ޖެހޭ ކަމެއް ކަމަށްވެސް ފާހަގަ ކުރެއްވިއެވެ.\nސަފިއްޔާ ވިދާޅުވީ، ރާއްޖޭގައި މަސްތުވާތަކެތި ބޭނުން ކުރާ މީހުންގެ އުމުރު ފުރައަށް ވަރަށް ބޮޑު ބަދަލެއް އައިސް ފުޅާ ވެފައިވާ ކަމަށެވެ.\nއެގޮތުން 2014 ވަނަ އަހަރުގެ ޑޭޓާއަށް ބަލާއިރު 22 އަހަރާއި 37 އަހަރާ ދެމެދުގެ މީހުން މަސްތުވާތަކެތި ބޭނުންކުރާކަން ފާހަގަވި ނަމަވެސް މިހާރު އެ އުމުރުފުރާ 17 އަހަރާއި 68 އަހަރާ ހަމައަށް ފުޅާވެފައިވާ ކަމަށްވެސް ވިދާޅުވިއެވެ.\nގުޅޭ ޓެގު ސިއްހަތު މިނިސްޓްރީ އޮފް ހެލްތް މަސްތުވާތަކެތީގެ މައްސަލަތައް ޒުވާނުން\n12 ކިލޯގެ ޑްރަގް ކޭސް: ސޮބާހުގެ ބައި އިތުރަށް ތަހުގީގުކުރަން ޕީޖީން އަންގައިފި\n12 ކިލޯގެ ޑްރަގް ކޭސް: ދެ މީހެއްގެ މައްޗަށް ދައުވާކޮށް، އެކަކު ޑީޕޯޓް ކޮށްލަނީ\nދިހަ މިލިއަން ރުފިޔާގެ ކޮކެއިންއާއެކު އެމެރިކާ މީހަކު ހައްޔަރުކޮށްފި\n100 ކިލޯގެ ޑްރަގު މައްސަލަ: ފުރުސަތު ނުދެނީސް ވާހަކަދެއްކުމުން ގާޒީ ވިދާޅުވީ "މިއީ ކޮފީ މޭޒު ނޫން" ކަމަށް


مكةގެ އަހުލުވެރިންގެ ތެރެއިން حج ވުމަށް قصد ކުރާ މީހުންނާއި، އެހެންތަންތަނުން حج ވުމަށްޓަކައި مكة އަށްގޮސް عمرة ވުމަށްފަހު إحرام ދޫކޮށްލައި مكة ގައިތިބޭމީހުން، حجށް إحرام ބަނުން سنة ވެގެންވަނީ ذوالحجة މަހުގެ 8 ވަނަ ދުވަހުއެވެ.\nحج އަށް إحرام ބަނުމުގައިވެސް، ހިނައިގަނެ، ގައިގައި ހުވަނދުލައި، عمرة އަށް إحرام ބަންއިރު ކަންކުރި ގޮތުގެމަތިން ހުރިހާ ކަމެއްކުރުން سنة ވެގެންވެއެވެ.\nއެއަށްފަހު حج އަށް إحرام ބަންނާނީއެވެ. (އެބަހީ:حجގެ نيةގަންނާނީއެވެ.) ދުލުންކިޔާނީ: "لَبَّيْكَ حَجًّا" ނުވަތަ "اللَّهُمَّ لَبَّييْكَ حَجًّا" މިހެންނެވެ. ހިތުން ނިޔަތް ގަންނާނީ الله އަށްޓަކައި حج ވުމަށް ނިޔަތްގަތީމެވެ. މިފަދައިންނެވެ.\nއެއަށްފަހު عمرة ގައި تلبية ކީފަދައިން تلبية ކިޔާނީއެވެ. އެއަށްފަހު ذوالحجة މަހުގެ 8 ވަނަ ދުވަހުގެ މެންދުރުކުރިން ނުވަތަ އެދުވަހުގެ މެންދުރުފަހުން منى އަށް ދާނީއެވެ. އަދި އެދުވަހުގެ މެންދުރުނަމާދާއި، عصرނަމާދާއި، އެރޭގެ مغرب ނަމާދާއި، عشاء ނަމާދާއި، ފަތިސްނަމާދު منىގައި ކުރުން سنة ވެގެންވެއެވެ. ކޮންމެ ނަމާދެއްވެސް ކުރާނީ އެނަމާދެއްގެ ވަގުތުގައި قصرކޮށެވެ. އެބަހީ: މެންދުރުނަމާދާއި، عصر ނަމާދާއި عشاء ނަމާދާއި، މިތިން ނަމާދުންކުރެ ކޮންމެ ނަމާދެއްވެސް ކުރާނީ قصر ކުރުމަށް نية ގަތުމާއެކު،2ركعة ނަމާދެއްގެ ގޮތުގައެވެ. مغرب ނަމާދާއި، ފަތިސް ނަމާދު قصر ކުރުމެއް ނޯންނާނެއެވެ.\nحج މަހުގެ9ވަނަދުވަހަށް އިރުއެރުމުން منى ދޫކޮށް عرفات ގެ ބިމަށްދާނީއެވެ. އަދި އެދުވަހުގެ އިރުމެދުން ފިލައްޖައުމަށްދާނދެން نمرةގައި ތިބުން سنة ވެގެންވެއެވެ. އެއީ ދަތިކަމެއްނެތި އެތާ ތިބެވޭގޮތް ވެއްޖެނަމައެވެ.\nއިރުމެދުން ފިލުމުން އެދުވަހުގެ މެންދުރު ނަމާދާއި عصر ނަމާދު قصرކޮށް، އަދި މެންދުރު ނަމާދުގެ ވަގުތުގައި އެދެނަމާދު އިސްކޮށް جمع ކުރާނީއެވެ. އެދެނަމާދަށް ދޭނީ އެއްބަންގިއެވެ. ކޮންމެ ނަމާދަކަށް ވަކި إقامة އެކެވެ. ދެނަމާދު ދޭތެރޭގައި سنة ނަމާދެއްވިޔަސް އެހެން ނަމާދެއްކުރުމެއް ނޯންނާނެއެވެ.\nއިސްވެބުނެވުނު މަގުން މެންދުރު ނަމާދާއި عصر ނަމާދު قصرجمع ކުރުމަށްފަހު، ހުރިހާ حج ވެރިން عرفاتގެ ބިމުގައި ތިބޭނީއެވެ. މިއީ حجގެ އެންމެ މުހިއްމު ރުކުނެވެ. عرفاتގައި ތިބޭއިރު، رسول الله صلى الله عليه و سلم ހުންނެވިކަމަށް ރިވާކުރެވިފައިވާ، جبل الرحمة ގެ ކައިރީގައި ހުންނަ ބޮޑެތި ހިލަތަކުގެ ކައިރީގައި ދަތިކަމެއްނެތި ހުރެވޭގޮތް ވެއްޖެނަމަ ހުރުން سنة ވެގެންވެއެވެ. އަދި قبلة އަށް ކުރިމަތިލުން سنة ވެގެންވެއެވެ. عرفاتގައި ތިބޭއިރު، ކޮންމެ މީހަކުވެސް الله تعالى ذكرކޮށް، ފާފަ ފުއްސެވުމަށާއި رحمة ލެއްވުންއެދި دعاء ކުރުމުގައި ގިނަވަގުތު ހޭދަކުރަންވާނެއެވެ. دعاء ކުރާއިރު ދެއަތްއުފުލައި دعاء ކުރުން މޮޅުއިތުރެވެ. تلبية ކިޔުމާއި قرآن ކިޔެވުންވެސް ރަނގަޅެވެ. އަދި "لاإِلهَ إِلاَّ اللهُُ وَحْدَه لاَ شَرِيكَ لَهُ، لَهُ المُلْكُ وَلهُ الحَمْدُ، يُحْيِى وَ يُمِيتُ، وَهُوَ عَلَى كُلِّ شَيْءٍ قَدِيْرٌ" މިފަދައިން ގިނަގިނައިން ކިޔުން سنة ވެގެންވެއެވެ.\nމިގޮތުގައި މީހާ ވަރުބަލިވެ ކަންނެތްވާގޮތް ވެއްޖެނަމަ ތިމާގެ އެކުވެރިންނާ ހެޔޮވާހަކަ ދައްކާލުން ހުއްދައެވެ. خاصކޮށް اللهގެ ދީލަތިވަންތަކަމުގެ ބޮޑުކަން ހަނދުމަވާފަދަ ވާހަކަތައް ލިޔެފައިހުންނަ ފޮތްފޮތް مطالعة ކޮށްލުން ހުއްދައެވެ. އެއީ اللهގެ ދީލަތިވަންތަކަމުން އިތުރަށް ދެއްވުމަށް އެދުމަށްޓަކައެވެ.\nعرفات ގައި ހުންނަހުރުމުގައި ގިނަގިނައިން ذكرކޮށް دعاء ކުރުމާއި، رسول الله صلى الله عليه وسلم ގެ މައްޗަށް صلوات ލެއްވުންއެދި ގިނަގިނައިން دعاءކުރުން سنة ވެގެންވެއެވެ.\nމިބަޔާންކުރެވުނު ގޮތުގެމަތިން، حج މަހުގެ9ވަނަދުވަހުގެ އިރުއޮއްސިއްޖައުމަށް ދާނދެން دعاء ކުރުމާއި توبة ވުމާއި قرآن ކިޔެވުންމަތީ ދެމިހުންނާނީއެވެ. އިރުއޮއްސުމުން، މަޑުމައިތިރިކަމާއެކު، مزدلفة އަށް ދިޔުމަށްޓަކައި ހިނގައިގަންނާނީއެވެ. مزدلفة އަށް ދާދިޔުމުގައި ގިނަގިނައިން تلبية ކިޔުން އެދެވިގެންވެއެވެ.\nمزدلفة އަށް ގޮސް، مغرب ނަމާދާއި عشاء ނަމާދު، އެއްބަންގިއާއި ދެ إقامة އާއި އެކު جمعކޮށް ކުރާނީއެވެ. مزدلفة އަށްފޯރީ مغرب ނަމާދުގެ ވަގުތުގައި ކަމަށްވަނީނަމަ، އިސްކޮށް جمعކޮށެވެ. މިއިންކޮންމެ ގޮތެއްގައިވެސް عشاء ނަމާދު ކުރާނީ قصرކޮށެވެ. ދެނަމާދު ދެމެދުގައި ސުންނަތް ނަމާދެއްވިޔަސް އެހެންނަމާދެއް ކުރުމެއް ނޯންނާނެއެވެ.\nحج ވެރިން މިރޭހޭދަކުރާނީ مزدلفة ގައެވެ. އެރޭ މޮޅުއިތުރީ، مغرب ނަމާދާއި عشاء ނަމާދުކުރުމަށްފަހު ނިދުމެވެ. ނުވަތަ މަޑުމައިތިރިކަމާއެކު އަރާމުކޮށްލުމަށް އޮށޯވެއޮތުމެވެ. އެރޭ ރޭއަޅުކަން ކުރުމެއް ނޯންނާނެއެވެ. ތެދުވާނީ ފަތިސް ނަމާދަށެވެ.\nއަންހެނުންނާއި، ކުޑަކުދިންނާއި، ބަލިމީހުންނާއި، އެނޫނަސް އެރޭގިނައިރު مزدلفة ގައި ތިބުން ދަތިމީހުން، އެރޭގެ މެންދަމުން އަލިވުމުން منى އަށް ދިޔުމަށްޓަކައި ހިނގައިގަތުން ނުވަތަ ދަތުރުކުރުން ހުއްދައެވެ. އެނޫން حج ވެރިން مزدلفة ގައި ފަތިސް ނަމާދުކުރުމަށްޓަކައި، އެތާނގައިތިބުން سنة ކަން ބޮޑެވެ. ފަތިސް ނަމާދަށްފަހު، المشعر الحرام ގެކައިރިއަށްގޮސް، قبلة އަށް ކުރިމަތިލައި، تكبير ކިޔުމާއި ذكرކުރުމާއި دعاءކުރުން سنة ވެގެންވެއެވެ. އިރުއަރަން ދޮންވެއްޖައުމަށްދާނދެން އެތާނގައި دعاء ކުރަން ތިބޭނީއެވެ. އިރުއަރަން ދޮންވުމުން، منى އަށްދިޔުމަށްޓަކައި ހިނގައިގަންނާނީއެވެ. ނުވަތަ ދަތުރުކޮށްފައި ދާނީއެވެ. މިދާދިޔުމުގައިވެސް ގިނަގިނައިން تلبية ކިޔުން سنة ވެގެންވެއެވެ. منىއަށް ދާ މަގުމަތީގައި بطن محسر ކިޔުނު ހިސާބާ އަރާހަމަވުމުން ތަންކޮޅެއް ހަލުވިކޮށް ހިނގުން ސުންނަތްވެގެންވެއެވެ.\nمنى އަށް ފޯރުމުން. جمرة العقبة އަށް ހިލައުކުމަށް އަވަސްވެގަންނާނީއެވެ. جمرةގެ ކައިރިއަށްގޮސް، تلبية ކިޔުން ހުއްޓާލައި، އެ جمرةއަށް ހިލައުކާނީއެވެ. ވިދިވިދިގެން ހަތްހިލަކޮޅު އެއްލުމުން މިކަން حاصل ވީއެވެ. ކޮންމެ ހިލަކޮޅެއް އެއްލާއިރުވެސް އަތް އުފުލައި الله أكبرކިޔުން ރަނގަޅެވެ.\nجمرة العقبة އަށް ހިލަ އުކުމަށްފަހު هدى ކަތިލާނީއެވެ. هدى ކަތިލާއިރު "بسم اللهِ وَاللهُ أَكبَرُ،اللهُمَّ هَذَا مِنْكَ وَلَكَ" މިހެންކިޔުން سنة ވެގެންވެއެވެ.\nهدى ކަތިލުމަށްފަހު ބޯބާލާނީއެވެ. ނުވަތަ ބޯކުރުކުރާނީއެވެ. ފިރިހެނުން ބޯކުރުކުރުމަށްވުރެ އިތުރުކަންބޮޑީ ބޯބޭލުމެވެ. ނަމަވެސް، އަންހެނާ ބޯބޭލުމެއް ނޯންނާނެއެވެ. ބޮލުގެ އިސްތަށިގަނޑުން އަނގުލެއްގެ މިންވަރު ކަނޑާލުމުން ފުދޭނެއެވެ.\nجمرة العقبة އަށް ހިލައުކައި، ބޯބޭލުމުން ނުވަތަ ބޯކުރުކުރުމުން، ފުރަތަމަ تحلل ވީއެވެ. އެބަހީ: إحرام ބަނުމުން حرام ވިކަންތައްތަކުގެ ތެރެއިން އަނބިމީހާއާއެކު ރޭކުރުން ފިޔަވައި އެހެން ހުރިހާކަމެއް ހުއްދަވީއެވެ.\nފުރަތަމަ تحلل ވުމަށްފަހު مكة އަށްގޮސް، طواف الإفاضة ކުރާނީއެވެ.\nطواف ގެ ދެ ركعة ކުރުމަށްފަހު، صفا އާއި مروة އާ ދެމެދު سعى ކުރާނީއެވެ. އެއީ تمتع ގެމަގުން حج ވާނަމައެވެ. މިއީ حجގެ سعىއެވެ. ކުރިންކުރީ عمرةގެ سعىއެވެ. قِرانގެ މަގުން حج ވާމީހާ އެމީހާގެحج އަށާއި، عمرة އަށް އެއް سعى އިން ފުދޭނެއެވެ. إفراد ގެމަގުން حج ވާމީހާއާއި، ِقران ގެމަގުން حج ވާމީހާއާއި މިދެމީހުން طواف القدوم ކުރުމާއެކު سعى ކޮށްފައިވާނަމަ، طواف الإفاضة ގެ ފަހުން سعى ކުރާކަށް ނުޖެހޭނެއެވެ.\nطواف الإفاضة ކޮށް سعىކޮށް ނިމުމަށްފަހު حج ވެރިޔާ އެނބުރިދާހުށީ މިނާއަށޭވެ. أيام التشريقގެ ތިންދުވަހާއި ތިންރޭ ހޭދަކުރާނީ منىގައެވެ.\nذوالحجة މަހުގެ 13،12،11 މިތިންދުވަހުންކުރެ ކޮންމެދުވަހަކު ތިން جمرةއަށް ހިލައުކުމަކީ، حجގެ واجب ތަކުގެތެރެއިންވާ ކަމެކެވެ. ކޮންމެދުވަހަކުވެސް އެންމެފުރަތަމަ އުކާނީ، مسجد الخيفގެ ކައިރީގައިވާ جمرةއަށެވެ. ދެން الجمرة الوسطى އަށެވެ. ދެން جمرة العقبة އަށެވެ. ކޮންމެދުވަހަކު ކޮންމެجمرة އަކަށްވެސް އުކާނީ، عيد ވިލޭރޭ ނުވަތަ عيد ދުވަހު جمرة العقبةއަށް އުކިފަދަ ހަތް ހިލަކޮޅެވެ. أيام التشريقގެ ތިންދުވަހު جمرةއަށް ހިލައުކުމުގެ ވަގުތަކީ، ކޮންމެދުވަހެއްގެވެސް އިރުމެދުން ފިލީއްސުރެ އެދުވަހެއްގެ އިރުއޮއްސިއްޖައުމަށް ދާނދެނެވެ. عذرއަކާހުރެ އެދުވަހެއްގެ އިރުއޮއްސުމުގެކުރިން އެދުވަހެއްގެ ހިލަނުއުކިއްޖެނަމަ، أيام التشريقގެ ތިންދުވަހުގެ ނިޔަލަށް އެހިލައުކުމުގެ ވަގުތު ދެމިއޮންނާނެއެވެ. جمرةއަށް ހިލައުކާއިރު، ކަނާތުން އުކުމާއި، قبلة އަށް ކުރިމަތިލުމާއި، ކޮންމެ جمرة އަކަށް ހިލައުކާއިރުވެސް، ވިދިވިދިގެން ހަތްހިލަކޮޅު އެއްލުން سنة ވެގެންވެއެވެ.\nأيام التشريقގެ ތިންރޭ منىގައި ރޭކުރުމަކީ حجގެ ވާޖިބުތަކުގެތެރެއިންވާކަމެކެވެ. ނަމަވެސް، މިނާގައި ދެރޭ ރޭކޮށްފައި، أيام التشريقގެ ދެވަނަދުވަހު مكةއަށް ދިއުމަށް قصدކޮށްފިމީހާ އެގޮތަށް عملކުރުން އެންމެރަނގަޅެވެ. އެހެންހަދައިފިނަމަ منىގައި ތިންވަނަރޭގެ ރޭކުރުން އެމީހެއްގެ ކިބައިން عفوވީއެވެ.\nمنىގައި أيام التشريقގެ ފުރަތަމަ ދެދުވަހު ހުރެފައި، ތިންވަނަދުވަހު ނުހުރެ مكةއަށްދާ މީހަކުނަމަ، أيام التشريقގެ ދެވަނަދުވަހު، يعنى، ذو الحجة މަހުގެ 12 ވަނަ ދުވަހު އިރުއޮއްސުމުގެކުރިން منىއިން ނުނިކުމެވިއްޖެނަމަ، ތިންވަނަރޭވެސް އެތާގައިރޭކޮށް ތިންވަނަދުވަހުގެ ހިލައުކުން واجب ވާނެއެވެ.\nحجއާއި عمرةގެ ހުރިހާކަމެއްކޮށްނިމުމަށްފަހު، حجވެރިޔާ مكةދޫކޮށް އެމީހާގެރަށަށް އެނބުރިދިއުމަށް قصدކުރުމާއެކު، مكة ދޫކުރުމުގެ ކުރިން طواف الوداع ކުރަންވާނެއެވެ. މިطوافއަކީ حجގެ واجب ތަކުގެތެރެއިންވާކަމެކެވެ. އެހެންކަމުން، عذرއަކާނުލައި طواف الوداع ދޫކޮށްލައިފިމީހާ هدى ދިނުން واجبވާނެއެވެ. حيضވެރިޔާއާއި نفاسވެރިޔާ طواف الوداع ކުރުމެއް ނޯންނާނެއެވެ. އެދެމީހުން حيض نفاسކަމުން طاهر ވެއްޖައުމަށްދާނދެން مكةގައި ތިބުންވެސް لازمއެއްނޫނެވެ. އެހެނީ، އެމީހުން طواف الوداعނުކޮށް ފުރައިގެން ދިއުން ހުއްދައެވެ. އެދެމީހުން هدىދޭކަށްވެސް ނުޖެހޭނެއެވެ.\nطواف الوداعކުރާނީ، مكةއިންފުރުމަށް ހުރިހާކަމެއް ތައްޔާރުކުރުމަށްފަހު، އެންމެފަހުވަގުތުގައެވެ. طواف الوداع ކުރުމަށްފަހު، އިތުރުކަމެއްކުރުމަށް مكةގައިނުހުރެ ފުރައިގެން ދާނީއެވެ. މިطوافގައިވެސް عملކުރާނީ طواف الإفاضةގައި عملކުރިފަދައިންނެވެ. ނަމަވެސް މި طواف އަށްފަހު سعىކުރުމެއް ނޯންނާނެއެވެ.


Noosveriyaa gellumaa gulhun huri video eh Turkey in aammu koffi | Mihaaru\nގެއްލިފައިވާ ނޫސްވެރިޔާގެ ހައްގުގައި ތުރުކީގައި މުޒާހަރާ ކުރަނީ. --ފޮޓޯ:އޭއެފްޕީ\nނޫސްވެރިޔާ ގެއްލުމާ ގުޅުންހުރި ވީޑިއޯއެއް ތުރުކީން އާއްމުކޮށްފި\n10 އޮކްޓޯބަރ 2018 - 17:06 8 comments\nއިސްތަންބޫލް (އޮކްޓޯބަރު 10) - ގެއްލިފައިވާ ސައުދީ ނޫސްވެރިޔާ ޖަމާލް ޚާޝޮގްޖީ މަރާލަން ރާވާފައިވާ ކަމަށް ހެކި ލިބޭ ކަމަށް ބުނާ ވީޑިއޯއެއް ތުރުކީގެ ބައެއް މީޑިއާތަކުން އާއްމުކޮށްފި އެވެ.\nތުރުކީން ބުނާ ގޮތުގައި އެ ވީޑިއޯ އިން ފެންނަނީ ސައުދީގެ އިންޓަލިޖެންސް އޮފިސަރުންތަކެއް އިސްތަންބޫލް އެއާޕޯޓަށް އެތެރެވުމަށް ފަހު އަނބުރާ ދާ މަންޒަރެވެ.\nސައުދީ ސަރުކާރަށް ފާޑުކިޔަމުން ދިޔަ ނޫސްވެރިޔާ ޚާޝޮގްޖީ އިސްތަންބޫލްގައި ހުންނަ ސައުދީ ކޮންސިއުލޭޓަށް ދިޔައީ މި މަހު2ވަނަ ދުވަހު އެވެ. އޭގެ ފަހުން އޭނާގެ ޚަބަރެއް ނުވެ އެވެ. ތުރުކީގެ ކަމާ ބެހޭ ފަރާތްތަކުން ބުނަނީ ޚާޝޮގްޖީ މަރާލީ ކަމަށެވެ. އެކަމަކު ސައުދީ އަރަބިއާ އިން އެކަން ދޮގު ކުރެ އެވެ.\nތުރުކީގެ ޓީއާރުޓީ ވޯލްޑް ޗެނަލް އިން ބްރޯޑްކާސްޓް ކުރި ވީޑިއޯ އިން ފެންނަ ގޮތުގައި ކޮންސިއުލޭޓަށް ވެހިކަލްތަކެއް ދަތުރުކޮށްފައިދެ އެވެ. އަދި އިސްތަންބޫލް އެއާޕޯޓަށް ސައުދީ ބަޔަކު އެތެރެވާ މަންޒަރާއި އެ މީހުން ހޮޓަލަކަށް ޗެކިންވާ މަންޒަރު ފެނެ އެވެ. އޭގެ ފަހުން އެ މީހުން ފުރައިގެންދާ މަންޒަރު ވެސް އެ ވީޑިއޯ އިން ފެނެ އެވެ. ބެލެވޭ ގޮތުގައި އެއީ ސެކިއުރިޓީ ކެމެރާއެއްގެ ވީޑިއޯއެކެވެ.\nއެމެރިކާ އަށް ކަނޑައަޅާފައި ހުންނަ ސައުދީ ސަފީރު ޚާލިދު ބިން ސަލްމާން ވިދާޅުވެފައި ވަނީ ނޫސްވެރިޔާއާ ގުޅިގެން ސައުދީގެ ބޮލުގައި އަޅުވާ ތުހުމަތުގައި އެއްވެސް އަސްލެއް ނެތް ކަމަށެވެ.


Supreme court sarahahdhugai idhikolhun muzaaharaakuran fashaifi | ThePress\nސުޕްރީމް ކޯޓު ސަރަހައްދުގައި އިދިކޮޅުން މުޒާހަރާކުރަން ފަށައިފި\n12 September 2021, 11:38\nއިދިކޮޅުން ސުޕްރީމް ކޯޓު ސަރަހައްދަށް ދިއުމަށް މަޖީދީމަގުން ހިނގާފައި ދަނީ\nސްޕްރީމް ކޯޓު ހިމެނޭ ސަރަހައްދު، އިސްލާމިކް ބޭންކާ ހިސާޞުގައި އިދިކޮޅު ކޯލިޝަނުން މުޒާހަރާކުރަން ފަށަފައިފިއެވެ.\nއިދިކޮޅުން މުޒާހަރާކުރަން ފަށާފައި ވަނީ ރައީސް ޔާމީންގެ އިސްތިއުނާފީ ޝަރީއަތް ސްޕްރީމް ކޯޓުގައި ކުރިއަށް ދާތީއެވެ.\nމި ހަރަކާތުގެ އިދިކޮޅު ކޯލިޝަންގެ އިސްވެރިންނާއި ސަޕޯޓަރުން ވެސް ދަނީ ބައިވެރިވަމުންނެވެ. މުޒާރަހާގެ ބައިވެރިން ގޮވާލަމުން ދަނީ ރައީސް ޔާމީން މިނިވަން ކުރުމަށާއި ރައީސް ސޯލިހުގެ އިސްތިއުފާއަށެވެ.\nރައީސް ޔާމީންގެ މައްސަލައިގެ ޝަރީއަތުގެ އަޑުއެހުން މިއަދު ފަށާފައި ވާއިރު، ކަފާލާތުގެ އުސޫލުން ރައީސް ޔާމީން ދޫކުރުމުގެ އިތުރަށް އެމަނިކުފާނުގެ މައްޗަށް ކުރިމިނަލް ކޯޓުން އިއްވާފައިވާ ޖަލު ހުކުމް ތަންފީޒުކުރުން ފަސްކޮށްދިނުމަށްވެސް އެމަނިކުފާނުގެ ވަކީލުންވަނީ އެދިވަޑައިގެންފައެވެ.\nމި މައްސަލަ ބަލާ ބެންޗަށް ހަމަޖައްސާފައި ވަނީ ފަނޑިޔާރު މަހާޒް އަލީ ޒާހިރާއި ޑރ. އަޒްމިރަލްދާ ޒާހިރުގެ އިތުރުން ޑރ. މުހައްމަދު އިބްރާހީމްއެވެ.


ފެމިލީ ކޯޓަށް އައްޔަންކުރެއްވި2ފަނޑިޔާރުން މަޤާމުގެ ހުވައި ކުރައްވައިފި ފެމިލީ ކޯޓަށް އައްޔަންކުރެއްވި2ފަނޑިޔާރުން މަޤާމުގެ ހުވައި ކުރައްވައިފި\nފެމިލީ ކޯޓަށް އައްޔަންކުރެއްވި2ފަނޑިޔާރުން މަޤާމުގެ ހުވައި ކުރައްވައިފި\nފެމިލީ ކޯޓުގެ ފަނޑިޔާރުކަމަށް އައްޔަންކުރެއްވި، އއ.ފެރިދޫ، ނަޝީދީހިޔާ، އަލްއުސްތާޛާ ޒަޢީމާ ނަޝީދު އަބޫބަކުރާއި، ކ.މާލެ މ.ވިލުފުށީގެ، އަލްއުސްތާޛާ މަޢީޝާ ޔޫސުފް ސަމީރު..- ފޮޓޯ: ޖޭއެސްސީ\nފެމިލީ ކޯޓަށް ޢައްޔަންކުރެއްވި ދެ ފަނޑިޔާރުން، ފަނޑިޔާރުކަމުގެ ހުވައި ކުރައްވައިފިއެވެ.\nޖުޑީޝަލް ސާރވިސް ކޮމިޝަން (ޖޭއެސްސީ)ގައި ބޭއްވި ރަސްމިއްޔާތެއްގައި ފެމިލީ ކޯޓުގެ ފަނޑިޔާރުކަމުގެ ހުވައި ކުރެއްވީ، އއ.ފެރިދޫ، ނަޝީދީހިޔާ، އަލްއުސްތާޛާ ޒަޢީމާ ނަޝީދު އަބޫބަކުރާއި، ކ.މާލެ މ.ވިލުފުށީގެ، އަލްއުސްތާޛާ މަޢީޝާ ޔޫސުފް ސަމީރެވެ.\nހުވާ ކުރެއްވި މިދެފަނޑިޔާރުންނަށް މަޤާމުގެ ފަތްކޮޅު ދެއްވީ ޖޭއެސްސީގެ ރައީސް ހިސާން ހުސައިންއެވެ.\nއަލްއުސްތާޛާ ޒަޢީމާ ނަޝީދު ވަނީ ކުއްލިއްޔަތުއް ދިރާސާތުލް އިސްލާމިއްޔާއިން ޝަރީޢަތާއި ގާނޫނުން ބެޗްލަރސް ޑިގްރީ ޙާޞިލްކުރައްވައި، ވިލާ ކޮލެޖުން މާސްޓަރސް އޮފް ޝަރީޢާ ޙާޞިލްކުރައްވާފައެވެ. މީގެ އިތުރުން، ޒަޢީމާ ވަނީ ޖުވެނައިލް ކޯޓުގެ ރެޖިސްޓްރަރގެ މަޤާމުގައި9އަހަރަށްވުރެ ދިގު މުއްދަތަކަށް ޚިދުމަތް ކުރައްވާފައެވެ.\nއަލްއުސްތާޛާ މަޢީޝާ ޔޫސުފް ސަމީރު ވަނީ ޔުނިވަރސިޓީ އޮފް ލަންޑަންއިން ބެޗެލާރސް އޮފް ލޯސް ޙާޞިލްކުރައްވާފައެވެ. މަޢީޝާ ވަނީ ޕްރޮސެކިއުޓާރ ޖެނެރަލް އޮފީހުގެ ޕްރޮސިކުޓަރެއްގެ މަޤާމުގައި3އަހަރަށްވުރެ ދިގު މުއްދަތަކަށް ޚިދުމަތް ކުރެއްވުމުގެ އިތުރުން އެޓޯލްސް ސެކްޝަންގެ ޔުނިޓް ހެޑް އަދި ފެމިލީ އެންޑް ޗައިލްޑްސް ޔުނިޓުގެ ޔުނިޓު ހެޑްގެ ގޮތުގައި މަސައްކަތް ކުރައްވާފައެވެ.\nފެމިލީ ކޯޓަށް 02 ފަނޑިޔާރުން ހޯދުމަށް ޖޭއެސްސީން ކުރި އިޢުލާނާ ގުޅިގެން އެމަޤާމަށް ކުރިމަތިލި ފަރާތްތަކުގެ ތެރެއިން، ޒައީމާ އާއި މަޢީޝާއަކީ، އެ މަޤާމަށް އެންމެ ޤާބިލުކަމަށް ޖޭއެސްސީން ކަނޑައެޅި ދެ ބޭފުޅުންނެވެ.


Flat thah nimman vaki bayakah dheyn baareh naalhan: Mariya\n"ފްލެޓްތައް ނިންމަން ވަކި ބަޔަކަށް ދޭން ބާރެއް ނާޅަން"\nޑިފެންސް މިނިސްޓަރު މާރިޔާ އަހުމަދު ދީދީ: ސިފައިންގެ ފްލެޓްތައް ނިންމަން ވަކި ބަޔަކަށް ދޭން ބާރު އަޅާ ކަމަށް ތުހުމަތައް އޮވޭ -- އަހުމަދު އަޝްހާދު އަބްދުﷲ (ޖެރީ) | އަވަސް\nސިފައިނަށް ބޯހިޔާވަހިކަން ފޯރުކޮށްދިނުމަށް ހުޅުމާލޭގައި އިމާރަތް ކުރަމުންދާ "ސިފްކޯހިޔާ" ގެ ނުނިމި ހުރި މަސައްކަތްތައް އެހެން ކުންފުންޏަކާއި ހަވާލު ކުރުމާމެދު ގޮތް ނިންމާނީ ސިފްކޯއިން ކަމަށާ އެކަމަށް އެއްވެސް ނުފޫޒެއް ނުފޯރުވާނެ ކަމަށް ޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވެއްޖެ އެވެ.\nރައީސް ވަހީދުގެ ސަރުކާރުގެ ދުވަސްވަރު ހަދަން ފެށި ސިފައިންނާއި ފުލުހުންގެ ފްލެޓްތައް ނިމޭނެ ދުވަހެއް އަދިވެސް ނޭނގެ އެވެ. ކުރިން އެ މަސައްކަތް ކުރަމުން އައީ ދެ ކުންފުންޏަކުން ނަމަވެސް ރައީސް ޔާމީންގެ ސަރުކާރުގެ ދުވަސްވަރު 2016 ގައި އެ މަސައްކަތް ހަމައެކަނި އައިލެންޑް އެކްސްޕާޓުން ކުރިއަށް ގެންދާ ގޮތަށް ހަމަޖެއްސި އެވެ. ނަމަވެސް އެ ކުންފުނިން މިހާރު ވަނީ އެ މަޝްރޫއު އިތުރަށް ކުރިއަށް ގެންދާނެ މާލީ ތަނަވަސްކަން ކުންފުނީގައި ނެތް ކަމަށް ބުނެފަ އެވެ.\nފްލެޓްތަކުގެ މަސައްކަތް ކުރާ ކުންފުނީގެ ލޭބަރުންނަށް މުސާރަ ނުދޭތާ އެތައް ދުވަހެއް ފާއިތުވެގެންދިއުމާއި ގުޅިގެން އެ މީހުން ވަނީ ވަރުގަދަ މުޒާހަރާއެއް ވެސް ކޮށްފައެވެ. އެ މުޒާހަރާގެ ތެރެއިން ފުލުހުންނަށް ހަމަލާ ވެސް ދީފައި ވެއެވެ.\nއައިލެންޑް އެކްސްޕާޓުން އިއްޔެ ވަނީ ފުލުހުންގެ ފްލެޓްތަކުގެ މަސައްކަތް ކުރިއަށް ނުގެންދެވޭނެ ކަމަށް ނިންމާ އެ މަސައްކަތުން އަތް ދޫކޮށްލާފަ އެވެ. ނަމަވެސް އިތުރު ކުންފުންޏަކާއި ހަވާލު ކޮށްގެން ސިފައިންގެ މަސައްކަތްތައް ކުރިއަށް ގެންދަން އައިލެންޑް އެކްޕާޓުން ވަނީ ނިންމާފަ އެވެ. އެނގިފައިވާ ގޮތުގައި އެ ކުންފުނިން ބޭނުންވަނީ ކޮންސްޓްރަކްޝަން ކުންފުނި އާރްސީސީއަށް އެ މަސައްކަތް ހަވާލު ކުރާށެވެ. އެގޮތަށް ކުރިއަށް ގެންދަން ސިފްކޯއިން ވެސް ބޭނުން ވެއެވެ. ނަމަވެސް އެ މައްސަލަ މިހާރު މަޖިލީހުން ދަނީ ބަލަމުންނެވެ.\nޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވީ ސިފައިންގެ ފްލެޓްތައް އަވަހަށް ނިންމުމަކީ ވަރަށް ބޮޑަށް ބާރު އަޅުއްވާ ކަމެއް ކަމަށާ ސަރުކާރުން ވަރަށް ބޭނުންވާ ކަމެއް ކަމަށެވެ. ނަމަވެސް ސިފައިންގެ ފްލެޓްތައް ނިންމަން ވަކި ކުންފުންޏަކަށް ހަވާލު ކުރުމަށް އެކަމަނާވެސް އަދި ސަރުކާރުން ބާރު ނާޅާނެ ކަމަށެވެ.\n"ސިފައިން އެކަމާއި ގުޅޭގޮތުން ވެސް ކަމެއް ނިންމާނީ. ހަގީގަތުގައި ސިފައިންގެ ތެރޭގައި އެ ހުންނަ އެކަހަލަ ކަންކަން، އެއީ އަޅުގަނޑު ވަދެގެން ނޫނެކޭ މީނައަށް ކޮންޓްރެކްޓް ދޭށޭ އޭނާއަށް ކޮންޓްރެކްޓް ދޭށޭ، އެހެން ބުނެފި ކަމަށްވާނަމަ އެއީ ސިފްކޯގެ މައްޗަށް އަޅުގަނޑު ނުފޫޒު ހިންގަނީ. އެއީ އެތާ އޮންނަ ކޯޕަރޭޓިވްއެއް. ހިންގާ ކޮމެޓީއެއް ވެސް އޮވެގެން ދިވެހިރާއްޖޭގެ ކޯޕަރޭޓިވް ސޮސައިޓީސް ހެދިފައި އޮންނަ ގާނޫނުގެ ދަށުން ރަޖިސްޓްރީވެފައި އޮތް ކޯޕަރޭޓިވްއެއް އެއީ،"\nމާރިޔާ ވިދާޅުވީ ސިފައިންގެ ފެލްޓްތައް އަޅަނީ ސިފްކޯއިން ކަމަށާ އެ މަސައްކަތް ކުރަނީ ސިފައިންގެ ފައިސާގައި ކަމަށެވެ. އެހެންކަމުން އެ މަަސައްކަތް ކުރާނެ ވަކި ކުންފުންޏެއް ސަރުކާރުން ބުނުމަކީ ހަމަޖެހޭ ކަމެއް ނޫން ކަމަށެވެ.\n"މިއީ އެމީހުންގެ [ސިފައިން] ކޯޕަރޭޓިވްއެއް، އެމީހުންގެ ފައިސާ އެމީހުންގެ މީހުން އެހެން އޮތް ކަމެއް މިއީ. އެހެންވީމަ ސަރުކާރުން ވަކި ގޮތެއް ކިޔައިގެން އުޅުން އެއީ ރައީސް ސޯލިހުގެ ސަރުކާރުގެ އުސޫލެއް ނޫން،"\nމިނިސްޓަރު ވިދާޅުވީ ސިފައިންނަށް ވެސް އޮތް އެންމެ ދައްޗަކީ ބޯހިޔާވަހިކަމުގެ މައްސަލަ ކަމަށާ އެކަން ހައްލު ކުރުމަކީ ސަރުކާރުގެ އަމާޒު ކަމަށެވެ. އެހެން ކަމުން ސިފައިންގެ ފްލެޓްތަކުގެ މަސައްކަތް އަވަހަށް ނިންމުމަށް އަބަދުވެސް ބާރު އަޅުއްވާ ކަަމަށެވެ.\nސިފައިންގެ ފެލްޓްތައް ނުނިމި ގިނަ އަހަރުތަކެއް ފާއިތުވަމުންދާތީ ސިފައިންގެ ތެރޭގައި ބޮޑެތި ކަންބޮޑުވުންތަކެއް އުފެދިފައި ވެއެވެ.\nސިފައިންނަށް ހާއްސަކޮށް ހަދަން ފެށި، ސިފްކޯ ފްލެޓްތަކުގެ މަސައްކަތް މި އަހަރު ނިންމައި، ދިރިއުޅެވޭ ވަރު ކުރައްވާނެ ކަމަށް ރައީސް އިބްރާހިމް މުހައްމަދު ސޯލިހު މިދިޔަ އަަހަރުގެ ކުރީކޮޅު ވަނީ ވިދާޅުވެފަ އެވެ.\nސިފައިންގެ އަހަރީ ޖަލްސާގައި ވާހަކަ ދައްކަވަމުން ރައީސް ސޯލިހު ވިދާޅުވީ ސިފައިންނަށް ވެސް ދިމާވެފައިވާ އެންމެ ބޮޑު ކަންބޮޑުވުމަކީ ބޯހިޔާވަހިކަމުގެ ދަތިކަން ކަމަށާއި ސިފައިންގެ ފްލެޓްތައް ހުޅުމާލޭގައި އެޅުމަށް ބޭނުންވާ ފައިސާ މިހާރު ހުރީ ހަމަޖެހިފަ ކަމަށެވެ.\n"އަޅުގަނޑު އުއްމީދު ކުރަނީ އެ ފްލެޓްތައް ނިމި މި އަހަރުގެ ތެރޭގައި ދިރިއުޅެން ފެށޭނެ ކަމަށް،" އޭޕްރީލް 23، 2019 ގައި ބޭއްވި ޖަލްސާގައި ވާހަކަ ދައްކަވަމުން ރައީސް ސޯލިހު ވިދާޅުވި އެވެ.\nޖަޕާނުން ކޯސްޑްގާޑަށް އާލަތްތަކެއް ހަދިޔާކޮށްފި


Raees Islaamee Vahudhathu Nagaalan Ulhefaane Kamah Gabool Nukuran: Ilyas - Vaguthu\nރައީސް އިސްލާމީ ވަހުދަތު ނަގާލަން އުޅެފާނެ ކަމަށް ގަބޫލު ނުކުރަން: އިލްޔާސް\nއައްޝައިހް އިލްޔާސް ހުސައިން\nރާއްޖޭގެ އިސްލާމީ ވަހުދަތު ނަގާލުމަށް ރައީސް އިބްރާހިމް މުހައްމަދު ސޯލިހް މަސައްކަތްޕުޅު ކުރައްވާނެ ކަމަށް ގަބޫލު ނުކުރައްވާ ކަމަށް އަދާލަތު ޕާޓީގައި އިސްކޮށް އުޅުއްވާ މަޝްހޫރު ދީނީ އިލްމުވެރިޔާ އިލްޔާސް ހުސެއިން މިއަދު ވިދާޅުވެއްޖެއެވެ.\nވެރިކަން ކުރާ ކޯލިޝަންގައި ހިމެނޭ އަދާލަތު ޕާޓީގެ މެމްބަރު އިލްޔާސް މި ޓުވީޓް ކުރެއްވީ އެމަނިކުފާނުގެ ވެރިކަމުގައި ގައުމުގެ މިނިވަންކަމަށް ބުރޫއަރާ ކަމުގެ ތުހުމަތުތަކަށް ރައްދު ދެއްވަމުންނެވެ. މި ވެރިކަން ފެށުނު ފަހުން ރާއްޖެ އިން އިންޑިއާއާ ގާތް ގުޅުމެއް ބާއްވަން ފެށި ފަހުން އިދިކޮޅު ފަރާތްތަކުގެ ފާޑު ކިޔުން ސަރުކާރަށް ވަނީ އަމާޒުވެފައެވެ.\nhageegatha khilafu dhogu vahakatha kithammevarakah fethuriyas olhuvanuleveyne\nHEP @ibusolih ge sarukarun dhivehi rajjege Islamee vahudhathai isthigulalu nagalan masakkah koffane kamakah gaboolu nukuran\nYa Alla milobuvethi vathan himayah kuravvandheyve .\n— Ilyas Hussain (@shkilyas) November 2, 2020\nހާއްސަކޮށް އިންޑިއާ އިން ބޮޑެތި އެހީތަކެއް ދިނުމާއި ރާއްޖޭގެ އެކިކަންކޮޅުތަކުގައި ބޮޑެތި މަޝްރޫއުތަކެއް ހިންގަން ފެށުމަކީ ރާއްޖޭގެ މިނިވަން ކަމަށް ބުރޫ އަރާނެ ކަމެއް ކަމަށް އިދިކޮޅު ފާހަގަ ކުރެއެވެ.\nމީގެއިތުރުން ރާއްޖޭގައި އިންޑިއާ ސިފައިން ތިބޭތީ، އެއީ ރާއްޖޭގެ ސަލާމަތަށް އޮތް ނުރައްކަލެއް ކަމަށް ބުނެ އެމީހުން ގައުމަށް ދިއުމަށް ބާރު އަޅައި އިދިކޮޅު ފަރާތްތަކުން ދަނީ އަބަދުވެސް ވާހަކަ ދައްކަމުންނެވެ. އެކަމަކު، ޗީފް އޮފް ޑިފެންސް ފޯސް އަބްދުﷲ ޝަމާލް ދާދި ފަހުން ވިދާޅުވީ ރާއްޖޭގައި ހަތިޔާރު އެޅި ބޭރުގެ ސިފައިންގެ ބަޔަކު ހަރަކާތްތެރިވަމުން ނުދާ ކަމަށެވެ.\nއިލްޔާސް ކުރެއްވި ޓުވީޓުގައި ވިދާޅުވީ ހަގީގަތާ ޚިލާފު ދޮގު ވާހަކަތައް ފެތުރިޔަސް ހަގީގަތް އޮޅުވައެއް ނުލެވޭނެ ކަމަށެވެ. ރައީސް އިބްރާހިމް މުހައްމަދު ސޯލިހްގެ ސަރުކާރުން ރާއްޖޭގެ އިސްލާމީ ވަހުދަތާއި އިސްތިގުލާލް ނަގާލަން މަސައްކަތްކޮށްފާނެ ކަމަކަށް ގަބޫލުނުކުރައްވާ ކަމަށް އޭނާ ވިދާޅުވިއެވެ.\nގައުމީ ދުވަހުގެ މުނާސަބަތުގައި ރައީސް ދާދި ފަހުން ދެއްވި ހިތޯބުގައި ވިދާޅުވީ ދުނިޔޭގެ ގައުމުތަކާ އެކުގައި ޚާރިޖީ ގުޅުންތައް ހަރުދަނާ ކުރަނީ ރާއްޖޭގެ އަމިއްލަ މިނިވަންކަމާއި ސިޔާދަތު ފުރިހަމައަށް ރައްކާތެރިކޮށްގެން ކަމަށެވެ. އަދި އެ ގުޅުންތަކުގެ ސަބަބުން، ރައްޔިތުންނަށް ފައިދާއާއި ލާބަ ލިބޭނެކަން ކަށަވަރުކޮށްފައި ކަމަށް ވެސް އެމަނިކުފާނު ވިދާޅުވިއެވެ.\nކުރީ ސަރުކާރާއި ބޭރުގެ ގައުމުތަކާއި އޮތް ގުޅުން ހީނަރުވެ ރާއްޖެ އެކަހެރިވެފައި އޮތުމުން ރާއްޖެ އަށް ލިބެން ހުރި އެހީ އާއި މަންފާ ލިބުމަށް އެތައް ހުރަސްތަކަކާއި ދިމާވި ކަމަށް ރައީސް ވިދާޅުވިއެވެ.\nނޮވެމްބަރު 3, 2020 14:09\nޢޯ މައި ގޯޑް ކޮންކަހަލަ ބީތާއެއް ތި ދޮގު ހަދަނީ ގަސްތުގަތަ ނުވަތަ ކެރަފާ އާއިލާ ނޭގެނީތަ މަވާ ސަލާން ކަލޭގެ ފަތުވާ އަޑުއަހަންވެސް ބޮޑު ބިރު ހުންނަނީ\nނޮވެމްބަރު 3, 2020 14:19\nވަހުދަތު ކިޔަނީ ކޯންޗަކަށްތޯ ޝޭޚް .\nޤުރްއާނަށް ހަޖޫޖަހާ ރަސޫލާ އަށް ފުރައްސާރަ ކުރި އިރު މިރައީސް ކޮބާތޯ.\nމި ރޢީސް އުޅެނީ އެމީހުން ދިފާއުކޮށް ސަރުކާރު ބޮޑެތި މަޤާމްތައްދީގެން\nނޮވެމްބަރު 3, 2020 14:20\nމުރުތައްދުވާގޮތް މިހާރު އިނގޭތަ.؟؟\nއޮފިސަލް ޕާސްޕޯޓް، މަސްދޯނިއިނގޭތަ އިނގޭތަ..؟ވައިޔާޒްބިﷲ..ނުލަފާކަން..!!!!!\nޝެއިޚް އަދިވެސް ހަމަ ހޭފުޅު ނާރާތޯ.\nރުހުމުގެ ލޮލަކަށް އައިބެއް ނުފެންނާނެ. ދެން ކީއްވެގެންނޯ ލާދީނީ ރިޕޯޓް ނެރުނީމަ ޖަމިއްޔާ އުވާލީއޭ ކިޔާ އެކަމަކު އެމީހުން އަޑުއުފުލާ އެބަ. ޝެއިޚް މެންނަށް އޯކޭތޯ. ދުޢާދެއްވާފައި ކަމަށް ވިދާޅުވެވުނީމަ އެގޮތުގައި ތޯ އަދިވެސް.\nނޮވެމްބަރު 3, 2020 14:24\nރަސޫލާއަށް ފުރައްސާރަކުރާ މީހުންނާއި ގުޅުން ކަނޑާލާ - ޝެއިޚް އިލްޔާސް މިކަހަލަ ވާހަކަ ދެއްކިމީހަކު މިއަދު އެހެންވާހަކަ އެއްދެއްކީމާ ދާނީ ހުޅުނބުކަން އެގިވަޑައިނުގަންނަވަނީތޯ ކޮބާތޯ ސަހިންދާ އިސްމާއީލް ކިޔާ މީހަކު ދީނައް ފުރައްސާރަކޮއްފައި އެފިލީ ކާކުތޯ ޒިންމާ ނަގަންޖެހޭނީ ރުފިޔާ ފެނުނީމާ އާޙިރައް ހަދާންނެތޭ ޝެއިޙުން އުޅޭކަމެއް ކުރަޔަކުން ނޭންގޭ މިހާރި ޔަގީން ވެއްޖެ ނޫނޭ އެބަހުރި ދެއްވެއްހިފާފައި ރުފިޔާޔައް\nނޮވެމްބަރު 3, 2020 14:26\nބުރާންޗާ، އިސްލާމީ ވަހުދަތު ނަގާލިޔަސް ކަލެޔަކަށް ނޭންގޭނެ، ލާދީނީ އެމްޑީއެން އަށް ކަމެއް ކުރަން ނުކެރުނު ވެރިޔަކު ކޮން އިސްލާމް ދީނެއް ދެކެ ލޯބިވަނީ؟ ބޮލެއް ނެތް ގަމާރުންތަ މީ؟\nނޮވެމްބަރު 3, 2020 14:32\nޜާއްޖޭގެ ތާރީޚްގައި ވެސް މިވަރަށް ދީނަށް ފުރައްސާރަކުރި ދުވަސް ވަރެއް ކަލޭ ދުށިންތަ އަދި އެފަދަ މީހުންނަން މަތީ މަގާމު ދިން ދުވަސް ވަރެއް ދިޔަތަ...ސަރުކާރުން އެޅި ފިޔަވަޅެއް ކަލޭ މަށަށް ބުނެދީބަލަ...މިނިސްޓަރުން ފާޅުގައި\nމި ގައުމު ހިފޭނެ އޭ ބުނާއިރުވެސް ކަލެއަށް އޯކޭ ދޯ\nޢަހަރެމެންނަށް ވެސް ދުވަހެއް އަންނާނެ ހަދާން ކުރާތި ލާދީނީ ސަރުކާރަށް ތާއިދު ކުރާމީހުން ޖަވާބު ދޭންޖެހޭނެ\nނޮވެމްބަރު 3, 2020 14:33\nއިލިޔާސް ގަސިމް ބުނާގޮ ތައް ވަހަކަދަކަންމަޖުބުރުވާނެ އެވެސް މިނިވަން ކަމެ ތް ނެ ތް އަގައިންބަސްބުނުމުގެއިލިޔާސް އަކަށް ގަސިމްގެ ޕަޕަޓެ\nނޮވެމްބަރު 3, 2020 14:46\nޤައުމުގެޢިލްމުވެރިން މިހާބޮޑަށް ލޯއަދިރިވެ އަމިއްލައެދުންބޮޑުވީމާ ޤައިމުގެ ޙާލަތާއިމެދު ލޮލުން ކަރުނަ ނާންނާނީކޮންލޮލަކުންތޯއެވެ. ޤައުމުގެޙާލަތާ މެދުސަހަރޯވެރިނުވާނީ ކޮންފަރުދެއްތޯއެވެ.\nނޮވެމްބަރު 3, 2020 14:49\nއިލްޔާސް ޤަބޫލު ނުކުރިޔަސް އެކަން އެބަ ހިނގާ. ތިޔަ އައިނު ބާލައިފަ ބޭލީމަ ފެންނާނެ\nނޮވެމްބަރު 3, 2020 14:51\nބަލަގަ އެހެންވެދޯ ރަސޫލާއަށް ފުރައްސާރަކޮއް ގުރުއާނައް ހަޖޫޖެހި މީހުނައް ތިބުނާރައީސްމީހާ ރައްޔިތުންގެ ފައިސާއިން ބޮޑުމުސާރަދީގެން ރައީސްމީހާގެ އޮފީސްކިއާތަނުގަ ގެންގުޅޭކަން ކަލެއައް ބުރާނތިވެފަ ހުރީމަނޭގެނީ ދޯއެވެ .. ތިވެސް މުނާފިގުންގެ ވައްތަރެއް...\nނޮވެމްބަރު 3, 2020 14:53\nމަނިކު ފާނު ކޮންމެ ފަދަ ވާހަކައެއް ވެސް މިހާރު ދައްކަފާނެ ދަހިވެ ތިކަމުގަ....\nނޮވެމްބަރު 3, 2020 14:54\nމުދަލާއި ފައިސާގެ ދަހިވެތި ކަމުގައި ދީން ހަތިޔާރަކަށް ހައްދަވައިގެން އުޅުއްވާ ދޫފަރިތަ ސިޔާސި ހަރަކާތް ތެރިޔާ ޝޭޙް އިޔާސް.\nނޮވެމްބަރު 3, 2020 15:10\nރައިސް ގެރިކިރު ގިރާގެން ބުޔަސް ކަލޭ ގަބޫލުނުކުރާނެ އެހެނީ ކަލޭ ތީ ލާދީނީ ބައިގަނޑައް ވާގިދޭ ލާރިޔައް ދީންވިއްކާ ސޭކެއްވީމަ ސާފުވެއްޖެ ތަ\nނޮވެމްބަރު 3, 2020 15:49\nއެމްޑީއެންގެ ވާހަކަދެއްކީމާ މި މީހުން ބަހެއް ނުބުނެއި ދެން މި ބުނަނީ އިސްލާމްދީން ދަމަހައްޓާ ރައީސެކޭ ހުރީ އިލްޔާސް ހެޔޮވާނީ ކިހިނެއް\nނޮވެމްބަރު 3, 2020 17:53\nކުރީސަރުކާރާ ބޭރުގެ ގައުމުތަކާ އެކަހެރިވާންށާއި ޓުވަރިޒަމް ބޯއިކަޓްކުރާށާއި އިގްތިޞާދު އިދަޖެއްސުމަށް ބޭރުގައި މަސައކަތްކުރީ މިހާރުއޮތް ސަރުކާރުގެ ބޭފުޅުންނެވެ. ވީމާ އިބޫގެ ވާހަކަރަގަޅެއްނޫނެވެ. އަދި އިލިޔާހަކީވެސް އިޙްލާސްތެރި ޝޭހެއްނޫނެވެ.\nނޮވެމްބަރު 3, 2020 18:28\nޟަނިކުފާނަށް ކިހިނެއްވރފަތޯ ތިހުރީ\nނޮވެމްބަރު 3, 2020 18:42\nމިފަހަރު ކަންނެލި އޮޑިއެއް ނޫން މަސްކިރާ ބޯޓެއް ކަންނޭނގެ ލިބުނީ. މިކަހަލަ ބަސްތައް ބުނަމުން ގޮސް ފިރުއައުނު އަކީ އިޚްލާޞްތެރި އަޅެކޭ ބުނަން ދެން ޝައިތާނާ އެމީހުން މަގު ފުރައްދާނެ.\nނޮވެމްބަރު 3, 2020 20:14\nމި ޝެއިޚްއަކީ އަމިއްލަ އެދުމެއް އޮތިއްޔާ އިސްލާމްދީނާ ދެކޮޅަށްދިވެހިން ގެ ބަޔަކު ކުރަމުންދާ ކަންތައްތައް ލޮލަށްފެނުނަސް ނުފެންނަކަމަށް\nހަދާ އެކަންކުރާމީހުނަށް ހިތްވަރުދޭ މީހުންނަށްވެސް ސަނާކިޔާ ފައްކާ ރޯނުއެދުރެއް. އެނ ގިތިބެ ނޭނ ގޭކަމަށް ހަދާމީހުންނަށްވުރެ ނުބައިބަޔަކީ ކޮބައިބާ؟\nނޮވެމްބަރު 3, 2020 20:25\nއިންޑިއާއަށް ގޮސް އެތާ ހުރެ ޓުއިޓު ކުރުމުން ތި ސޭކުގެ ދީނީ ފެން ވަރު ވަޒަން ކުރެވިއްޖެ. ލަދު ހަޔާތް ކޮބާ؟ ފައިސާއަށް ވިކޭ މި ކަހަލަ ޤައްދާރުންނާ ހެދި މި ޤައުމު މި ދަރަޖައަށް މި ވެއްޓުނީ..\nނޮވެމްބަރު 4, 2020 05:01\nމިހާރު މެލޭޝިއާގަ އޮފިޝަލް ޕާސްޕޯޓަކާ ، ހުންނާނެ ގެޔަކާ ދުއްވާނެ ކާރަކާކެއިން ބުއިމާ ބޭހުގެ ޚަރަދު ސަރު ކާރުން ދޭކަމްށްވަނީ މުސާރަ އެއްނޯވެޔޯ ، މުސާރަ އަކަށް ވުރެ މާ ރަގަޅެއްނު\nނޮވެމްބަރު 3, 2020 22:48\nނޮވެމްބަރު 4, 2020 02:58\nދައްޖާލުގެ ނިއްކުރީގަ ލިޔެވިފަ އިންނަ 'ކާފިރު' ނުފެންނަނީ ލޮލައް ނުފެންނާތީކީ ނޫން! އެއީ ހިއް ކަނުވީމަ.....\nނޮވެމްބަރު 4, 2020 09:03\nމަތި އޮމާން ކުރާނެ ކަމެއް. ދެކޮޅަށް އެއްޗެއް ނުބެނެވޭނެތާ. ނަންނެތްވަޒީފާގެއްލިދާނެ. އެހެންނޫނަސް މިވެރިކަން ގެންނަން އިންޑިޔާއަށް ދަރާވިކިފަ ތިބިވަރު ތިއެނގެނީ. ދެންތިބޭ ދެސޭކުން ބާރަށް އަތްޖަހަން. މީނާމީ ފުރަތަމަ މަޝްހޫރުވެގެން އައިދުވަސްވަރު މައުމޫނަށް އެހާ އެއްޗިހިކީމީހެއް ހުސެންރަޝީދާ މީނާޔާ. ރެކޯޑުތަކުންއެހެރީ އެނގެން އިވެން. ލަދުކޮބާ. ޝޭހުންނޯ.\nނޮވެމްބަރު 4, 2020 15:02\nއެއްޗެއް ގެއްލުވާލަން އުޅެދާނެކަމަށް ގަބޫލުކުރެވޭނީ ތިމާގެ މަގާމު ގެއްލޭ ދުވަހު. އޭރުން ވަރަށް ގިނަ އެއްޗެހި ގެއްލިއްޖެކަމަށް ފެންނާނެ. މިހާރު ސަރުކާރުން ފަންޑުކޮށްދީފަ ދީން ސިޔާސީކޮށްގެން ބަސްބުނުވަން ތިހެން ބަހައްޓާފަ ހުންނަހާ ދުވަހު ދައްކާނީ ތިޔަކަހަލަ ވާހަކަ.


ކެފޭ، ރެސްޓޯރެންޓް އަދި ޖިމްތަކުގެ ވިޔަފާރި އިނދަ ޖެހެނީ، ހައްލެއް ހޯއްދަވައިދެއްވާ! | Atoll News\nކެފޭ، ރެސްޓޯރެންޓް އަދި ޖިމްތަކުގެ ވިޔަފާރި އިނދަ ޖެހެނީ، ހައްލެއް ހޯއްދަވައިދެއްވާ!\nޝާއިޢުކުރީ: މުޙައްމަދު އަފްރާޙް ޖޫން 18, 2021, 20:26\nޗައިނާގެ ވޫހާން ސިޓީން ފާއްދާލި ކުޑަކުޑަ ޖަރާސީމު ކޮރޯނާ ވައިރަސްގެ ސަބަބުން މުޅި ދުނިޔޭގެ އިގްތިސޯދު މިވަނީ ހީނަރުވެފަ އެވެ.\nހުރިހައި ގައުމެއްގައި ކަހަލަ ގޮތަކަށް ބޯޑަރުތައް ބަންދުކޮށް، ބަލިން ރައްކާތެރިވުމަށް ގިނަ ފިޔަވަޅުތަކެއް އަޅާ، ރައްޔިތުންގެ ސަލާމަތާއި ރައްކާތެރިކަން ކަށަވަރު ކުރުމަށް އަންނަނީ ގިނަގުނަ މަސައްކަތްތަކެއް ކުރަމުން ނެވެ.\nރާއްޖޭގައި ވެސް އޮތީ މިގޮތަށެވެ. ރާއްޖޭގެ ރައްޔިތުންގެ ރައްކާތެރިކަމަށާއި އިގްތިސާދު ދެމެހެއްޓުމަށް އަންނަނީ ބުރަ މަސައްކަތްތަކެއް ކުރަމުން ނެވެ. އެކަމަށް ޝުކުރުވެރިވުމަކީ ވެސް ކުރަންޖެހޭ ކަމެކެވެ. އަދި އެ މަސައްކަތްތަކަށް ޝުކުރުވެރިވުން ހައްގު ވެސް މެއެވެ.\nކޮވިޑު ކޭސްތައް އިތުރުވާން ފެށުމުން އަޅާ ރައްކާތެރިވުމުގެ ފިޔަވަޅުތައް ހަރުކަށި ކުރުމަކީ ވެސް އެންމެރަނގަޅު ގޮތެވެ. އެކަން ކުރާންވެސް ޖެހޭނީ އެގޮތަށެވެ. ނަމަވެސް ލުއިތައް ދޭ އިރު، އެންމެނަަށް ހަމަހަމަ އުސޫލަކުން އެކަން ކުރުމަކީ އެންމެ އެދެވޭ ގޮތެވެ.\nކޮވިޑުގެ3ވަނަ ރާޅާއެކު ރާއްޖޭގައި އަޅާފައިވާ ހަރުކަށި ފިޔަވަޅުތަކަށް ލުއި ދިނީ، ކަމާއިބެހޭ ފަރާތްތަކުން ބައްލަވަންވާ އެންމެ ރަނގަޅަށް ބައްލަވާފައި ކަމަށް ގަބޫލު ކުރަމެވެ. އެކަމަކު ވިޔަވާރި ކުރާ ބައެއް ތަންތަނަށް ވަކި އުސާލަކާއި އެއްގޮތަށް ޢަމަލު ކުރުމަށް ޝަރުތުކޮށް ލުއިތައް ދިން އިރު، ކެފޭ، ހޮޓާ، ރެސްޓޯރެންޓު އަދި ޖިމްތައް އަދިވެސް ވަނީ ބަންދުކޮށްފަ އެވެ.\nމި ޚިދުމަތް ދޭ ފަރާތްތަކުގެ ވިޔަފާރި އަލުން ހުޅުވައި، ކަސްޓަމަރުންނަށް ޚިދުމަތް ދެވޭނޭ ގޮތް ވުމަކީ ކުރަމުން އަންނަ އުއްމީދެކެވެ.\nއެފަދަ ފަރާތްތަކުގެ ޝަކުވާ ވެސް އެބަހުއްޓެވެ. މިސާލަކަށް، މާލޭގެ މަސްމާރުކޭޓު އަދި އެހެނިހެން ވެސް މާރުކޭޓުތަކުގައި ގައިދުރުކަމެއް ނެތި ގިނަ ބަޔަކު އެއްވަގުތެއްގައި އުޅުމަކީ މި ބަލި ފެތުރުމަށް މަގުފަހިވާނޭ ކަމެއްކަން އެފަރާތްތަކުން ފާހަގަ ކުރެއެވެ.\nކޮންމެ ތަނެއްގައި ނުވަތަ ކޮންމެ މީހެއްގެ ގާތުގައި ފުލުހެއް، ސިފައިންގެ މީހެއް ނުބެހެއްޓޭނެކަން ވެސް އެނގެ އެވެ. ނަމަވެސް ކެފޭ، ހޮޓާ، ރެސްޓޯރެންޓު އަދި ޖިމްތަކުގެ ކުލި ދައްކަން ޖެހުމާއި މުވައްޒަފުންނަށް މުސާރަ ދިނުމަކީ ހަމަ ޔަގީނުން ވެސް ކުރަން ޖެހޭނެ ކަމެކެވެ. ގިނަ ތަންތަނަކީ ކުލީގެ ކުޑަ މިންވަރެއްވެސް ކަނޑާލަދޭ ތަންތަނެއް ނޫނެވެ. “ތަނުގެ ވެރި ފަރާތަށް” ލިބޭ އާމަދަނީ މަދުވާތީ އެވެ.\nކަން މިހެން ހުރި އިރު ކެފޭ، ރެސްޓޯރެންޓުތަކުގެ ވިޔަފާރިއަށް އާރޯކަމެއް ވީ އެންމެ އަވަހަކަށް އައުމަކީ އެފަރާތްތަކުގެ ވަރަށްބޮޑު އުއްމީދެކެވެ. ޚާއްސަަކޮށް ޖިމްތައް ހިންގާ ފަރާތްތަކުން، އެފަރާތްތަކުގެ ކަސްޓަމަރުން ގެއްލި ދިއުމަކީ ވަރަށް ދެރަ ކަމެކެވެ.\nކެފޭ، ހޮޓާ، ރެސްޓޯރެންޓު އަދި ޖިމް ހިންގާ ފަރާތްތަކުން ވެސް ތިބީ އެޗްޕީއޭ އިން އަންގާ މިންގަނޑުތަަކަށް ތަބާވެ، ޚިދުމަތް ދިނުމަށް ތައްޔާރަށެވެ. އެހެން ވިޔަފާރިތަކަށް ހުއްދަ ދޭ އުސޫލުން އެފަރާތްތައް މަހްރޫމު ނުކުރައްވާށެވެ.\nގިނަ ދުވަހަށް އެ ޚިދުމަތްތައް ނުދެވިއްޖެ ނަމަ، އެ ވިޔަފާރިކުރައްވާ ފަރާތްތަކަށް މިހާރަށް ވުރެ ބޮޑަށް ފޫނުބެއްދޭ ވަރުގެ ގެއްލުމެއް މެދުވެރިވެދާނެ އެވެ. މިއީ އަދުގެ ސަރުކާރުން ވެސް ބޭނުންވާނޭ ގޮތެއް ނޫނެވެ.\nއެހެންވީމާ، އަޅުގަނޑުމެންގެ އުއްމީދަކީ ކެފޭ، ހޮޓާ، ރެސްޓޯރެންޓު އަދި ޖިމްތައް ވެސް ހުޅުވި، ޢާންމުންނަށް ޚިދުމަތް ދެވޭނެ ދުވަހެއް ފެނުމެވެ.\nMas Market, Local Market gai meehun thojjehi gaiga heykigen ulhunas OK.\nSaloon, Massage/Beauty Parlour, Spa, meehun gaiga aiy ungulhaa hedhiyas OK.\nCafé Restaurant's Gym adhi Miskiy jamaathun, fethurey Variant eh tha mi ulhenee?\nR @ibusolih@HPA_MV @MoHmv @MvSpokesperson pic.twitter.com/W2w2BCjEH0\n— AD'DEY (@Addey_33) June 17, 2021\nޚިޔާލު 1 on "ކެފޭ، ރެސްޓޯރެންޓް އަދި ޖިމްތަކުގެ ވިޔަފާރި އިނދަ ޖެހެނީ، ހައްލެއް ހޯއްދަވައިދެއްވާ!"\nފޫހި | ޖޫން 18, 2021 at 21:36 |\nއަޖައިބުވަނީ ކޮވިޑުގެ ކޮންމެ ފަހަރަކު އިންޑިޔާ އިން އަންނަން ބޭނުންވާ އެންމެންނަށް އާދެވޭ. ފަތުރުވެރިންނަށް އާދެވޭ. އެކަމަކު ކެފޭތަށް ކޮންމެ ފަހަރަކު އެންމެ ކުރިން ބަންދުކުރޭ. މިހާރު ބަދަލުހޯދަން ކޯޓަށް ދާވަރު ވެއްޖެ.


އެހެން ޓީޗަރުން މަސައްކަތެއް ނުކޮށް “ކަންނެތްވެފަ” ތިބެނީ ކަމަށް ބުނުމުން، ހެޑް ޓީޗަރަކު ސަސްޕެންޑު ކޮށްފި – Dhen.mv\nއެހެން ޓީޗަރުން މަސައްކަތެއް ނުކޮށް "ކަންނެތްވެފަ" ތިބެނީ ކަމަށް ބުނުމުން، ހެޑް ޓީޗަރަކު ސަސްޕެންޑު ކޮށްފި\nJune 27, 2020 - 12:22 pm\nލޮކްޑައުން އާއި ގުޅިގެން އެހެން ޓީޗަރުން މަސައްކަތެއް ނުކޮށް "ކަންނެތް ވެފައި" ތިބެ، އެހެން ނަމަވެސް ބަރާބަރަށް މުސާރަ ނަގަމުން ދިޔަ ކަމަށް ބުނި ހެޑް ޓީޗަރަކު ވަޒީފާއިން ސަސްޕެންޑު ކޮށްފިއެވެ.\nސަންޑަރލޭންޑުގެ ގްރޭންޖް ޕާކް ޕްރައިމެރީ ސްކޫލްގެ ހެޑް ޓީޗަރެއް ކަމުގައިވާ ޕޯލީންް ވޫޑް ބުނެފައިވަނީ އޭނާގެ ދަށުން މަސައްކަތް ކުރާ އެހެން ޓީޗަރުން ކޮވިޑް-19 އާއި ގުޅިގެން، ގޭގައި ތިބެ ވެސް މަސައްކަތް ކުރުމުގެ ބަދަލުގައި އުޅުނީ ކުޅިވަރުގެ ކަންކަމުގައި ކަމަށެވެ. އެގޮތުން ނެޓްފްލިކްސް ބެލުމާއި އެހެނިހެން ބޭކާާރު ކަންކަމުގައި އުޅުނު ކަމަށާއި ހަފްތާއަކު އެންމެ ދެ ދުވަހު މަސައްކަތްތައް ނިންމަން ސްކޫލަށް އަންނަން އަންގާފައިވާއިރު، އެދުވަސްތަކުގައި ވެސް އެޓީޗަރުން ސްކޫލަށް ނުދާކަމަށް ޕޯލީން ބުނެފައިވެއެވެ.\nނަމަވެސް އެހެން ޓީޗަރުންގެ މިޝަކުވާތައް ކުރުމުން ހޫނުފެނަށް ވެއްޓުނީ ޕޯލީންއެވެ. އެގޮތުން މިމަހުގެ 12 ވަނަ ދުވަހު، އެސްކޫލުގެ ގަވަރުނަރުންގެ ތެރެއިން އެކަކު ކަމަށްވާ މޭރީ ހޮޑްގްސަން ވަނީ ޕޯލީން ސަސްޕެންޑު ކޮށްފައެވެ.\nމިކަމާއި ގުޅިގެން ޕޯލީން ވަނީ ނުރުހުން ފާޅުކޮށް، އޭނާއާއިމެދު ކަންތަށް ކޮށްފައިވަނީ ރަނގަޅަށް ނޫން ކަމަށް ބުނެފައެވެ.\nޕޯލީން ބުނިގޮތުގައި މިއަހަރުގެ އޯގަސްޓު މަހު ވަޒީފާއިން ވަކިވުމަށް އޭނާ ވަނީ މާކުރިން އެސްކޫލަށް ސިޓީވެސް ލާފައެވެ. އެއީ ވެސް ސްކޫލުގެ އެހެން ޓީޗަރުން ރަނގަޅަށް މަސައްކަތް ނުކުރުގެ ސަބަބުން، ޕޯލީން އަށް މަސައްކަތް ބުރަވަމުން ދާތީ ކަމަށް އޭނާ ބުނެފައިވެއެވެ.\nއޭނާ އާއި އެސްކޫލްގެ ކުރީގެ ގަވަރުނަރުންތަކަކާއިމެދު ތަފާތު ކުރުން ތަކެސް ސްކޫލްގެ މިހާރުގެ ބޯޑުން ގެންގުޅޭކަން ފާހަގަ ކުރެވޭ ކަަމަށް ވެސް ޕޯލީީން ބުނެފައިވެއެވެ.\n"އަހަރެން ކިޔަވާދޭ 220 ކުދިން ކައިރިއަށް ދިޔުން ވެސް މިހާރު ވަނީ މަނާ ކޮށްފަ. ނަމަވެސް އަހަރެންގެ ޙައްޤުތައް ހޯދަން އަހަރެން މަސައްކަތް ކުރާނަން" ޕޯލީން ބުނެފައިވެއެވެ.


SunOnline: Qatar ah World cup ge bid dhin massalaigai Platini hayyaru kohfi\nގަތަރަށް ވޯލްޑް ކަޕުގެ ބިޑު ދިން މައްސަލާގައި ޕްލެޓިނީ ހައްޔަރު ކޮށްފި\nޢަބްދުﷲ އައިމަން 18 Jun 2019, 14:05\nޔޫއެފާގެ ކުރީގެ ރައީސް މިޝޭލް ޕްލެޓިނީ -- ފޮޓޯ: ގެޓީ\nގަތަރަށް 2022 ވަނަ އަހަރުގެ ވޯލްޑް ކަޕު ބިޑު ކާމިޔާބުކޮށްދިން މައްސަލާގައި ޔޫއެފާގެ ކުރީގެ ރައީސް މިޝެލް ޕްލެޓިނީ ހައްޔަރު ކޮށްފި އެވެ.\nފްރާންސްގެ ރަމްޒުދާރެއް ކަމަށްވާ ޕްލެޓިނީ ޔޫއެފާގެ ރައީސް ކަމަށް އައްޔަން ކުރީ 2007 ވަނަ އަހަރު އެވެ. އޭގެ އަށް އަހަރު ފަހުން 2015 ވަނަ އަހަރު ފީފާގެ އަޙުލާގީ މައްސަލަ ބަލާ ކޮމިޓީ އިން ވަނީ އޭނަގެ މައްޗަށް ކުރެވޭ ކޮރަޕްޝަންތަކުގެ މައްސަލަތަކެއްގެ ސަބަބުން އޭނާ މަގާމުން ވަކި ކޮށްފަ އެވެ.\nނަމަވެސް އޭރު ވެސް އޭނާއަށް ކުރެވެމުން ދިޔަ އެންމެ ބޮޑު އެއް ތުހުމަތަކީ 2022 ވަނަ އަހަރުގެ ވޯލްޑްކަޕު ބިޑު އުސޫލުން ބޭރުން ގަތަރަށް ހޯދައިދިން ކަމުގެ ތުހުމަތެވެ. އެކަމުގެ މައްސަލަ މިއަދާ ހަމައަށް ވެސް ކޯޓުތަކުގައި ކުރިއަށްދާ އިރު މިއަދު ހެނދުނުގެ ވަގުތެއްގައި ފްރާންސްގެ އެންޓި ކޮރަޕްޝަން އޮފީސް އޮފް ޖުޑިޝަލް ޕޮލިސް އޮފީހަށް ޕްލެޓިނީ ވަނީ ހާޒިރު ކޮށްފަ އެވެ.\nއަދި މިއަދުގެ އެ އަޑުއެހުމަށް ފަހު ފްރާންސްގެ ފުލުހުން ވަނީ ޕްލެޓިނީ ހައްޔަރު ކޮށްފައިވާ ކަމަށް ޔަގީންކޮށްދީފަ އެވެ.\nގަތަރަށް ވޯލްޑް ކަޕުގެ ބިޑު 2010 ވަނަ އަހަރު ކާމިޔާބުވި އިރު ބޮޑެތި ކޮރަޕްޝަނުގެ އަމަލުތަކެއް ހިނގާފައިވާ ކަމަށް ގިނަ ބަޔަކު ވަނީ ތުހުމަތު ކޮށްފަ އެވެ. އަދި މަގާމުން ވަކި ކުރުމުގެ ކުރިން 2014 ވަނަ އަހަރު ޕްލެޓިނީ ވަނީ ގަތަރުގެ ވޯލްޑް ކަޕު ބިޑުގެ ކުރިން އެތަކެއް ފަހަރު ގަތަރުގެ ފުޓުބޯޅަ އޮފިޝަލް މުހައްމަދު ބިން ހައްމާމުއާއި ސިއްރު ބައްދަލުވުންތަކެއް ބޭއްވި ކަމަށް އެއްބަސް ވެފަ އެވެ.\nއެގޮތުން 50-30 އާ ދެމެދުގެ އަދަދަކަށް އެފަދަ ސިއްރު ބައްދަލުވުންތަކެއް ޕްލެޓިނީއާއި ގަތަރުގެ ފުޓުބޯޅަ އޮފިޝަލުންނާ ދެމެދު ބާއްވާފައިވާ ކަމަށް ރިޕޯޓްތަކުން ބުނެ އެވެ.\nމިފަހަރުގެ ޔޫއެފާ ޕްރެޒިޑެންޓް އެވޯޑް ކެންޓޯނާއަށް\nޔޫއެފާގެ ކުރީގެ ރައީސް ޕްލެޓިނީ ހައްޔަރު ކޮށްފި


vnews - Musharraf akee sharee'athah fillavaigen ulhuvvaa beyfulheh kamah court in kanda alhaifi\nޖެނެރަލް މުޝައްރަފަކީ ޝަރީއަތަށް ފިއްލަވައިގެން އުޅުއްވާ ބޭފުޅެއް ކަމަށް ކޯޓުން ކަނޑައަޅައިފި\n31 އޯގަސްޓް 2017\nޕާކިސްތާނުގެ ކުރީގެ އަސްކަރީ ވެރިޔާ ޖެނެރަލް ޕަރްވޭޒް މުޝައްރަފް - ފޮޓޯ: އޭ.އެފް.ޕީ\nޕާކިސްތާނުގެ ކުރީގެ އަސްކަރީ ވެރިޔާ ޖެނެރަލް ޕަރްވޭޒް މުޝައްރަފަކީ، ޕާކިސްތާނުގެ ކުރީގެ ބޮޑުވަޒީރު ބޭނަޒީރު ބުއްޓޫ އަވަހާރަ ކޮށްލެވުނު ހާދިސާގެ ޝަރީއަތަށް ފިއްލަވައިގެން އުޅުއްވާ ބޭފުޅެއް ކަމަށް ޕާކިސްތާނުގެ ޓެރަރިޒަމާ ދެކޮޅު ޝަރީއަތްތައް ހިންގާ ކޯޓުން ކަނޑައަޅައިފިއެވެ.\nޕާކިސްތާނުގެ ބޮޑުވަޒީރު ކަމުގައި ބޭނަޒީރު ބުއްޓޫ ހުންނަވަނިކޮށް 2007 ވަނަ އަހަރު އެކަމަނާ އަވަހާރަ ކޮށްލެވުނު ހާދިސާއާ ގުޅިގެން ޕަރްވޭޒް މުޝައްރަފްގެ މައްޗަށް 2013 ވަނަ އަހަރުވަނީ ދައުވާ އުފުލިފައެވެ.\nއެހެން ނަމަވެސް، އަމިއްލަފުޅަށް އަރުވާލެވިގެން މުޝައްރަފް މިހާރު ދިރިއުޅުއްވަމުން ގެންދަވަނީ ޑުބާއީގައެވެ. މުޝައްރަފް ޑުބާއީއަށް ވަޑައިގެންނެވީ ގައުމުން ބޭރަށް ދަތުރުކުރެއްވުން މަނާކޮށްފައި އޮތް އޮތުން މީގެ ތިންއަހަރު ކުރިން އުވާލި ހިސާބުންނެވެ.\nޕާކިސްތާނުގެ އެންޓި ޓެރަރިޒަމް ކޯޓުން މުޝައްރަފަކީ ޝަރީއަތަށް ފިއްލަވައިގެން އުޅުއްވާ ބޭފުޅެއްކަމުގައި ކަނޑައެޅުމުގެ އިތުރުން، އޭނާގެ ހުރިހާ މުދާތައްވެސް ދައުލަތަށް ނެގުމަށް އަމުރު ކޮށްފައި ވެއެވެ.\nމީގެއިތުރުން، ބޭނަޒީރު ބުއްޓޫ އަވަހާރަކޮށްލަން ރޭވުމުގައި ބައިވެރިވާ ކަމަށް ތުހުމަތުކޮށް ހައްޔަރު ކުރެވުނު5މީހަކު ކޯޓުން މިއަދުވަނީ ދޫކޮށްލާފައެވެ. މިފަސްމީހުންނަކީ ތާލިބާންގެ ހަނގުރާމަވެރިން ކަމަށްވެސް ތުހުމަތު ކުރެވުނެވެ.\nއެހެން ނަމަވެސް، ބޭނަޒީރު ބުއްޓޫ އަވަހާރަ ކޮށްލަން ހަމަލާ ދެވުނު ތަނުގައި ތިބި ފުލުހުންގެ ތެރެއިން ދެ އޮފިސަރަކު އިހުމާލުވެފައިވާ ކަމަށް ކޯޓުން ވަނީ ކަނޑައަޅާފައެވެ. އިހުމާލުވި ފުލުހުންގެ ދެއޮފިސަރުން ކުށްވެރިވާ ކަމަށް ކަނޑައަޅައި ކޮންމެ މީހަކު 17 އަހަރަށް ޖަލަށް ލުމަށާއި 500،000 ރުޕީސްއިން ޖޫރިމަނާ ކުރުމަށްވެސް ހުކުމް ކޮށްފައި ވެއެވެ.\nމިއީ، ބޭނަޒީރު ބުއްޓޫ އަވަހާރަ ކޮށްލި ހާދިސާއާއި ގުޅިގެން ޕާކިސްތާނުގެ ކޯޓަކުން ހުކުމެއް ކުރި ފުރަތަމަ ފަހަރެވެ. އެހާދިސާ ހިނގިތާ ގާތްގަނޑަކަށް 10 އަހަރު ފަހުންނެވެ.\nރާވަލް ޕިންޑީގައި ބޭއްވި ކެމްޕެއިން އެއްވުމަކަށް ވަޑައިގެން އުޅުއްވަނިކޮށް ބޭނަޒީރު ބުއްޓޫ އަވަހާރަ ކޮށްލާފައިވަނީ ބަޑިން ހަމަލާ ދީގެންނާއި ޖާނުންފިދާވުމުގެ ހަމަލާތަކެއް ދީގެންނެވެ.\nއޭރު ވެރިކަމުގައި އޮތް ޖެނެރަލް މުޝައްރަފްގެ ސަރުކާރުން އެހަމަލާގެ ޒިންމާ އެޅުވީ ޕާކިސްތާނުގެ ތާލިބާން ޖަމާއަތުގެ ވެރިޔާ ބައިތުﷲ މަސްއޫދުގެ ބޮލުގައެވެ. ނަމަވެސް އޭނާ އެކަމާ އިންކާރު ކުރިއެވެ.\nބޭނަޒީރު ބުއްޓޫއަށް އެކަށީގެންވާ ހިމާޔަތާއި ރައްކާތެރިކަން ދިނުމުގައި މުޝައްރަފްގެ ސަރުކާރު ފެއިލްވެފައިވާ ކަމަށް ބުނެ 2010 ވަނަ އަހަރު އދއިން ނެރުނު ރިޕޯޓެއްގައި އެކަން ކުށްވެރި ކޮށްފައި ވެއެވެ. އދގެ ރިޕޯޓްގައި ބުނެފައިވަނީ، އެކަށީގެންވާ ރައްކާތެރިކަން ދިންނަމަ އެ ހަމަލާ ނުދެވުނީސް ކަމަށެވެ.\nބޭނަޒީރު ބުއްޓޫއަކީ އިސްލާމީ ގައުމެއްގައި ވެރިކަމަށް ވަޑައިގެންނެވި ފުރަތަމަ އަންހެން ބޮޑުވަޒީރެވެ. އެކަމަނާ ދެފަހަރެއްގެ މަތިން ޕާކިސްތާނުގެ ބޮޑުވަޒީރުކަން ކުރެއްވިއެވެ. އެއީ 1988-1990 އަދި 1993-1999 އަށެވެ.


Gaza Gai Hanguraama Eh Feshidhaane Kamuge Biru Eba Oiy- UN - Vaguthu\nޣައްޒާގައި ހަނގުރާމައެއް ފެށިދާނެކަމުގެ ބިރު އެބަ އޮތް - އދ\n3 އަހަރު ކުރިން ( ޖޫން 20, 2018 )\nޣައްޒާގެ ހާލަތު އޮތީ އަނެއްކާވެސް ހަނގުރާމައެއްގެ ތުންފަތްމަތީގައިކަމަށާއި، 2014 ވަނަ އަހަރު އެކުލަވާލި އެއްބަސްވުމަށް އިޒްރާއިލާއި ހަމާސް ޖަމާއަތުން ޢަމަލުނުކޮށްފިނަމަ، ކަންތައްތައް އިތުރަށް ގޯސްވެދާނެކަމަށް އދ.ގެ ސެކެރެޓަރީ ޖެނެރަލް އެންޓޯނިޔޯ ގުޓެރޭޒް ވިދާޅުވެއްޖެއެވެ.\nގުޓެރޭޒް މިހެން ވިދާޅުވެފައިވަނީ އޭނާ ނެރުއްވި ނޫސް ބަޔާނެއްގައެވެ.\nމި ބަޔާނުގައި އޭނާ ވިދާޅުވެފައިވަނީ، ދެ ޤައުމު ގުޅޭ ބޯޑަރު ސަރަޙައްދުގައި، އިޒްރާއިލު ސިފައިން ހަތިޔާރު ބޭނުންކޮށް، އާއްމުންނާ އަމާޒުކޮށް ބަޑި ޖަހަމުންދާތީ، އެކަމާ ކަންބޮޑުވެ ހައިރާންވާކަމަށެވެ. އޭނާ އިތުރަށް ވިދާޅުވީ، އަސްކަރިއްޔާއިން ބާރުގެ ބޭނުންކުރުމުގައި "އެކަށީގެންވާ މިންވަރަށް ވުރެ އިތުރަށް ބޭނުންކޮށްގެން ނުވާނެ" ކަމަށެވެ.\nހަމައެހެންމެ، އެސަރަޙައްދުގައި ކުރިއަށް ދާ މުޒާހަރާތައް ކަވަރުކުރުމަށް ހަރަކާތްތެރިވަމުންދިޔަ ދެ ނޫސްވެރިޔަކާއި، މުޒާހަރާގައި ޒަޚަމްވާ މީހުންނަށް ފަރުވާ ދިނުމަށް ހަރަކާތްތެރިވަމުންދިޔަ ޞިއްޙީ އެހީތެރިއެއްގެ ގަޔަށް ބަޑި ޖަހައި މަރާލުން، އޭނާވަނީ ކުށްވެރި ކުރައްވާފައެވެ. އަދި، އެފަރާތްތަކަށް އެއްވެސް ބިރެއް ނެތި އެމީހުންގެ ޒިންމާތައް އަދާކުރެވެން ޖެހޭނެކަމަށް ވިދާޅުވެފައިވެއެވެ.\nމީގެއިތުރުންވެސް، ގުޓެރޭޒް ވިދާޅުވެފައިވަނީ ހަމާސް ޖަމާއަތުންވެސް، މިކަން ހައްލުކުރުމަށް ފިޔަވަޅު އަޅަން ޖެހޭކަމަށެވެ.\nއދ. އިން މިފަދަ ބަޔާނެއް ނެރުމަށް ދުވަސްތަކެއް ނެގިއިރު، މިކަމުގެ ސަބަބުން ޣައްޒާގެ މަޝްރަހަށް އެއްވެސް ލުޔެއް ނުވަތަ ހައްލެއްވެސް ނުލިބޭނެކަމަށް، ބައިނަލްއަޤުވާމީ މަޝްރަހު ދިރާސާކުރާ ފަރާތްތަކުން ބުނެއެވެ.\nޖޫން 20, 2018 15:16\nކިތައް މީހުން މަރުވީމަ ހަގުރާމައެއް ފެށުނު ކަމަށް ވަނީ؟\nޖޫން 23, 2018 10:55\nއދ. ދެންވެސް ބައިނަލް އަގުވާމީ ޖަމާއަތްތަކުން ތިބޭތި ކަންބޮޑުވުން އަނގަ ބަހުން ފާޅުކޮށް އިސްރާއިލްގެ ލާއިންސާނީ އަމަލުތައް ކުއްވެރިކުރަން. އެނޫން ކަމެއް ވާބައެއް ނޫން ތީކީއެއް. ނަމެއްގަ މުސްލިމް ގައުމުތަކާއި ދައުލަތްތައް މި ދުނިޔެއިންވެސް ފޮހެލަން ހަދާފަ ހުރި ޖަމާއަތްތަކެއްތީ. އިސްރާއިލަކީ އޮންނަ ގައުމެއްވެސް ނޫން. ފަލަސްތީނުގެ ބިންތަކަށް އަރައިގެން އެމީހުންގެ އެތަށް ބަޔަކު ޝަހީދު ކުރަމުން ދާއިރު ތި ޖަމްއިއްޔާތަކުގެ ޒިންމާއަކަށް ވާންޖެހެނީ ހަމަ އެކަނި އެކަން ކުއްވެރި ކުރުންތަ؟ އެހެންވެއްޖެއްޔާ ތީ ދީނީ އަދި ސިޔާސީ ގޮތުން ވަކި ކޮޅަކަށް ޖެހި ކޮރަޕްޓް ވެފަ ހުރި ޖަމާއަތްތަކެއް. ތިކަހަލަ ޖަމާއަތްތަކެއްގެ ބޭނުމެއް ނެތް. މިއަދު ތިހެން މިދުނިޔެ މަތީގައި އަޑިއަޑިން ކުޅިވަރު ކުޅެވޭނެ. އެކަމަކު އެދުވަހުން ބޮޑުވެގެންވާ އަޒާބު ލިބޭއިރު އިސްރާއިލްގެ އެއްވެސް ބޮމެއް އަދި ބަޑިއެއް ވެސް މަސައްކަތް ނުކުރާނެ އަދި ތިގެން އެކަކުވެސ\nޖޫން 23, 2018 11:11\nއދ. ދެންވެސް ބައިނަލް އަގުވާމީ ޖަމާއަތްތަކުން ތިބޭތި ކަންބޮޑުވުން އަނގަ ބަހުން ފާޅުކޮށް އިސްރާއިލްގެ ލާއިންސާނީ އަމަލުތައް ކުއްވެރިކުރަން. އެނޫން ކަމެއް ވާބައެއް ނޫން ތީކީއެއް. ނަމެއްގަ މުސްލިމް ގައުމުތަކާއި ދައުލަތްތައް މި ދުނިޔެއިންވެސް ފޮހެލަން ހަދާފަ ހުރި ޖަމާއަތްތަކެއްތީ. އިސްރާއިލަކީ އޮންނަ ގައުމެއްވެސް ނޫން. ފަލަސްތީނުގެ ބިންތަކަށް އަރައިގެން އެމީހުންގެ އެތަށް ބަޔަކު ޝަހީދު ކުރަމުން ދާއިރު ތި ޖަމްއިއްޔާތަކުގެ ޒިންމާއަކަށް ވާންޖެހެނީ ހަމަ އެކަނި އެކަން ކުއްވެރި ކުރުންތަ؟ އެހެންވެއްޖެއްޔާ ތީ ދީނީ އަދި ސިޔާސީ ގޮތުން ވަކި ކޮޅަކަށް ޖެހި ކޮރަޕްޓް ވެފަ ހުރި ޖަމާއަތްތަކެއް. ތިކަހަލަ ޖަމާއަތްތަކެއްގެ ބޭނުމެއް ނެތް. މިއަދު ތިހެން މިދުނިޔެ މަތީގައި އަޑިއަޑިން ކުޅިވަރު ކުޅެވޭނެ. އެކަމަކު އެދުވަހުން ބޮޑުވެގެންވާ އަޒާބު ލިބޭއިރު އިސްރާއިލްގެ އެއްވެސް ބޮމެއް އަދި ބަޑިއެއް ވެސް މަސައްކަތް ނުކުރާނެ އަދި ތިގެން އެކަކުވެސް ސަލާމަތް ނުވާނެކަން ހަދާން ބަހައްޓާތި. ދެން އެމެރިކާގެ ވާހަކަ ނުދެއްކިއްޔާ ރަނގަޅުވާނީ. ހުރިހާ ގައުމުތަކެއްގަ ދިމާވާ މައްސަލަތައް ހައްލުކުރާށޭ ކިޔާފަ ގައުމުތަކުގެ ދާހިލީ ކަންކަމަށް ވަދެ އެއްގައުމު ދެގައުމާ ޖައްސާ، އިރާގާ އިރާނާ ޖައްސާ، ނޯތް ކޮރެއާއާއި ސައުތު ކޮރެއާއި ޖައްސާ މުޅި ދުނިޔޭގެ ގައުމުތައް ދުޝްމަނުންތަކަށް ހަދާފަ މިހުރީ. މާ ހެޔޮ އެދޭ ބަޔަކަށް ވެގެން އިސްރާއިލަށް އެންމެ 50 ސިފައިން ފޮނުވާފަ ފަލަސްތީނަށް އެހީވުމުގެ ބަދަލުގައި ފަލަސްތީނުގެ ރައްޔިތުން ޝަހީދުކުރަމުންދާ އިސްރާއިލަށް ހަތިޔާރި އެއްޗެހި ފޯރުކޮށްދީ މުސްލިމުންގެ މުޣައްދަސް ބިމުގައި މިމީހުންގެ އެމްބަސީ ބަހައްޓާއިރު ލަދެއް ހަޔާތެއް ނެތޭ. އަދި މިހާރު އެބަ އުޅެއެއްނު މާ ރަނގަޅު ބަޔަކަށްވެގެން ފަލަސްތީނަށް އެހީވާށޭ ކިޔާފަ އެހެން މުސްލިމް ގައުމުތައް ކަމައްވާ ސައުދި އަރަބިއާއާއި، ޔޫއޭއީއާއި ގަތަރުގެ ފަރާތުން މާލީ އެހީތެރިކަންދޭ ކަމުގެ ނަމުގަ ފަލަސްތީނުގެ ބިންތައް އިސްރާއިލްއަށް ދިނުމުގެ ޕްރޮޕެގެންޑާ ފަތުރަން. އެމެރިކާ ތިއޮތީ ވެއްޓެން ހުރި އެންމެ ދަށުދަރަޖައަށް ވެއްޓިފަ. މިނޫން ދުވަހެއް އެބައޮތް. އެދުވަހުން އިންސާފު ކުރެވޭނެ އެންމެ ފުރިހަމައަށް. އަހަރެން ދުއާ ކުރާނަން އެމެރިކާއާ އިސްރާއިލްގެ ޕްލޭން ފެއިލްވެ މިދުނިޔޭގަ ވެސް ބޭޒާރުވެ އެކަލާނގެ ކޯފާ ލިބެން.


SunOnline: Thuhumathuvaa meehun ge vanavaru haama kurumu gai Fuluhun eki faharu eki gothah!\nތުހުމަތުވާ މީހުންގެ ވަނަވަރު ހާމަ ކުރުމުުގައި ފުލުހުން އެކި ފަހަރު އެކި ގޮތަށް\nނަޖާހު މަސްއޫދު 29 Jun 2020, 18:11\nމިިދިޔަ ހުކުރު ދުވަހުގެ ރޭ ސަފާރީއެއްގެ އަންހެނަކަށް ޖިންސީ ގޯނާ ކުރި ކަމުގެ ތުހުމަތުގައި ދެ މީހަކު ހައްޔަރުކޮށްފައިވާ ކަމަށް ފުލުހުން އިސްވެ މީޑިއާތަކަށް މައުލޫމާތު ދިނެވެ. އެ މައުލޫމާތާއެކު ނޫސްވެރިން ބެލީ އެ ދެ މީހުންގެ ބަންދު މުއްދަތު ޖަހާފައިވޭތޯ އެވެ. އެކަމަކު، "ބަންދުގައި ބަހައްޓަން ޖެހޭ އެކަށީގެންވާ ސަބަބެއް އޮތް ކަމަށް ނުދެކޭތީ" އެ ދެ މީހުން ދޫކޮށްލާފައިވާ ކަމަށް ފުލުހުން ބުންޏެވެ.\nމި ހާދިސާގެ މައުލޫމާތު އާންމުވުމުން، ރޭޕްގެ ތުހުމަތު ކުރެވެނީ ސަރުކާރު ހިންގާ ޕާޓީ، އެމްޑީޕީއާ ގުޅުން އޮތް ބާރުގަދަ ބައެއް ކަމަށް އޮތީ އަޑު ފެތުރިފަ އެވެ. އެ އަޑުތަކަށް އިތުރު ބާރަކަށްވީ، އިއްޔެ ހެނދުނު ވެބްސައިޓެއްގައި ޝާއިއު ކުރި ލިޔުމެއްގައި، މި މައްސަލައާ ގުޅޭ ތަފްސީލުތަކެއް ގެނެސްދިނުމުންނެވެ. ސަފާރީ ހާދިސާގައި ޝިކާރައަކަށްވީ ކެންޔާގެ އަންހެން މީހާއާ ހަވާލާދީ އެ ވެބްސައިޓުގައި ބުނެފައި ވަނީ، މި މައްސަލައިގައި ތުހުމަތު ކުރެވޭ މީހުން ދޫކޮށްލީ ސަރުކާރުގެ ބާރުގަދަ ބަޔަކު ފުލުހުންނަށް ނުފޫޒު ފޯރުވައިގެން ކަމަށެވެ.\nސަފާރީ މައްސަލައިގައި ހައްޔަރު ކުރި އެކަކަކީ، މަޖިލީހުގެ މެމްބަރެއްގެ ފިރިކަލުން ކަމަށް ވެސް ބައެއް މީހުން އަންނަނީ ތުހުމަތު ކުރަމުންނެވެ. މި ތުހުމަތުތައް ކުރަމުންދާއިރު، މަޖިލީހުގެ ހިންނަވަރު ދާއިރާގެ މެމްބަރު އަދި، ހިއުމަން ރައިޓްސް ކޮމެޓީގެ މުގައްރިރު ޖީހާން މަހުމޫދު ވަނީ އެ ސަފާރީ ހިނގި ކަމަށް ބުނާ ރޭޕްގެ މައްސަލަ ކޮމެޓީގައި އެޖެންޑާކޮށް، މައްސަލައިން ދުރަށް ޖެހިވަޑައިގެންފަ އެވެ.\nވިކްޓިމް އެއްވެސް މީޑިއާއަކަށް މައުލޫމާތު ނުދޭ ކަމަށް ފުލުހުން ބުނެފައިވީނަމަވެސް، އެ ވެބްސައިޓުގައި ޝާއިއު ކުރި ލިޔުމަށް ފަހު، ތުހުމަތުގެ އިނގިލިތައް ފުލުހުންނަށް އަމާޒުވެ، ފުލުހުން މި މައްސަލައިގައި އަމަލުކުރަމުންދާ ގޮތާ މެދު އާންމުންވެސް ދަނީ ސުވާލު އުފައްދަމުންނެވެ.\nވަނަވަރު ހާމަ ނުކުރަނީ ކީއްވެ؟\nފާއިތުވި މަހެއްހާ ދުވަހުގެ ތެރޭގައި ފުލުހުންގެ ވަނީ ޖިންސީ ކުށްތަކުގައި ތުހުމަތު ކުރެވޭ މީހުންގެ ވަނަވަރު އާންމު ކުރަން ފަށައިފަ އެވެ. އެގޮތުން، ގެސްޓްހައުސްއަކަށް ގެންގޮސްގެން 11 އަހަރުގެ ކުއްޖަކު ރޭޕް ކުރުމުގެ ކުށުގެ ތުހުމަތު ކުރެވޭ ހއ. ބާރަށު، ސިލްސިލާގޭ، އަނީސް ހިލްމީ އާއި 16 އަހަރުގެ އަންހެން ކުއްޖަކަށް ބިރު ދައްކައިގެން ރޭޕް ކުރި ބ.ތުޅާދޫ /ހިޔާވަހި، އުނައިސް އަހްމަދުގެ ވަނަވަރުވެސް ފުލުހުން އާންމު ކުރި އެވެ.\nމިފަދަ ބޮޑެތި ޖިންސީ ކުށްތައް ކުރާ މީހުން ޝަރީއަތް ނިމެންދެން ބަންދު ކުރަންވެސް ފުލުހުން ވަނީ ހާއްސަކަމެއް ދީފަ އެވެ. އެކަން އެނގެނީ، ކުޑަކުދިންނަށް ޖިންސީ ގޯނާކުރާ މީހުންނާމެދު ހާއްސަ އުސޫލުތަކުން އަމަލުކުރުމުގެ ގާނޫނުގެ 30 ވަނަ މާއްދާގެ ބޭނުން ފަސް އަހަރު ތެރޭ ފުރަތަމަ ފަހަރަށް ހިފައި، އަނީސް ޝަރީއަތް ނިމެންދެން ބަންދު ކުރަން ޕޮލިސް ކޮމިޝަނަރު އެދިވަޑައިގަތުމުންނެވެ.\nޖިންސީ ކުށްތަކުގައި ފުލުހުންގެ ފަރާތުން މިފަދަ ބަދަލުތަކެއް ފެންނަން ފެށި ނަމަވެސް، ސަފާރީ މައްސަލައިގައި ފުލުހުންގެ އަމަލުތައް ފެނިގެން ދިޔައީ ތަފާތުކޮށެވެ. ތުހުމަތު ކުރެވުނު މީހުން ކުށުގެ ވެށިން ހައްޔަރު ކުރެވުނު ނަމަވެސް، ބަންދުނުކޮށް ދޫކޮށްލީ އެވެ. އަދި އެ މީހުންގެ ވަނަވަރުވެސް އާންމުކޮށްފައި ނުވެ އެވެ.\nމި މައްސަލައިގައި ތުހުމަތު ކުރެވޭ މީހުންގެ ވަނަވަރު އާންމުކޮށްފައި ނުވަނީ ކީއްވެތޯ އާންމުން ދަނީ ސުވާލު ކުރަމުންނެވެ. އަދި ނޫސްވެރިން ވެސް މި ސުވާލު ފުލުހުންނާ ކުރިމަތިކުރި އެވެ. ޖަވާބުގައި ފުލުހުން ބުނީ، ތުހުމަތު ކުރެވޭ މީހުންގެ ވަނަވަރު ހާމަ ކުރަން ނިންމަނީ ވަރަށް ގިނަ ކަންކަމަށް ރިއާޔަތްކޮށްފައި ކަމަށެވެ. އަދި އެފަދަ ބައެއް ކަންކަމުގެ މިސާލުތައް ދިނެވެ.\n"ފުލުހުން ބަލަމުންދާ މައްސަލައެއްގައި ހިމެނޭ ފަރާތެއްގެ ބައެއް ޒާތީ މައުލޫމާތު ހާމަކުރަނީ މައްސަލައިގެ ބާވަތަށާއި، ތަހުގީގަށް ލިބޭ ހެކި ގަރީނާއާއި، ތަހުގީގަށް ސާބިތުވާ މިންވަރާއި، ތަހުގީގަށް އަސަރުކުރާނެ މިންވަރާއި، އާންމު ރައްޔިތުންގެ ރައްކާތެރިކަމަށް ކުރާނެ އަސަރުފަދަ ގިނަ ކަންކަމަށް ރިއާޔަތްކުރުމަށްފަހު ކޮންމެހެން ޒާތީ މައުލޫމާތު ހާމަކުރަންޖެހޭކަމަށް ތަހުގީގުކުރާ ފަރާތަށް ގަބޫލުކުރެވޭ ހާއްސަ ހާލަތްތަކުގައި." މީޑިއާތަކަށް ފޮނުވި މެސެޖެއްގައި ފުލުހުން ބުންޏެވެ.\nތުހުމަތު ކުރެވޭ މީހުންގެ ވަނަވަރު ހާމަ ކުރުމާ ގުޅޭ އެސްއޯޕީއެއް ފަދަ އެއްޗެއް ފުލުހުންގެ ގެންގުޅޭތޯ "ސަން"އިން ސުވާލު ކުރުމުން ފުލުހުން ބުނެފައި ވަނީ އެފަދަ އެސްއޯޕީއެއް އޮންނަ ކަމަށެވެ. ނަމަވެސް، އެއީ މީޑިއާޔާ ހިއްސާ ކުރެވޭނެ އެއްޗެއް ނޫން ކަމަށް ވިދާޅުވި އެވެ.\nއޭގެ އިތުރުން، ތުހުމަތު ކުރެވޭ މީހުން ބަންދު ކުރަނީވެސް ލިބިފައިވާ ހެކިތަކުގެ މައްޗަށް ބަލައި އެކަންކަމަށް ރިއާއަތްކޮށްފައި ކަމަށް ފުލުހުން ބުނެފައިވެ އެވެ. އަދި މި މައްސަލަ ނުބަލަން ކޮމިޝަނާ އޮފް ޕޮލިސް މުހައްމަދު ހަމީދު އެންގެވި ކަމަށް ބުނާ ވާހަކަތައްވެސް މީޑިއާ ގްރޫޕުގައި ފުލުހުން ދޮގު ކުރި އެވެ.\n"ނޫސްވެރިންގެ ސުވާލުތަކަށް ޖަވާބެއް ނުލިބޭ"\nސަފާރީގައި ރޭޕް ކުރި ކަމަށް ބުނާ މައްސަލައިގައި ކުރާ ތުހުމަތުތަކަކީ ތެދެއް ނަމަ އޭގެ މާނައަކީ، އަދިވެސް ފުލުހުންގެ މުއައްސަސާއަށް ސިޔާސީ ނުފޫޒާއި ބާރު އޮތް ކަމެވެ. ފުލުހުންނަށް އާންމުން ކުރާ އިތުބާރާއި މި މައްސަލަައާ އޮތީ ވަރަށް ބޮޑަށް ގުޅިފައެވެ. އެހެންވެ، މި މައްސަލައާ ގުޅިގެން ނޫސްވެރިންގެ ގިނަ ސުވާލުތަކެއް ފުލުހުންނާ އަމާޒުވި އެވެ.\nފުލުހުންގެ ބެލުމުގެ ދަށަށް ގެންދިޔަ މީހުންގެ ހަށިގަނޑުން އެއްވެސް ސާމްޕަލެއް ނެގިތޯ އާއި، އެ ދެ މީހުންގެ ފަރާތުން އެއްވެސް ހެއްކެއް ނެގިތޯ އާއި، އެ ދެ މީހުން މަސްތުގެ ހާލަތުގައި ހުރިތޯ ފުލުހުން ބެލިތޯ އާއި، އަންހެން މީހާއަށް ރޭޕް ކިޓެއް ދިންތޯ އާއި، ނަފްސާނީ އެހީތެރިކަން ފޯރުކޮށްދިންތޯ އާއި، އަންހެން މީހާއަށް ޖިންސީ ގޯނާ ކުރިތޯ ބެލުމަށް ކުރީ ކޮން ކަމެއްތޯ މީޑިއާ ގްރޫޕުގައި ނޫސްވެރިން ސުވާލު ކުރި އެވެ. ނަމަވެސް މި ސުވާލުތަކަށް ޖަވާބު ނުލިބޭ ކަމަށް ބުނެ ކަންބޮޑުވުން ފާޅުކުރަމުން ދެ އެވެ.\nމި ސުވާލުތަކުގެ ޖަވާބުގައި ފުލުހުން ބުނީ، ފުލުހުންނަށް ހުށަހެޅޭ ހުރިހާ މައްސަލައެއްގައިވެސް ތަހުގީގުގައި ހިމެނޭ ތަފްސީލީ ކަންކަން ހާމަ ނުކުރާނެ ކަމަށެވެ. އެފަދަ ކަންކަން ހާމަކޮށްފި ނަމަ ތަހުގީގަށް ހުރަސް އެޅިދާނެ ކަމަށް ބުނެފައިވެ އެވެ.\n"މައްސަލަތަކުގެ ތަފްސީލު މައްސަލައިގެ އެހާ ކުރީ ކޮޅު ހާމަ ކުރުމަކީ މައްސަލައިގެ ތަހުގީގަށް ހުރަސް އެޅިދާނެ ކަމަކަށް ވާތީ، އެ ބަލަން ޖެހޭ ކަންކަން ބެލުމަށް ވަގުތު ހޭދަވާނެކަން މީޑިއާތަކުގެ ބޭފުޅުންވެސް ގަބޫލު ކުރެއްވުން އެދެން. އަދި މި މައްސަލައިގައިވެސް މައުލޫމާތު ހާމަ ކުރުމުގައި ވަކި ތަފާތެއް ނުގެންގުޅޭނެކަމުގެ ޔަގީންކަން އަަރުވަން،" ފުލުހުން ބުންޏެވެ.\nފުލުހުން އަދިވެސް ބުނަމުން ދަނީ ތަހުގީގު ކުރިއަށްދާ ވަރަކަށް ހާމަ ކުރަން ޖެހޭ މައުލޫމާތު ހާމަ ކުރަމުންދާނެ ކަމަށެވެ.\nއިންފޮމޭޝަން ކޮމިޝަނަަރު ހުސެއިން ފިޔާޒް މޫސާ "ސަން"އަށް ވިދާޅުވީ ފުލުހުންނަކީ ރައްޔިތުންނާ ވަރަށް ބޮޑަށް ގުޅުން ހުރި މުއައްސަސާއަކަށް ވާތީ، އޮންނަ އުސޫލުތަކުގެ ތެރެއިން މައްސަލަތަކުގައި އަދި ހާއްސަކޮށް ރައްޔިތުންގެ މަސްލަހަތާ ގުޅޭ މައްސަލަތަކުގައި، ވީހާވެސް ބޮޑަށް މައުލޫމާތު ހާމަ ކުރުމަކީ މުހިންމު ކަމެއް ކަމަށް ދެކެވަޑައިގަންނަވާ ކަމަށެވެ.\n"ދައުލަތުގެ ކޮންމެ އިދާރާއަކީ، ހާއްސަކޮށް ފުލުހުންނަކީ ރައްޔިތުންނާ ވަރަށް ބޮޑަށް ގުޅުންހުރި މުއައްސަސާއަކަށްވުމާއެކު، އެތަނުގެ މައުލޫމާތު ވީހާވެސް ބޮޑަށް ހާމަ ކުރުން މުހިންމު. ކަނޑައެޅިފަ އޮންނަ އުސޫލަކުން މައްސަލަތަކުގެ މައުލޫމާތު ވެސް ފުރިހަމަ އަށް ހާމަކުރުން މުހިންމު. އޭރުން ނުތަނަވަސްކަން ކުޑަވެ، އިތުބާރު ބޮޑުވާނެ. އިތުބާރު ބޮޑުވާނީ މުއައްސަސާތަކުގެ ހާމަކަން ބޮޑުވެގެން. މައުލޫމާތު ދީގެން،" ފިޔާޒް ވިދާޅުވި އެވެ.\nސަފާރީގައި ރޭޕް ކުރި ކަމަށް ބުނާ މައްސަލަ ހޫނުވެ، އެ މައްސަލަ ވަނީ މަޖިލީހާ ހިސާބަށްވެސް ފޯރައިފަ އެވެ. އެގޮތުން، ފުލުހުން އެ މައްސަލައާ މެދު އަމަލު ކުރަމުންދާ ގޮތް ބަލަން އިންޓެގްރިޓީ ކޮމިޝަނުން ކުރަމުންދަނީ ކޮން ކަމެއްތޯ ބަލަން މަޖިލީހުގެ މިނިވަން މުއައްސަސާ ކޮމެޓީއިން ވަނީ ނިންމައިފަ އެވެ.


Villa ah dhoo kuri rah thah athuli massalaige adu ehun fas koffi | Mihaaru\nވިލާ އަށް ދޫކުރި ރަށްތައް އަތުލި މައްސަލައިގެ އަޑުއެހުން ފަސްކޮށްފި\nސުޕްރީމް ކޯޓު. - ފޮޓޯ: މިހާރު\n17 އެޕްރީލް 2018 - 13:21\nޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ވިލާ ކުންފުންޏަށް ސަރުކާރުން ދޫކުރި ބައެއް ރަށްތަކާއި ފަޅުތަކުގެ އެއްބަސްވުން ބާތިލްކޮށް، އެ ތަންތަން ސަރުކާރުން އަތުލި މައްސަލައިގައި ސުޕްރީމް ކޯޓުގައި މިއަދު ބޭއްވުމަށް ހަމަޖެހިފައިވާ އަޑުއެހުން މާދަމާ އަށް ފަސްކޮށްފި އެވެ.\nވިލާ އަށް ދޫކުރި ރަށްތައް އަތުލި މައްސަލައިގެ އަޑުއެހުން ފަސް ކުރި ސަބަބެއް ސުޕްރީމް ކޯޓުން ހާމައެއް ނުކުރެ އެވެ. އެ މައްސަލައިގެ އަޑުއެހުން އޮންނާނީ މާދަމާ މެންދުރުފަހު 2:00 ގަ އެވެ.\nވިލާގެ އެކި ކުންފުނިތަކަށް ސަރުކާރުން ދޫކުރި ރަށްތަކާއި ފަޅުތަކެއްގެ އެއްބަސްވުން 2015 ގައި ބާތިލްކޮށް، އެ ތަންތަން އަތުލީ ދެ ފަރާތުގެ ދެމެދުގައި އޮތް ސެޓްލްމަންޓް އެގްރިމެންޓް ބާތިލް ކުރުމަށް ފަހު އެވެ. އެ ތަންތަން އަތުލީ ގާނޫނާ ޚިލާފަށް ކަމަށް ކަނޑައަޅައި، ވިލާއާ އެއްކޮޅަށް ސިވިލް ކޯޓުން ހުކުމްކޮށްފައި ވަނިކޮށް، އެ ހުކުމްތައް ހައި ކޯޓުން ވަނީ މިދިޔަ އަހަރު ބާތިލްކޮށްފަ އެވެ. އެހެންވެ، ހައި ކޯޓުގެ އެ ހުކުމް ސުޕްރީމް ކޯޓުގައި އިސްތިއުނާފް ކުރީ ވިލާއިންނެވެ.\nއެ މައްސަލައިގެ އަޑުއެހުންތައް މިދިޔަ މަހު ސުޕްރީމް ކޯޓުން ވަނީ ނިންމާލައިފަ އެވެ. މާދަމާ ބާއްވާ އަޑުއެހުމަކީ ހުކުމް ކުރަން ބާއްވާ އަޑުއެހުމެއް ކަމެއް ނުވަތަ ނޫން ކަމެއް އަދި ސާފެއް ނުވެ އެވެ.\nދެ ފަރާތުގެ ދެމެދުގައި އޮތް ސެޓްލްމަންޓް އެގްރިމެންޓަކީ އަލީ އިބްރާހިމް ކިޔާ މީހަކަށް ދައުލަތުން ދޫކުރި ބިމެއް އަތުލި މައްސަލާގައި 9.7 މިލިއަން ޑޮލަރު އޭނާ އަށް ދައްކަން ދައުލަތަށް ޖެހުމުން އެކަމުގައި ލުއި ގޮތްތަކެއް ހަމަޖެއްސުމަށް ހެދި އެއްބަސްވުމެވެ.\nއަލީ އިބްރާހިމްގެ މަންދޫބެއްގެ ގޮތުން ގާސިމް ބައިވެރިވެގެން ސަރުކާރާ އެކު ހެދި އެ އެއްބަސްވުމުގެ ދެ ފަރާތުން އެއްބަސްވީ އަލީ އިބްރާހިމަށް ދައުލަތުން ފައިސާ ދެއްކުމުގެ ބަދަލުގައި ވިލާގެ ފަސް ރިސޯޓާއި ވިލާ އެއާ އިން ދައުލަތަށް ދައްކަން ޖެހޭ ޓެކްސް ފައިސާއިން އެ ބައި އުނި ކުރުމަށެވެ. އޭގެ ބަދަލުގައި، އަތުލާފައިވާ ރަށްތަކާއި ފަޅުތަކާ ގުޅޭގޮތުން ދައުލަތާ ދެކޮޅަށް އެއްވެސް ދައުވާއެއް ނުކުރަން އެ އެއްބަސްވުމުގައިވެ އެވެ.\nވިލާގެ ވަކީލުން ބުނާގޮތުން ޑަބްލިއުއެލްޓީ އަކީ ސެޓްލްމަންޓް އެއްބަސްވުމުގެ ބައިވެރިއެއް ނޫން ކަމަށާއި ޑަބްލިއެލްޓީން ދައުލަތާ ދެކޮޅަށް ދައުވާއެއް ކުރުމަކީ ރަށްތަކާއި ފަޅުތަކުގެ އެއްބަސްވުން ބާތިލް ކުރަންޖެހޭ ސަބަބެއް ނޫނެވެ. އަދި ޑަބްލިއުއެލްޓީން ކުރާ ދައުވާ އަކީ ސެޓްލްމަންޓް އެއްބަސްވުން ހެދިއިރު ވެސް ކޯޓުގައި ހިނގަމުންދިޔަ މައްސަލައެއް ކަމަށް ވިލާ އިން ބުނެ އެވެ.\nއެ މައްސަލާގައި ސުޕްރީމް ކޯޓުގައި ކުރިން ބޭއްވި އަޑުއެހުންތަކުގައި ދެ ފަރާތުން އެންމެ ބޮޑަށް ބަހުސްކުރީ ސެޓްލްމަންޓް އެއްބަސްވުމުގެ ތެރޭގައި ޑަބްލިއުއެލްޓީ ހިމެނޭ ކަމާ މެދު އެވެ.\nއެ ރަށްތަކާއި ގުޅޭ މައްސަލަ ސުޕްރީމް ކޯޓުގައި ހިނގަމުންދާއިރު، އެ ރަށްތަކުގެ ކުއްޔާއި ޖޫރިމަނާގެ ގޮތުގައި 188 މިލިއަން ޑޮލަރު (2.9 ބިލިއަން ރުފިޔާ) ހޯދަން ވިލާގެ އެކި ކުންފުނިތަކާ ދެކޮޅަށް ދައުލަތުން ވަނީ ސިވިލް ކޯޓުގައި ދައުވާކޮށްފަ އެވެ. އެ މައްސަލަ ސިވިލް ކޯޓުގައި ދަނީ ހިނގަމުންނެވެ.\nމެމްބަރު ގާސިމް އިބްރާހިމް (މާމިގިލި) ވިލާ ހޮޓެލްސް ސުޕްރީމް ކޯޓް ހައި ކޯޓް ވިލާ ގްރޫޕް ޓޫރިޒަމް\nޔޫއެން ގެ ނިންމުމުގެ އަސަރު ކަމަށް ވެދާނެއެވެ.


Kommehen Hingan Jehey Shareeaiythah Hingumah Criminal Court Hulhuvaalanee - Vaguthu\nކޮންމެހެން ހިންގަންޖެހޭ ޝަރީއަތްތައް ހިންގުމަށް ކްރިމިނަލް ކޯޓު ހުޅުވަނީ\nކޮވިޑް-19 އާ ގުޅިގެން ސަރުކާރުން ބަންދުކޮށްފައިވީ ނަމަވެސް ޝަރުއީ ދާއިރާއަށް މަޑުޖެހުމެއް ނުގެނައުމުގެ ގޮތުން ކޮންމެހެން ހިންގަންޖެހޭ ޝަރީއަތްތައް ހިންގުމުގެ ގޮތުން ހުކުރު ހޮނިހިރު ފިޔަވާ ހަފްތާގެ އެހެން ހުރިހާ ދުވަސްތަކުގައި ކްރިމިނަލް ކޯޓް ހުޅުވަން ނިންމައިފިއެވެ.\nމިދިޔަ ބުރާސްފަތި ދުވަހު ކްރިމިނަލް ކޯޓުގެ އިސްގާޒީގެ މަސްއޫލިއްޔަތާއި ހަވާލުވެ ހުންނެވި ގާޒީ އަލީ ރަޝީދު ހުސައިން ސޮއި ކުރައްވާ ނެރުއްވި އެންގުމެއްގައި ވިދާޅުވެފައިވަނީ ކޮވިޑް-19 ގެ ސަބަބުން ސަރުކާރު ބަންދުކޮށްފައިވީ ނަމަވެސް އަދުލު އިންސާފުގެ ހިދުމަތާއި ކޯޓުތަކުގެ ހިދުމަތް މެދުނުކެނޑި ރައްޔިތުންނަށް ލިބުމަކީ މުހިއްމު ކަމެއް ކަމަށެވެ.\nއެ ކޯޓުން ކުރާ މަސައްކަތްތަކުގެ ތެރެއިން ބަންދާމެދު ގޮތެއް ނިންމުމަށް ބާއްވާ މަޖިލިސްތައް ބޭއްވުމާއި، އެކި ކަންކަމަށް ކޯޓު އަމުރު ނެރެދިނުމުގެ މަސައްކަތްތައް މެދު ކަނޑާ ނުލައި ކުރަމުން އަންނަކަން އެ އެންގުމުގައި ފާހަގަކޮށްފައިވެއެވެ.\nކްރިމިނަލް ކޯޓުން ބުނީ ސަރުކާރު ބަންދުކޮށްފައިވާ ދުވަސްތަކުގައި ވެސް ކޮންމެހެން ހިންގަންޖެހޭ ޝަރީއަތްތަކެއް ހިންގުމުގެ ގޮތުން ހުކުރު އަދި ހޮނިހިރު ދުވަސް ފިޔަވައި ހަފުތާގެ ކޮންމެ ދުވަހެއްގެ ހެނދުނު 10:00 ކުން މެންދުރުން ފަހު 15:00އަށް އެ ކޯޓު ހުޅުވަން ނިންމާފައިވާ ކަމަށެވެ. އެ ކޯޓުން ބުނީ މިފަދަ ބަލިމަޑުކަމެއް ފެތުރެމުން އަންނަ ދުވަސްވަރެއްގައި މީހުން އެހާ ގިނައިން ޝަރީއަތްތަކަށް ޖަމާނުވާނެ ފަދަ ގޮތަކަށް ކަންކަން ކުރިޔަށް ގެންދިއުމަށް ނިންމާފައިވާ ކަމަށާއި އެހެންކަމުން\nމީހުން ކޯޓަށް ހާޒިރުކުރުމުގެ ބަދަލުގައި ވީޑިއޯ ކޮންފަރެންސް މެދުވެރިކޮށް ޝަރީއަތްތަކާއި، ބަންދުގެ މަޖިލީސްތައް ކުރިއަށް ގެންދަން އިސްކަންދޭނެ ކަމަށެވެ. އެ އެންގުމުގައި ދިފާއީ ވަކީލުންނަށް ވީޑިއޯ ކޮންފަރެންސް މެދުވެރިކޮށް ޝަރީއަތްތަކުގައި ބައިވެރިވެވޭނެ ގޮތްތައް ވަނީ ބަޔާން ކޮށްދީފައެވެ.\nކޮވިޑް-19 އާ ގުޅިގެން ސަރުކާރުން ބަންދުކޮށްފައިވީ ނަމަވެސް ޝަރުއީ ދާއިރާއަށް މަޑުޖެހުމެއް ނުގެނައުމުގެ ގޮތުން ކޮންމެހެން ހިންގަންޖެހޭ ޝަރީއަތްތައް ހިންގުމުގެ ގޮތުން ހުކުރު ހޮނިހިރު ފިޔަވާ ހަފްތާގެ އެހެން ހުރިހާ ދުވަސްތަކުގައި ކްރިމިނަލް ކޯޓް ހުޅުވަން ނިންމިއިރު ހައިކޯޓުން ވެސް ވަނީ ބަންދު ތެރޭގައި ޝަރީއަތްތައް ކުރިޔަށް ގެންދާނެ ގޮތްތައް ބަޔާންކޮށް އުސޫލެއް އެކުލަވާލައިފައެވެ.


Fageeru Haalugai Ulhunu Iru Baakee Kohli Mamma Mash'hooru Vumun Enburi Ais Bahdhaalaigen - Vaguthu\nފަޤީރު ހާލުގައި އުޅުނުއިރު ބާކީކޮށްލި މަންމަ މަޝްހޫރުވުމުން އެނބުރި އައިސް ބައްދާލައިގެން\nއިންޑިއާގެ ހުޅަނގުގައި އޮންނަ ބެންގާލްގެ ރަނަގަތް ރެއިލްވޭ ސްޓޭޝަންގައި ރީތި ލަވައެއް ރީތި އަޑަކުން ކިޔައިގެން އެންމެންގެ ސަމާލުކަން ހޯދި ރާނޫ މަންޑޯލްއަށް އެތައް ބައެއްގެ ތައުރީފު ދަނީ ލިބެމުންނެވެ. އޭނާ ކީ އެންމެ ލަވައެއް އިންޓަނެޓުގެ ސަމާލުކަން ހޯދި ހިސާބުން އޭނާ ވަނީ އިންޑިއާގެ މަޝްހޫރު ތަރިއަކަށް ވެގެންގޮސްފައެވެ. މުޅި ހަޔާތް ބަދަލުކޮށްލި މި ވީޑިއޯއާއެކު، ރާނޫ ދޫކޮށް މީގެ އެތައް އަހަރެއް ކުރިން ދިޔަ އޭނާގެ އަންހެން ދަރިފުޅުވެސް ވަނީ އެނބުރި މަންމަގެ ގާތަށް އައިސްފައެވެ.\nއުމުރުން 59 އަހަރުގެ "ގެއްލިފައިވީ" ކުޅަދާނަ މި ލަވަކިޔުންތެރިޔާ އަކީ، މީގެ އެތައް އަހަރެއް ކުރިން ފިރިމީހާ މަރުވެ ފަޤީރު ހާލުގައި ވަރަށް ނިކަމެތި ދިރިއުޅުމެއް އުޅެމުން އައި އަންހެނެކެވެ. މިކަމުގެ ސަބަބުން ދިރިއުޅުމުގެ އެއްވެސް އުފާވެރިކަމެއް ނުލިބި އުޅެނިކޮށް، ހިތާމަ ދެގުނަ ވެގެން ދިޔައީ ދިރިއުޅުމުގެ އެންމެ ބޮޑު އުންމީދު ކަމަށްވާ އޭނާގެ އަންހެން ދަރިފުޅު އޭނާ ދޫކޮށް ދިއުމުންނެވެ.\nރެއިލްވޭ ސްޓޭޝަނެއްގައި ހުރި ބެންޗެއްގައި އިށީނދެ އިނދެ، މަޝްހޫރު ލަވަކިޔުންތެރިޔާ ލަތާ މަންގޭޝްކަރުގެ "އެކް ޕްޔާރުކަ ނަގްމާ" ލަވަ ރާނޫގެ އަޑުން ކިޔާލި މަންޒަރު ފެންނަ ވީޑިއޯ މީސްމީޑިއާގައި ފާއިތުވެދިޔަ ދުވަސްތަކުގައި ދައުރުވެގެން ގޮސްފައިވާއިރު، އޭނާ އަކީ ގެއްލިފައިވާ ތަރިއެއް ކަމަށް ގިނަ ބަޔަކު ދިޔައީ ބުނަމުންނެވެ.\nރާނޫ ހީވެސް ނުކުރާ ފަދަ ގޮތަކަށް ދިރިއުޅުމުގައި ހޯދި މި ކާމިޔާބީ އާއި އެކު ދަރިފުޅު އެނބުރި އައުމުން އުފަލުން ހުރިއިރު، އެ ދަރިފުޅު އޭނާ ދޫކޮށް ދިޔައީ މީގެ ދިހަ ވަރަކަށް އަހަރު ކުރިންނެވެ. ނޫސްތަކުގައި ބުނާގޮތުގައި އޭނާ ރާނޫ ދޫކޮށް އެހެން ހިސާބަކަށް ގޮސް އުޅުނީ މަންމަގެ ފަޤީރުކަމާއި އާއިލާގެ ނިކަމެތިކަމުން އެ ހާލުގައި އިތުރަށް އުޅެން ބޭނުން ނުވެގެންނެވެ. ނަމަވެސް ރާނޫ މަޝްހޫރުވުމުން އެނބުރި ގޮސް އޭނާގެ ގައިގައި ބައްދާލައިގެން ހުރި ފޮޓޯއެއް މިހާރު ދަނީ ދައުރުވަމުންނެވެ.\nރާނޫ އަށް ވަނީ އިންޑިއާގެ "ސުޕާސްޓާ ސިންގަރ" ގައި މެހެމާނެއްގެ ގޮތުން ބައިވެރިވުމުގެ ފުރުސަތުވެސް ލިބިފައެވެ. އޭނާ މަޝްހޫރުކަން ހޯދި ވީޑިއޯ ދެދުވަސް ތެރޭގައި4މިލިއަނަށްވުރެ ގިނަ މީހުން ބަލާފައި ވެއެވެ. އަދި 59.7 ހާސް މީހުން ވަނީ މި ލަވަ ޝެއާ ކޮށްފައެވެ.\nރަނޫ އޭނާގެ ފިރިމީހާ މަރުވުމުން އާމްދަނީ ހޯދުމުން ދިޔައީ، ރެއިލްވޭ ސްޓޭޝަންތަކުގައި މީހުންނަށް ލަވަ ކިޔައިދީގެންނެވެ. އޭނާ ކީ ލަވައެއްގެ ވީޑިއޯ އެތައް ބައެއްގެ ސަމާލުކަމަށް އައި ފަހުން މިހާރު މިއުޒިކް އަލްބަމް ތަށް ހެދުމަތް އެތަށް ކުންފުނިތަކަކުން އޭނާ އަށް ހުށައެޅުތަށް ލިބެމުންދާ ކަމަށް ރިޕޯޓްތަށް ބުނެއެވެ.\nއޮގަސްޓް 28, 2019 11:59\nމައިންބަފައިންގެ ހިތްތިރިކަމާއެވެ. ދަރިފުޅު މަންމަ ދޫކޮއްލާފ ގޮސް އަލުން ކައިރިޔަށް އައީމަވެސް މަންމަ ހަމަ ހިތްހެޔޮ. ދަރިން މިކަންކަމާވިސްނުން ބުއްދިވެރި.\nއޮގަސްޓް 28, 2019 12:17\nދެން ކޮންމެހެން އަންނާނެކަމެއް ނެތް. ތިއީ މަންމަ ފަގީރުކަމުން ލަދުން މަންމަޔައެކު ނޫލެން ދިޔަ މީހާ. ދޭ ގޮސް ތި އުޅުންތަކު އުޅޭ\nއޮގަސްޓް 28, 2019 12:24\nރާއްޖޭގައިވެސް ސަރުކާރުން މުސްކުޅިންނަށްދޭ 5000 ރުފިޔާ ދޭން ފެށުމުން މައިންބަފަ އިންނަށް ކުޑަކޮށްވެސް އަޅާނުލާ ލާއިންސާނީ އެތައް ދަރިންނެއް ކުއްލިއަކަށް ފައިސާގެ ދަހިވެތިކަމުގައި\nއޮގަސްޓް 28, 2019 15:59\nމާލޭގަވެސް ގޯތި ކުލިބެހުމުގައި މައްސަލަޖެހިގެން މައިންބަފައިންނާއި މޫނުކަނޑައިގެންއުޅޭމީހުން ވަރަށްގިނަ. ޖެންޑާއިން މިކަން ހައްލުކުރާކަށްނޫޅޭ، ކުލީގެކަމެއްވީމަ ތޯއްޗެ.\nއޮގަސްޓް 28, 2019 20:12\nމަންމަ އަށް ޝުހުރަތާ ފައިސާ އާ ކަން ކަން ލިބުނީމަ މަން އަކީ ހުރި މީހެއް ކަމަށް ހަނދާން ވެގެން އަޔަކަސް މަންމަ ދެކެ ލޯބިވާ ކަމަކަށް ނުވާނެ! މަންމަ ނިކަމެތި ހާލަށް ދޫކޮށްފަ ދިޔައީ ދެން އެ ނިކަމެތި މަންމަ ރޭލުވޭ ކައިރި އިނދެގެން ލަވަ ކިޔާގެން ކާއެތި ކޮޅު ހޯދާގެން ކައިބޮއެ އުޅުނީ! ދެން މިހާރު މަންމަ ހުރިކަން ހަޑނަށް އައީ ލާރި ހޯދަން އެކަމް އެމަންމަ ކިހާ ރަގަޅު!\nއޮގަސްޓް 28, 2019 21:51\nސުޕަރސްޓާރ ސިންގަރ އަކީ ކަލޯ ކުޑަކުދިންޝޯއެއް\nޑރ ރާމީ ހަސަން\nއޮގަސްޓް 28, 2019 22:40\nދެފަރާތުން ދައްކާ ވާހަކަ އަޑު އަހާފައި ނޫނީ ދިރިއުޅުމުގެ އެއްވެސް ކަމެއްގައި ފައިސަލާ ކުރާކަށް ނުވާނެ. ދަރިފުޅު ދައްކަން ހުރި ވާހަކަ އެއް މި ލިޔުމަކު ނެތް. ގިނަ ފަހަރަށް މީހުން ދައްކާ ތޯތޯ ވާހަކަ ގަބޫލް ކުރަން ހެޔަ ނުވާނެ. ހާއްސަކޮށް ނޫސްވެރިންނަކީ ބައެއް ފަހަރަށް އެ ބުނާ "ފޭކް-ނިޔުސް" ގެނެސް ދިނުމަށް ލޯބިިކުރާ ބައެއް !\nއޮގަސްޓް 30, 2019 21:22\nލަދެއްވެސް ނުގަތްދޯ ދިހަ އަހަރު ދުރުގައި އުޅެފަ މަޝްހޫރުވީމަ އައިސް އަމާގާ ބައްދަން\n..... އަމާވެސް ހަމަ ހިތް ހެވީ.... އަމައިން ހަމަ ރަނގަޅޭ ބުނެވޭނީ.......\nސެޕްޓެމްބަރު 3, 2019 12:19\nލަދުހަޔާތް ކުޑަ އިންޑިއާ ދަރި... އަންމައަށް ލާރިއެއް ލިބޭނެކަން އެނގުނީމަ އަވަހެއްނު މަންމަ ފެނުންލެއް !!


އަލްހާން، ނަޝީދާއި އެއްކޮޅަށް: ޢަލީ ރަމީޒް، ބޮލުގައި ބިދުޢަވެރި ފަގުޑިއެއް އަޅައިގެން އޮޅުވާނުލާ! - DhiDaily\nއަލްހާން، ނަޝީދާއި އެއްކޮޅަށް: ޢަލީ ރަމީޒް، ބޮލުގައި ބިދުޢަވެރި ފަގުޑިއެއް އަޅައިގެން އޮޅުވާނުލާ!\n2023 ވަނައަހަރުގެ ރިޔާސީ އިންތިޚާބަށް ވާދަކުރަން ނިންމަވާފައިވާ އަލްހާން ފަހުމީ ކުރީގެ ލަވަކިޔުންތެރިޔާ ޢަލީ ރަމީޒުއަށް ފާޑުކިޔުއްވައިފިއެވެ.\nއަލްހާންގެ ފާޑުކިޔުންތައް ޢަލީ ރަމީޒަށް ރައްދުކުރެއްވީ އަލްޤައިދާއާއި އައިއެސްއިން ރާއްޖެ ހިފަންއުޅޭކަމުގެ ވާހަކަ ރައީސް ނަޝީދު ދެއްކެވިޔަސް އެ ވާހަކަ ރައްޔިތުން މިހާރު ޤަބޫލެއްނުކުރާނެކަމަށް ޢަލީ ރަމީޒު ވިދާޅުވުމާއި ގުޅިގެންނެވެ.\nމިގޮތުން އަލްހާން ވިދާޅުވީ ރައީސް ނަޝީދު އެ ދައްކަވާ އައިސިސްއާއި އަލްޤައިދާގެ ވާހަކަ ދިވެހިން ޤަބޫލުކުރާ ކަމަށެވެ.\nމީގެ އިތުރުން އަލްހާން ވަނީ ޢަލީ ރަމީޒު އަލުން އިޝްގީ ލަވަ ކިޔަން ފަށަންވީކަމަށް ވެސް ވިދާާޅުވެ ފާޑު ވިދާޅުވެފައެވެ. އަދި ބޮލުގައި ބިދުޢަވެރި ފަގުޑިއެއް އަޅައިގެން އޮޅުވާނުލެއްވުމަށް ވެސް އަލްހާން ވަނީ ވިދާޅުވެފައެވެ.\nމި ވާހަކަތަކާއި ގުޅިގެން ޢަލީ ރަމީޒު ވަނީ އޭނާގެ ޓްވިޓަރ އިން އަލްހާން ބްލޮކް ވެސް ކޮށްލައްވާފައެވެ.\n”މަޝްހޫރު ދީނީ ޢިލްމުވެރިޔާ އަލްޤާރީ އަލީ ރަމީޒް އަޅުގަނޑު ބްލޮކް ކުރައްވައިފި! ސަބަބު ހޯދަން ތި މޫނަށް ބަލާ ❤“ (އަލްހާން)\nކަލޯ އަލްހާނު އަންނި ގެ ބުރިން ވަސްބަލާލެވުނީމަ ކަލޯ ތިޔަހުރީ ގުއި ވެފަ. ފެނުނަސް ފަކުރު.\nޙައްޤުގޮތް އެނގުމަށްފަހު އެގޮތަށް ޢަމަލުކުރާ މީހުންނަކީ އެންމެ ހެޔޮވެގެންވާ މީހުންނެވެ. އަދި ޙައްޤުގޮތް އެނގުމަށްފަހު އެގޮތަށް އަމަލުނުކުރާ މީހުންނަކީ އެންމެ ނުބައިމީހުން ނެވެ. އިންސާނާ ކުރެވިފައިވާ ކުށަށް ތައުބާވެ އިޞްލާޙުވުމުން އެކަމާ މަލާމާތްކޮށް ހަޖޫޖެހުމަކީ ޖާހިލުންގެ ސިފައެކެވެ.


vnews - Dhunfathuge isthiumaal kurumaai gulheygothun engenjehey baeh haqeeqaiythah!\nދުންފަތުގެ އިސްތިއުމާލް ކުރުމާއި ގުޅޭގޮތުން އެނގެންޖެހޭ ބައެއް ހަގީގަތްތައް\nއިންސާނީ ދަރިފަސްކޮޅާއިބެހޭ ޖަވާބު ހޯދިފައިނުވާ އެތަކެއް ސުވާލެއް ވެއެވެ. މީގެތެރެއިން އެއް ސުވާލަކީ، ދުންފަތުގެ އިސްތިއުމާލް ކުރުމަކީ ޞިއްހަތަށް ގެއްލުންހުރި ކަމެއްކަން ކަށަވަރު ކުރެވޭއިރު، ދުންފަތު އިސްތިއުމާލް ކުރާ މީހުންގެ އަދަދު އިތުރުވަމުންދަނީ ކީއްވެތޯއެވެ؟ އަދި، އަލަށް މި އަމަލު ފަށާ މީހުންގެ އަދަދު އިތުރުވަނީ ކީއްވެތޯއެވެ؟ ދުންފަތް ހިމެނޭ އުފެއްދުންތައް ނުވަތަ ސިނގިރޭޓު ނުއުފައްދާ، ނުވަތަ އެތެރެ ނުކުރާ ޤައުމެއް ނެތެވެ. ދުންފަތުގެ އިސްތިއުމާލްކުރުމާއިބެހޭ ބައެއް ހަޤީޤަތްތަކަށް ބަލާލާނަމެވެ.\nދުނިޔޭގެ ފިރިހެނުންގެ އާބާދީގެ3ބައިކުޅަ 1 ބައި މީހުންނަކީ ދުންފަތުގެ އިސްތިއުމާލް ކުރާ މީހުންނެވެ. މިއީ ހައިރާން ކުރަނިވި އަދަދެކެވެ. ނަމަވެސް، މި އަދަދު މިއަށްވުރެވެސް އިތުރުވާނެކަމަށް އަންދާޒާ ކުރެވެއެވެ. ސަބަބަކީ، ދުންފަތުގެ އިސްތިއުމާލް ކުރަން ފަށާ 18 އަހަރުން ދަށުގެ ކުދީންގެ ފުރިހަމަ މަޢުލޫމާތު އެއްކުރެވިފައި ނެތުމެވެ.\nއެމެރިކާގެ ތާރީޚަށް ބަލާލާއިރު، އެނގެން އޮތް ގޮތުގައި، ދުންފަތުގެ އިސްތިއުމާލް ކުރަން އެންމެ ފުރަތަމަ ފަށާފައިވަނީ ދީނީ އަޅުކަމެއްގެ ގޮތުގައެވެ. ދުންފަތުގެ އިސްތިއުމާލް ކުރުމަކީ "ނުބައި" ރޫހުތަކާއި ދުރުކޮށްދޭ ކަމެއްކަމަށް އެ މީހުންގެ ދީންތަކުގައި ޤަބޫލްކުރެވޭތީއެވެ. އެންމެ ފުރަތަމަ ދުންފަތުގެ އިސްތިއުމާލް ކުރަން ފަށާފައިވަނީ އެ މީހުންގެ ދީންތަކުގެ ބޮޑުންކަމަށް ޤަބޫލްކުރެވެއެވެ. އަދި، ފަހުން އެންމެންވެސް މި އަމަލުގައި ބައިވެރިވާން ފެށީއެވެ.\nސިނގިރޭޓަކީ އޭގައި ގިނަ އަދަދެއްގެ ނުރައްކާތެރި މާއްދާތަކެއް އެކުލެވޭ އެއްޗެކެވެ. މިއީ، ދިރާސާތަކުން ހާމަވާ ހަޤީޤަތެކެވެ. ދުންފަތުގެ އިތުރުން ސިނގިރޭޓުގައި އެކުލެވިގެންވާ ނުރައްކާތެރި އެހެން މާއްދާތަކަކީ، ދުންފަތުގެ އިސްތިއުމާލް ކުރުމަށް ދެވިހިފުވުމުގެ ބޭނުމުގައި ސިނގިރޭޓުގައި ހިމަނާފައިވާ މާއްދާތަކެކެވެ. އަދި، ސިނގިރޭޓުގެ ރަހަ މީރުކުރަން ބޭނުންކޮށްފައިވާ މާއްދާތަކެކެވެ. ދުންފަތުގެ އިތުރުން ސިނގިރޭޓު އުފެއްދުމުގައި ބޭނުންކުރާ މާއްދާތަކުގެ ތެރެއިން 50 މާއްދާއަކީ ކެންސަރު ޖެހުމަށް މަގުފަހިކުރުވާ މާއްދާތަކެކެވެ.\n15 ވަނަ ޤަރުނަށް ބަލާލާއިރު، ދުންފަތުގެ އިސްތިއުމާލް ކުރާ ޢާންމު ރައްޔިތުންނަށް ޗައިނާގައި ބޮޑެތި އަދަބުތައް ދޭނެކަމުގެ އިންޒާރުތައް ދީފައިވާކަން ހާމަވެއެވެ. އަދި އެ ޒަމާނުގައި ރަޝިޔާގައިވެސް ކަން އޮތީ އެގޮތަށްކަމަށް ތާރީޚުން ހެކިދެއެވެ. ނަމަވެސް، އެ ޒަމާނުގައި ދުންފަތުގެ އިސްތިއުމާލް ކުރުމުން ޞިއްހަތަށް ކުރާ ނޭދެވޭ އަސަރުތައް، އަދި ދުންފަތުގެ އިސްތިއުމާލް ކުރުމާއި ފުއްޕާމޭގެ ކެންސަރާއި ގުޅުމެއްވާކަން ހޯދިފައެއް ނުވެއެވެ.\nސިނގިރޭޓަކީ ދުނިޔޭގައި ވިއްކާ އެންމެ ޑިމާންޑް ބޮޑު އެއް އުފެއްދުމެވެ. އަދި، އެމެރިކާއަށް ބަލާލާއިރު، ސިނގިރޭޓަކީ އެ ޤައުމުގެ ޖަލުތަކުގައި ފައިސާގެ ގޮތުގައިވެސް ބޭނުންކުރާ އެއްޗެކެވެ. މިއީ، ދުނިޔޭގެ ގިނަ އެހެން ޤައުމުތަކުގައިވެސް ކަން ހިނގާ ގޮތެވެ. އަހަރެއްގެ މައްޗަށް6ޓްރިލިއަން ސިނގިރޭޓު އުފައްދާކަމަށް ތަފާސްހިސާބުތަކުން ހާމަވެއެވެ. އަދި، ދުންފަތުގެ އިސްތިއުމާލް ކުރުމަކީ ޞިއްހަތަށް ނުރައްކާތެރި ކަމެއްކަން ކަށަވަރުކުރެވިފައިވާއިރު، މިކަން ހުއްޓުވަން ސަރުކާރުތަކުން ފިޔަވަޅުތައް ނާޅާނީބާއޭ، މިއީ ކުރެވޭ ސުވާލެކެވެ.\nނޫނެކެވެ. ސަރުކާރުތަކުން ފިޔަވަޅުތައް އަޅައެވެ. މީގެތެރެއިން އެންމެ ބޮޑު އެއް ފިޔަވަޅަކީ ދުންފަތުން ބޮޑެތި ޓެކްސްތައް ނެގުމެވެ. އަދި، ނަގަމުންދާ ޓެކްސްތަކުގެ މިންވަރު އިތުރުކުރުމެވެ. ޤައުމުތަކަށް ދުންފަތް އެތެރެކޮށްގެން ނަގާ ޓެކްސްތަކަކީ، އެ ޤައުމުތަކުގެ ސަރުކާރުތަކަށް ލިބޭ ބޮޑު އާމްދަނީއެކެވެ. މިއީ، ދުންފަތުގެ އިސްތިއުމާލް ކުރުމުން މީހުން ދުރު ކުރުމަށް، ބައެއް ޤައުމުތަކުން ހަރުދަނާ ފިޔަވަޅުތައް އެޅުމަށް ޖެހިލުންވާ މައިގަނޑު އެއް ސަބަބެވެ.\nދުންފަތުގެ ނުރައްކާތެރިކަން އޮތީ ދުންފަތުގެ އިސްތިއުމާލް ކުރާ މީހުންނަށް އެކަންޏެއް ނޫނެވެ. ދުންފަތުގެ އިސްތިއުމާލް ކުރާ މީހުން ބޭރުކުރާ ދުން ނުވަތަ "ސެކަންޑް ހޭންޑް ސްމޯކް" އަކީ، ކައިރީގައި ތިބޭ މީހުންނަށްވެސް ނުރައްކާތެރި ނޭދެވޭ އަސަރުތަކެއް ކުރުވާ އެއްޗެކެވެ. މިއީ ސައިންޓިފިކް ދިރާސާތަކުން ހާމަވާ ހަޤީޤަތެކެވެ. އެމެރިކާއަށް ބަލާލާއިރު، ސެކަންޑް ހޭންޑް ސްމޯކްގެ ސަބަބުން އަހަރެއްގެ މައްޗަށް މަރުވާ މީހުންގެ އަދަދު 3000 އަށްވުރެ މައްޗަށް އަރައެވެ.\nދުންފަތުގެ އިސްތިއުމާލް ކުރުމާއި ދުރުވާން ބޭނުންވާ މީހުންނަށް ވިސްނާލަން އޮތްކަމަކީ، މިއީ ވަރަށް ފަސޭހައިން ކުރެވޭނެ ކަމެއްކަމެވެ. އަދި، ގިނަ އަހަރުތަކެއް ވަންދެން ދުންފަތުގެ އިސްތިއުމާލް ކުރާ މީހަކަށްވެސް، އެކަން ހުއްޓާލުމުން ޞިއްހީ އެތަކެއް ފައިދާތަކެއް ލިބޭނެކަމެވެ. ސިނގިރޭޓު ބުއިން ހުއްޓާލާތާ 20 މިނެޓުގެ ތެރޭގައި އެ މީހެއްގެ ހަށިގަނޑުގެ ބްލަޑް ޕްރެޝަރ ޢާންމު މިންގަނޑުތަކަށް ތިރިކޮށްދެއެވެ. އަދި، ދުންފަތުގެ އިސްތިއުމާލް ކުރުން ހުއްޓާލާތާ 1 އަހަރު ދުވަހުގެ ތެރޭގައި ހާޓް އެޓޭކް ފަދަ ހިތުގެ ބަލިތައް ޖެހުމުގެ ނިސްބަތް 50 އިންސައްތައަށް ކުޑަކޮށްދެއެވެ.


SunOnline: TT ge General secretary ge magaamun Shujau vakivejje\nޓީޓީގެ ޖެނެރަލް ސެކްރެޓަރީގެ މަގާމުން ޝުޖާ ވަކިވެއްޖެ\nޢަބްދުﷲ އައިމަން 04 May 2021, 23:21\nޓީޓީގެ ޖެނެރަލް ސެކެއްޓަރީގެ މަސްއޫލިއްޔަތުގައި ހުރި އަހުމަދު ޝުޖާއު (ޝުޖާ) --- ސަން ފޮޓޯ : ފަޔާޒް މޫސާ\nޓޭބަލް ޓެނިސް އެސޯސިއޭޝަންގެ ޖެނެރަލް ސެކެއްޓަރީގެ މަގާމުގެ މަސްއޫލިޔަތުން އިސްމާއިލް ސުޖާއު އިސްތިއުފާ ދެއްވައިފި އެވެ.\nރާއްޖޭގައި މިވަގުތު އެންމެ ކާމިޔާބު ކުޅިވަރުގެ ގޮތުގައި ފާހަގަކޮށްލެވޭ ޓީޓީ ކުރިއެރުވުމަށް ގިނަ މަސައްކަތްތަކެއް ކޮށްދެއްވި ޝުޖާ މަގާމުން އިސްތިއުފާ ދެއްވީ މި މަހުގެ އެއްވަނަ ދުވަހު އެވެ. ޓީޓީ އެސޯސިއޭޝަނުގެ ކުރީގެ އިންތިހާބީ ކޮމިޓީއާ އެކުވެސް ޖެނެރަލް ސެކެއްޓަރީގެ މަގާމު ފުރުއްވި ޝުޖާ ވަނީ މިދިޔަ އަހަރު ފަހުކޮޅު ޓީޓީ ރައީސަކަށް އަލީ ރަޝީދު (އައްޔަ) އިންތިހާބުވުމަށް ފަހު ވެސް ޖެނެރަލް ސެކްރެޓަރީގެ ޒިންމާއާ ހަވާލުވެފަ އެވެ.\nމިފަހަކުން ޓީޓީ އެސޯސިއޭޝަންގެ އެތެރޭގައި ޖެހުނު ބޮޑު މައްސަލަ ގަނޑުގައި ވެސް ސާބިތުކަމާ އެކު ހުރި ޝުޖާ މަގާމުން އިސްތިއުފާ ދެއްވަން ނިންމިކަން އިއްޔެ ރަސްމީކޮށް އޭނާ ވަނީ ޓީޓީ އެސޯސިއޭޝަންގެ މީޑިއާ ގުރޫޕުގައި ހާމަކޮށްފަ އެވެ.\n"އިސްތިއުފާ ދޭން ޖެހުނު ސަބަބަކީ އަޅުގަނޑުގެނެ އެހެނިހެން މަސައްކަތްތަކުގެ ސަބަބުން އެސޯސިއޭޝަންގެ ކަންކަމަށް އެކަށީގެންވާ ވަގުތު ނުދެވުން. މި ފުރުސަތުގައި މީޑިއާއިން މިހާތަނަށް ޓީޓީ ޕްރޮމޯޓް ކުރުމަށް ކޮށްދެއްވި މަސައްކަތްތަކަށް ޝުކުރު އަދާ ކުރަން. އަދި ކަމުގައި އެހީތެރިކަމެއް ބޭނުންވެއްޖެ ހާލަތެއްގައި އެ އެހީތެރިކަން ވެސް ލިބޭނެ." ޝުޖާ ވިދާޅުވި އެވެ.\nފާއިތުވި އަހަރުތަކުގައި ޓީޓީން ރާއްޖެ ހޯދި ވަނަތަކުގައި ސުޖާއުގެ ހިއްސާ އެބައޮތެވެ. ޒުވާން ޓީޓީ ކުޅުންތެރިންގެ ޕްރޮގްރާމްތައް މިދިޔަ ދައުރުގައި ޓީޓީން ހިންގިއިރު، އެ މަސައްކަތުގެ އެކި އެކި ޒިންމާ އުފުލި އެވެ.\nޓީޓީ އެސޯސިއޭޝަން ކަޕް\nދީމާ ދުނިޔޭގެ ރޭންކިންގެ އަށް ވަނައަށް!\nއިންޓަނޭޝަނަލް ޓީޓީ މުބާރާތްތަކެއް ރާއްޖޭގައި ބާއްވަނީ


Dho?! Golden Globes gai miee Netflix ge fahareh\nގޯލްޑެން ގްލޯބްސްގައި މިއީ ނެޓްފްލިކްސްގެ ފަހަރެއް\nގޯލްޑެން ގްލޯބްސް އެވޯޑް 2019ގެ ނޮމިނޭޝަންތަކުގެ ރަން ވަނަތައް މިފަހަރު ލިބުނީ ނެޓްފްލިކްސް އަށެވެ. މިއަދު އިއުލާނުކުރި އެ އެވޯޑްސްގެ ނޮމިނޭޝަންތަކަށް ބަލާއިރު، ހައިރާންކޮށްލާ ވަރަށް ނެޓްފްލިކްސްގެ ފިލްމާއި ޑްރާމާތައް ނޮމިނޭޓުވި އެވެ. މިފަހަރު 17 ފިލްމު ނޮމިނޭޝަން އަދި 17 ޓީވީ ނޮމިނޭޝަން ނެޓްފްލިކްސް އަށް ލިބުނެވެ.\nއެންމެ ގިނަ ނޮމިނޭޝަން ލިބުނީ ވަރިއެއްގެ ވާހަކަ ގެނެސްދިން ނެޓްފްލިކްސްގެ "މެރިއޭޖް ސްޓޯރީ" އަށެވެ. އެއީ ބެސްޓް ފިލްމާއެކު ހަ ނޮމިނޭޝަނެކެވެ. މި ފިލްމުން ސްކާލެޓް ޖޯންސަން އަށް ބެސްޓް އެކްޓްރެސް، އެޑަމް ޑްރައިވާ އަށް ބެސްޓް އެކްޓަރު، ލައުރާ ޑާން އަށް ބެސްޓް ސަޕޯޓިން އެކްޓްރެސް، ބެސްޓް ސްކްރީންޕްލޭ އަދި ބެސްޓް ބެކްސްކޯ ލިބުނެވެ.\nނެޓްފްލިކްސް ފިލްމަކަށް، ބެސްޓް ފިލްމަށް ދެން ނޮމިނޭޓްވީ "ދި އައިރިޝްމޭން" އަދި "ދި ޓޫ ޕޮޕްސް" އެވެ. މި ކެޓަގަރީން ނޮމިނޭޓުވި އެހެން ސްޓޫޑިއޯތަކުގެ ފިލްމުތަކުގެ ތެރޭގައި ހިމެނެނީ "1917" އަދި "ޖޯކާ" އެވެ.\nބެސްޓް އެކްޓްރެސް އިން އަ ޓީވީ ސީރީޒްއިން ނޮމިނޭޓުވި ތަރިން.\nބެސްޓް ކޮމެޑީ ނުވަތަ މިއުޒިކަލްގެ ބައިން އެންމެ މޮޅު ފިލްމަށް ނޮމިނޭޓުވީ ނެޓްފްލިކްސްގެ ޑޮލެމައިޓް އިޒް މައި ނޭމް" އެވެ. މި ކެޓަގަރީން ނޮމިނޭޓުވި އެހެން ސްޓޫޑިއޯތަކުގެ ފިލްމުތަކަކީ "ވަންސް އަޕޯން އަ ޓައިމް އިން ހޮލީވުޑް"، "ޖޯޖޯ ރެބިޓް"، "ނައިވްސް އައުޓް" އަދި ރޮކެޓްމަން" އެވެ.\nއެހެން ސްޓްރީމިން ނެޓްވޯކްތައް ކަމަށްވާ އެމެޒޯން ޕްރައިމް ވީޑިއޯ، ހުލޫ އަދި މިދިޔަ މަހު ލޯންޗުކުރި އެޕަލްގެ ޓީވީ ޕްލަސްގެ ޝޯތައް ވެސް ނޮމިނޭޓުވި އެވެ.\nއެޕަލްގެ "ދި މޯނިން ޝޯ" ވަނީ ބެސްޓް ޓީވީ ސީރީޒަށް ނޮމިނޭޓުވެފަ އެވެ. އަދި މި ޑްރާމާގެ ލީޑުން ފެންނަ ޖެނިފާ އެނިސްޓެން އަދި ރީސް ވިދަސްޕޫން ވަނީ ބެސްޓް އެކްޓްރެސް އިން އަ ޓީވީ ސީރީޒަށް ވެސް ނޮމިނޭޓުވެފަ އެވެ.\nނެޓްފްލިކްލްސް އަށް ފަހު ސޮނީ\nސޮނީ ޕިކްޗާސް އަށް ދިހަ ނޮމިނޭޝަނެއް ލިބުނެވެ. އެއީ ކުއެންޓިން ޓެރެންޓީނޯގެ "ވަންސް އަޕޯން އަ ޓައިމް" އާއި ސްޕެނިޝް ފިލްމު "ޕެއިން އެންޑް ގްލޯރީ" އަދި "ލިޓްލް ވުމަން" އަށް ލިބުނު ނޮމިނޭޝަންތަކެވެ.\nނެޓްފްލިކްސް އަށް ފަހު އެންމެ ގިނަ ޓީވީ ނޮމިނޭޝަންތައް ލިބުނީ އެޗްބީއޯ އަށެވެ؛ އެއީ 15 ނޮމިނޭޝަނެކެވެ. އެކަމަކު އެމީހުންގެ އެންމެ ވަރުގަދަ ޑްރާމާ "ގޭމް އޮފް ތުރޯންސް" އަށް ލިބުނީ އެންމެ ނޮމިނޭޝަނެކެވެ. އެއީ ކިޓް ހެރިންގްޓަން އަށް ބެސްޓް އެކްޓަރުގެ ނޮމިނޭޝަނެވެ.\nބެސްޓް އެކްޓާ އިން އަ ފިލްމުން ނޮމިނޭޓުވި ތަރިން.\nފިލްމުތަކުގެ ބެސްޓް ޑައިރެކްޓާ އަށް މިފަހަރު ހުސް ފިރިހެން ޑައިރެކްޓަރު ނޮމިނޭޓުވީމަ ވަރަށް ގިނަ ފާޑުކިޔުންތައް ވަނީ އަމާޒުވެފަ އެވެ. އެ ކެޓަގަރީން ނޮމިނޭޓުވީ ޓެރެންޓީނޯ، ޓޮޑް ފިލިޕްސް (ޖޯކާ)، ސޭމް މެންޑޭސް (1917)، ބޮންގް ޖޫ ހޫ (ދި ޕެރިސައިޓް) އަދި މާޓިން ސްކޯސެސީ (ދި އައިރިޝްމޭން) އެވެ.\nފާހަގަކޮށްލެވޭ އިތުރު ނޮމިނޭޝަންތައް\nބެސްޓް އެނިމޭޓެޑް ފިލްމު؛\n- ފްރޯޒެން 2\n- ހައު ޓު ޓްރެއިން ޔުއާ ޑްރެގަން؛ ދި ހިޑެން ވޯލްޑް\n- ދި ލަޔަން ކިންގް\n- މިސިން ލިންކް\n- ޓޯއީ ސްޓޯރީ 4\nބެސްޓް ފޮރިން ފިލްމު؛\n- ދި ފެއާވެލް\n- ލެސް މިސެރެބަލް\n- ޕެއިން އެންޑް ގްލޯރީ\n- ޕޯޓްރެއިޓް އޮފް އަ ލޭޑީ އޮން ފަޔާ\nބެސްޓް ޓީވީ ސީރީޒް؛\n- ބިގް ލިޓުލް ލައިސް\n- ދި މޯނިން ޝޯ\n- މެރިއޭޖް ސްޓޯރީ\n- ދި ޓޫ ޕޮޕްސް\n- ވަންސް އަޕޯން އަ ޓައިމް އިން ހޮލީވުޑް\n- ދި އައިރިޝްމޭން\nގޯލްޑެން ގްލޯބްސް އެވޯޑް އޮންނާނީ އަންނަ އަހަރު ޖެނުއަރީ ފަހެއްގަ އެވެ. މިފަހަރު ޝޯ ހޮސްޓުކުރާނީ، ކުރިން ފަސް ފަހަރެއްގެ މަތިން ވެސް އެ އެވޯޑް ހޮސްޓުކޮށްދިން ބްރިޓިޝް ކޮމެޑިއަން ރިކީ ޖާވޭސް އެވެ.\nހޮލީވުޑް ގޯލްޑެން ގްލޯބް އެވޯޑްސް


Mauloomaathu badhaluvaa ID Card heddhun medhukandaalanee\nމައުލޫމާތު ބަދަލުވާ އައިޑީކާޑު ހެއްދުން މެދުކަނޑާލަނީ\nކުރީ އިންތިހާބެއްގައި ވޯޓުލާ މަރުކަޒެއްގައި އޮފިސަރުން އައިޑީ ކާޑުގެ މައުލޫމާތު ޗެކު ކުރަނީ: އައިޑީ ކާޑު ހެއްދުން މެދުކަނޑާލަން ނިންމައިފި -- ފައިލް ފޮޓޯ | އަވަސް\nމައުލޫމާތު ބަދަލުވާ އައިޑީ ކާޑު ހައްދައިދިނުން އަންނަ ހަފުތާގެ ބުރާސްފަތި ދުވަހުން ފެށިގެން، މެދުކަނޑާލަން ނިންމާފައިވާ ކަމަށް ޑިޕާޓްމަންޓް އޮފް ނޭޝަނަލް ރެޖިސްޓްރޭޝަން (ޑީއެންއާރު) އިން ނިންމައިފި އެވެ.\nއަންނަ އޭޕްރީލް މަހުގެ ހަތަރުވަނަ ދުވަހު ބާއްވާ ލޯކަލް ކައުންސިލްތަކުގެ އިންތިހާބާ ގުޅިގެން ރަށްވެހިކަން ބަދަލު ކުރަން ބޭނުންވާ މީހުން އަންނަ ހަފުތާގެ ބުދަ ދުވަހުގެ ކުރިން އެ ކަންކޮށް އައިޑީ ކާޑު ހައްދައި ނިންމަން އިލެކްޝަންސް ކޮމިޝަން (އީސީ) އިން ވަނީ މީގެ ކުރިން އެދިފަ އެވެ.\nޑީއެންއާރުން މިއަދު ކުރި އިއުލާނެއްގައި ބުނީ އިންތިހާބަށް ވޯޓު ލުމުގެ ހައްގު ލިބިފައިވާ މީހުންގެ ލިސްޓު އީސީއަށް ފޮނުވަން ޖެހޭތީ 18 އަހަރުން މަތީ މީހުންގެ މައުލޫމާތު ބަދަލުވެގެން އައިޑީ ކާޑު ހައްދާނަމަ އަންނަ ބުދަ ދުވަހުގެ ކުރިން އެ ކަމަށް އެދި ހުށަހަޅަން ޖެހޭނެ ކަމަށެވެ.\nއަންނަ ހަފުތާގެ ބުރާސްފަތި ދުވަހުން ފެށިގެން 18 އަހަރުން މަތީގެ މީހުންގެ މައުލޫމާތު ބަދަލުވެގެން އައިޑީ ކާޑު ހައްދައި ދިނުން މެދުކަނޑާލާނެ ކަމަށް ޑީއެންއާރުގެ އިއުލާނުގައި ބުނެފައިވެ އެވެ. އަދި ކައުންސިލް އިންތިހާބަށް ފަހު ކުރިއެކޭ ވެސް އެއްގޮތަށް، މައުލޫމާތު ބަދަލުވެގެން އައިޑީކާޑު ހައްދައި ދިނުމުގެ މަސައްކަތް ފަށާނެ ކަމަށް އިއުލާނުގައިވެ އެވެ.\nއިންތިހާބުގައި ވޯޓު ލުމުގެ ހައްގު ލިބިފައިވާ މީހުންގެ ލިސްޓުގައި އޮންނަ ގޮތާ ހިލާފަށް އައިޑީ ކާޑުގައި މައުލޫމާތު އޮވެއްޖެނަމަ ވޯޓު ލުމުގެ ހައްގު ނުލިބިދާނެތީ މީގެ ކުރިން އިންތިހާބުތަކާ ދިމާކޮށް އައިޑީ ކާޑުގެ މައުލޫމާތު ބަދަލު ކޮށްދިނުން މުދެކަނޑާލާފައިވެ އެވެ.\nއަންނަ ލޯކަލް ކައުންސިލްތަކުގެ އިންތިހާބުގައި 980 ކައުންސިލަރުން އިންތިހާބު ކުރާއިރު، ކައުންސިލްތަކުގެ އަންހެނުންގެ ތަރައްގީއަށް މަސައްކަތް ކުރާ ކޮމިޓީއަށް 929 މީހުން އިންތިހާބު ކުރާނެ އެވެ. މިއީ މިހާ ގިނަ އަދަދެއްގެ ކައުންސިލަރުން އިންތިހާބު ކުރާ ފުރަތަމަ އިންތިހާބެވެ.\nލޯކަލް ކައުންސިލްތަކުގެ އިންތިހާބު ޑީއެންއާރް\nއިންތިހާބުގައި ބަލިވީ ސަރުކާރާ ހެދި: ނަޝީދު\nމުއްދަތު ހަމަވި އައިޑީތައް ބޭނުން ކުރެވޭނެ\nކޮނޑޭ ރައީސްގެ ވޯޓު އަލުން ގުނަން އަމުރުކޮށްފި\n"މިއީ މަސައްކަތްކޮށް ނަތީޖާ ނެރެންވީ ވަގުތު"